
I. 


Od Rokova kao da je netko otkinuo Bartolu 
Budrovu komad duše, što je obećao djedu Miki 
Suvarinom iz Po vir ja, da će Duku dati na škole, 
kad dospije za to. Jer premda je slabačak i sitan, 
da ne će od njeg možda nikad biti pravog posle- 
nika, ipak je sin, koji će, iako je i Roko tu, tre- 
bati moguće uzdržati njegovo pleme i koljeno. 
I često je razmišljao Bartol, kako da povuče svoju 
riječ, a da se ipak ne osramoti pred načelnikom. 
Bara naprotiv, njegova žena, bila je sretna, što će 
Đuko biti gospodin, i u njenu je dušu ušao mir 
i pojačalo joj se tiho zadovoljstvo, koje joj je jed- 
nom za uvijek obuzelo srce, otkad su se braća po- 
dijelila. 

Podijelili se Budrovi Ivša i Bartol nakon maj- 
čine smrti. Podijelili se i zavadili, pa se i pomi- 
rili. Ivša ima svoju kuću i svoj temelj, a i Bartol 
je u temeljitoj kući, doduše ne u svojoj, ali bit će 
jednom njegova. Zemlje imaju nekako podjednako, 
a kuće su im jedna do druge. 

Ali Bartol ima i temeljit stan sa svim Zgra- 
dama, a i koliba je tamo cijela kuća, na kojoj bi 
mu mogao zavidjeti u selu mnogi. Osim toga tamo 
je voće i za jelo i za zimu i za rakiju, a Ivša svega 
toga nema, premda je stariji. Ono nešto voćaka 
oko kuće u selu staro je i izdalo, a on ipak ima 
djece. Doduše lijo i Aco su već momčići, ali još su 
za voće, pa bi mu sramota bila, da ih tko uhvati 
na tuđem, jer kako će se onda jadni oženiti ? 
Agica je još u povoju, no odrasti će, pa zar da želj- 
no izgleda jabuku ili krušku od tuđeg ? Zavidio 
bi bratu, ali se boji grijeha i Božje kazne, jer se 
već opekao, kad je u diobi prisvojio nerasta, pa 
mu uginuo. 

Stoga je odlučio da gradi stan i da zasadi 
voćnjak. Preko ljeta je između poslova srezao 
građu što s mobom, što sam tamo na drugom ha- 
taru na zemlji svoje žene, da na proljeće podi- 
gne stanarsku kolibu i pojatu isprva za nuždu, 
a kasnije će već nekako biti drugačije. Zasada mu 
je glavno, da previše ne zaostane za bratom, a 
poslije makar i ne išao s njime sustopice, slijedit 
će ga, koliko se dade. Mjesto je zgodno za stan, 
jer je tik velikog utva ja (seoskog pašnjaka), pa 
podesno za blago, i Ivša mu se od sveg srca vese- 
lio, jer će i on imati i dom i stan kao bolji u selu. 

Ali Rega, njegova žena, ozbiljno se uplašila 
stana, jer ne će moći »bolovati«, kao što je »bolo- 
vala« za vrijeme sviju velikih poslova, dok su bra- 
ća bila zajedno, a Bara robovala. Oduprla se, ko- 
liko je mogla, pa je bilo svađe i pokore među nji- 
ma, ali Ivša nije od svoga odstupao, pa je još toga 
ljeta zastanario liju s marvom, premda još zgra- 
dice nijesu bile gotove. Po pravom bi redu tre- 
bao Aco biti pastir, jer je mlađi, no lijo je odma- 
kao pred njim za jedno ljeto, pa je ipak sa svojih 
sedamnaest godina nešto pametniji od mlađega 
brata, a marvu treba ne samo čuvati, nego je i 
spremiti i namiriti. 

Iako je Ivša sve tako uredio, ipak je stan bila 
posebna njegova briga, koje Bartol nije pozna- 
vao > k oc ^ n i e S a j e sve u redu i na svom mje- 
stu. Marga kao najstarija od njegove djece, koja 
je već bila opetovmčarka, poći će za stokom, a 
poslije nje Ivka i Stana, već kako koja prispije, 
dok ne prirastu Đuko te kasnije Roko, u kojega 
se otac ponajviše uzda. Osim toga Bara pogiba 
Za poslom, te se Bartol ničega ne boji, pa ni onih 
trista forinti, što ih ima dati na godinu o sve- 
toj Kati za Baburinu kuću, premda mu to isprva 
mnogu noć nije dalo snu na oči. 

• P 0 , du f e , iZ početka života s Baburom u njezi- 
noj kući bilo mu je malo kao krivo na Baru, jer 
kao da mu nije bila ono, što u zadruzi. Nešto se 

previše vrzla oko stare žene, previše ju je mitila, 
pa nije dospijevala na posao u pravo vrijeme. 
Shvaćao je Bartol, da je tako u redu, jer napo- 
kon Babura im je dala svoje, ali je kroz godine 
bio naučen, da Bara s njime i urani i okasni, pa mu 
je falilo, što i tada nije bilo tako. A ona nije dala 
Baburi ni da kuha ni da sprema. 

Kad se zakolje živače, pred nju metne batak, 
a od kolača prvo i najbolje. Vidjelo se na staroj 
ženi, da joj to godi, no kako je bila razborita, ipak 
joj to i nije bilo baš sasvim po ćudi. I onako otre- 
sita, kakva je bila, odčita jedamput Bari nastojeći, 
da joj riječi ne budu baš oštre : 

— Sve je to lijepo, kako ti sa mnom, ali dok 
mogu, pusti me da radim, jer kad jednom ne bu- 
dem mogla, možda će ti biti i krivo... A što se 
jela tiče, svatko voli dobar zalogaj, no ti imaš svoju 
djecu, pa ti ona moraju biti prva. Meni mnogo 
ne treba. Zadovoljna sam s krilom ili s kožicom 
oko vrata, jer ako se kadgod zamjerimo, pa ne 
bude ovako, kako me sada učiš, mogla bih jako 
na te požaliti. 

Od toga razgovora bila je Bara opet uvijek 
uz Bartola i na njivi i na stanu, a Babura im dr- 
žala u redu dom i dvorila njihovih troje škola- 
raca : Duku i dvije djevojčice. Roku je otac uvijek 
prtio sa sobom na kolima i za konjima. 

Tako su počela braća Budrovi svoj novi ži- 
vot nakon diobe, a Japage, njihov prnjavor, gle- 
dale su i čekale, kako će njih dvojica dalje : oba 
zapravo sirotinja, a jednako ponosna, što je iz 
njihove kuće bio nekad oficir, jedini iz sela. 


II. 

A Đuko ? 

Kad je pošao u drugi razred, on se smirio od 
žalosti i sramote, što mu je zadadoše njegovi od- 
redivši na Rokovo, da bude gospodin. U školi mu 
je kao i lanjske godine bilo lijepo — mnogo je toga 

čuo i naučio, napose što je meštar, stari Martin, 
pričao štošta toga i bolje i ljepše nego prijašnje 
godine, bar se tako činilo Duki. I prva pripovijest 
u prvom razredu bila je ljepša, nego što je ona o 
žabi, koju je njima lanjske godine pričao. 

— Tako je bio jedan stari, tupavi djed, koji 
ništa nije znao, pa je dosadio i svojoj babi, koja 
ga je istjerala iz kuće, da ga ne mora badava hra- 
niti, — počeo je meštar, a sva djeca razvukla us- 
nice na smiješak i slušala dalje, kako je tužan djedo 
došao do kovača, koji je kovao potkove, i još usi- 
jane bacao na ulicu pred viganj. — »Daj, djede, 
dokuči mi potkovu,« rekne mu od šale kovač, a 
djedo se sagne, da je podigne, jer je potkova po- 
crnila na zraku, pa nije ni pomislio, da je vruća, 
te nemilo opeče prste. Zajauknuo je djed od bola, a 
uto su baš naišla djeca iz škole. Kovač zovne jed- 
noga dječaka, da mu digne potkovu. Ovaj plju- 
cne na nju, a ona zacvrči : — »Ne mogu, majstore, 
vrela je,« rekne dječak. — »Vidiš, kako je deran 
pametan,« upozori kovač starca. »A jesi li ti išao 
u školu ?« upita ga. — »Nijesam«, pokunjeno od- 
govori djedo i pođe dalje dušući u opeknute prste 
te odluči, da se i on upiše u školu. Putem nađe kesu 
dukata, koju spremi u njedra. Učitelj ga dakako 
nije mogao primiti u školu, pa djed pođe tužan 
i žalostan cestom ne znajući, kuda bi i kamo bi. 
Uto dojuri do njega trgovac na konju i upita ga, 
je li našao kesu dukata. — »Jesam,« odgovori djed 
i maši se po kesu u njedra. — »Kada ?« u žurbi je 
pitao trgovac. — »Kad sam išao u školu,« odgovori 
starac. — »Kad je to još bilo, budalo stara 1« iz- 
dere se ovaj na njega i odjezdi cestom dalje, a du- 
kati ostadoše starcu. 

Poslije te priče zažagorila djeca ispotiha, jer 
svako bi volilo dukate. Meštar im se smješkao, 
a njegov je smiješak prešao na djecu, kad im je 
rekao pouku svoje pripovijesti : djed je samo htio 
ići u školu, pa je stekao kesu dukata, a koliko će 
tek oni steći, ako je budu marljivo polazili, jer su 

djeca shvatila šaljiv smisao priče. Samo je jedno 
dijete kao da nije shvatilo, jer se nije smiješilo, 
nego se ozbiljno zagledalo prema prozoru nekud 
u daljinu. Bio je prvoškolac, Đukin susjed u klupi, 
šandor. Zajedno ih je metnuo stari Martin, jer je 
Đuko bio najmanji u drugom razredu, a Šandor 
najveći u prvom. Drugačije nije išlo, jer nije bilo 
dovoljno klupa. Učinio je to učitelj, premda se 
bojao, da se ne zamjeri Bartolu, jer je Šandor bio 
Ciganin, inače krasno dijete. Sve je na njemu bilo, 
kako treba, i najljepše : glava, kosa, oči, ruke, noge 
i tijelo, samo cm, kao da se čađom natr’o. 

I dok druga djeca u većini nijesu sjutradan 
ni mislila na učiteljevu priču, Šandor je poslije 
molitve ostao stojeći i rekao meštru najozbiljnije, 
kao da traži svoje pravo : 

— Molim, gospodine, ja nijesam našao du- 
kata, a već toliko idem u školu. 

— Kakvih dukata ? — začuđeno će Martin. 

— Pa onaj je djed samo htio ići u školu... 

— Ali ono je bio djed, — prekine ga učitelj 
shvativši, što misli, — a ti si upravo najbolji za školu. 

Svi razredi od prvog do petog prasnuše u smijeh, 
a postiđeni Šandor poklopljeno sjedne. Jedini mu 
se Đuko nije smijao, jer bi ga još i sada znalo za- 
boljeti, kad bi se sjetio, kako se i njemu, kao sada 
Šandoru, smijala cijela škola, kad je rekao za ga- 
mad, da je to njegova strina. I kako je od svoje 
majke Povirke baštinio osjetljivo srce, požalio 
je svoga druga i priljubio mu se za vrijeme odmora, 
dok su svi ostali dječaci vikali na Šandora : 

— Cigo bi dukata ! Cigo bi dukata ! 

I činilo se, da je Duki bila teža ta poruga, 
nego dječaku, kojega je išla, jer je Šandor kao obi- 
čno podigao svoju lijepu glavu s crnom, nešto va- 
lovitom kosom i ne gledajući svoje drugove sneno 
je pogledavao sad amo, sad tamo kroz svoje duge, 
napo zatvorene trepavice, a kao ugašene tamne 
oči s hipa bi na hip prosjajivale, kao da se dijete 
na trenove trza iz sna. Nije na poruge ništa od- 

govarao, niti je na koga navalio, jer je bio dobar, 
pa se nikada nije tukao s dječacima. Nije možda 
ni osjetio poruge, ni patio od nje, jer Cigani su 
drugačijeg soja ljudi, pa drukčije podnose i pate 
i drugačije se raduju. Đuko je premlad bio, da bi 
mogao na takve misli doći, a i nije poznavao Ci- 
gane. On je za njih čuo štošta, a uglavnom loše 
kao i za gospodu. Cigani kradu, varaju, truju svi- 
nje, — tako su o njima govorili i u Jap agama i u 
Povirju, ali Suljo, Šandorov djed, koji je pred 
dvije godine sagradio kolibicu od pletera uz topolik 
na kraj utvaja izvan sela, nije niti krao niti varao. 
Sviranjem po svatovima i kolima te kovačijom 
hranio je sebe, babu Kevu, svoju ženu, i unuka, 
što više o njemu su svi govorili kao o svakom dru- 
gom poštenom čovjeku. 

Zato Đuko nije mogao shvatiti, zašto se druga 
djeca rugaju Šandoru, kad je on dobar, lijep i čist, 
a ne prljav, kako je često čuo za sebe, da je kao 
Ciganin, kad se nije umio. Sjedeći kraj Šandora 
on ga je zavolio i dijelio je uvijek s njime, što mu 
je dala Babura da ponese u školu, a isto je tako i 
njega Šandor mnogo puta razveselio raznim sit- 
nicama djedova zanata. 

Poslije onoga događaja u školi on se sasvim odi- 
jelio od ostale djece i priklonuo se šandoru, jer 
je osjetio, da su svi protiv njih. Kako je Đuko bio 
slab, nije se ni prije miješao s ostalim dječacima, 
jer nije mogao stajati na glavi, niti je mogao 
izvoditi druge dječačke majstorije, kojima su po- 
kazivali svoju snagu i jakost. Dječje je srce 
ipak tražilo, da imade druga, a toga je sada našao 
u Cigančetu ni ne pomišljajući na njegov rod i 
koljeno. 


III. 

I kao što su drugi dječaci pozivali svoje dru- 
gove k sebi na igru, tako je i Đuko jednom poslije 
škole pozvao Šandora k sebi. Ali kad je Babura 

ugledala Ciganče, koje se polako iza Duke kao ušu- 
ljalo u dvorište, uzvikala se na nj, kao da će joj se 
kuća obeščastiti. Dijete je sa šiljatim šeširom od 
starosti, razdrljeno u poderanoj košuljici i istrca- 
nim masnim gaćicama malo postajalo sa svojim 
snenim očima, a onda se povuklo na ulicu plaho, 
kako je i ušlo. Đuko je potrčao za njim, ali Šandor 
je žurio kraj kuća prema utvaju, kako je uvijek 
jurio iz škole. Otišao je, kao da nije ništa bilo, 
jer je bio naučen, da ga preziru, da mu se rugaju 
i da ga tjeraju, ali Duki je bilo teško i gorko u mla- 
dome njegovu srcu. Pozvao je druga k sebi, a baba 
ga otjerala ! Zar on ne smije ni ono, što smiju sva 
ostala djeca : pozvati k sebi svoga druga ? Još da 
je to otac učinio, ali Babura, koja ga tako voli ! 
Htio je potrčati za njim, vratiti ga i nešto mu lijepo 
reći, da ga utješi, ali ga je zovnuo glas stare žene, 
koja je i dalje neprestano nešto gunđala o Ciganima. 
Đuko joj je htio reći, da ga je on poveo sa sobom, 
ali se nije usudio videći njenu ljutost. Ni jedan 
•čas nije pomislio na ono, što je inače svakomu, 
pa i najmanjem seoskom djetetu jasno, naime, 
da Ciganin ne smije doći u poštenu seljačku kuću. 
On se smije samo pojaviti pred njom, stati na vra- 
ta, pa tek onda ući, ako ga netko pozove. On ne 
smije ni ono, što smije i zadnji čovjek na selu, što 
smije svaki prosjak i vandrokaš, jer njima je slo- 
bodno ući u svaku kuću i reći, što žele. Ciganin 
naime nije u očima ljudi čovjek, nego samo Ciga- 
nin, nešto, za što drugi krštenici nemaju osjećaja 
i što im je dalje od srca nego nijema životinja. 
Ako čovjek ulovi lisicu ili koji drugi štetan stvor, 
ubit će ga ili dotući, ako je ranjen, da se ne muči. 
Vidi li ranjena Ciganina, ne će ga požaliti, nego će 
se što više smijati njegovim bolovima. Đuko svega 
toga nije znao, on bi to trebao tek naučiti. 

Mrgodnost Baburina držala ju je cio dan sve 
do večeri, pa kad se obitelj na večer skupila oko 
stola, s uprepaštenjem je pričala, kako se Ciganče 
htjelo iza Duke uvući u njihovo dvorište. 

— I tom bi našem siroče tu, — pokaže na 
Duku, — možda i što učinio, da nije bilo mene* 
— Mi smo drugovi, — pokušao je Đuko po- 
dići svoj glas u obranu prijatelja videći, da svi 
misle kao Babura, — i u školi sjedimo zajedno* 
Bartolu je ispala žlica od prepasti, a pogled 
mu se sumnje i nevjerovanja ustremio na sinu* 
Đuko je zastrepio i prestao jesti bojeći se, da je 
što zlo učinio ili rekao, a otac ga je toliko puta ne- 
milo izbio* 

— Kraj tebe ? — muklo je protisnuo Bartol* 
— Da ! — plašljivo istisne dijete* 

Bartol ustane i počne se oblačiti, da odmah 
ide do učitelja, a svi su ostali sjedili šutke poku«- 
njeno, kao da je pala na kuću velika sramota* Tek 
u neke se pribrala Bara, pa ga ustavljala : 

— Nemoj sada, čekaj do sutra*** Nije u 
redu, da u nevrijeme smetaš gospodina* 

■ — On to meni ! — uzdisao je Bartol, a nikome 
više nije bilo ni do jela ni do razgovora* Stariji se 
sablaznili, da je meštar metnuo Ciganče uz Duku, 
kao da su ravni, i uvrijedili se jako, a djeca, premda 
ih nijesu još pravo shvaćala, osjećala su, da je 
učinjeno nešto strašno* Samo se Đuko nije pri- 
klonio njihovu mišljenju, jer je osjetio duboku 
nepravdu i prema sebi i prema Šandoru, nije naime 
mogao pojmiti, zašto su svi tako protiv njega* 
Sjutradan je zaista pošao Bartol do učitelja, 
ali nije odviše poranio, niti se osobito žurio prema 
školi* Iako bi svakom u selu u brk odbrusio, što 
misli i što hoće, učitelj je gospodin, pa je smioni 
i prkošljivi Bartol sve nekako prezao i promiš- 
ljavao, bi li išao ili ne* Međutim je svejedno 
išao i putem sve lijepo razmislio, što će i kako 
će reći meštru* Ne će na njega strogo, ipak je go- 
spodin, a bio je i njegov učitelj, pa već radi toga 
ne bi bilo u redu, da na njega čim na oči, tad za 
oči* Lijepo će početi i uljudno ga pitati, kako bi 
bilo njemu, kad bi uz njegova sina sjedio Ciganin* 
Sve je riječ po riječ nekoliko puta opetovao u sebi. 

kako će početi i kako će dalje govoriti učitelju, 
da ne bude uvredljivo, a opet da ga osjetljivo 
upekne* Međutim kad se s njime sukobio na vra- 
tima njegova stana, nestalo mu je iz glave svih 
riječi, tek ga je mogao pozdraviti : 

— Hvaljen Isus ! 

— I Marija uvijek, amen! — odzdravi stari 
Martin, pa ga vedrim smiješkom upita : — Koja 
sreća, Bartole ? — ni ne sluteći Bartoloyih rato- 
bornih misli* 

Tolika ljubezljivost do kraja je smela Bar- 
tola, pa se zamuca : 

— Eto*** došao sam*** da vas nešto zapi- 
tam*** zamolim*** 

— Izvoli unutra!*** Hajde samo! — hra- 
brio je učitelj smetena čovjeka i prvi ušao rado- 
znao, što to Bartola vodi do škole* 

— Znate*** Kako da vam kažem*** Čuo 
sam*** da taj Ciganin sjedi pokraj moga, — naj- 
prije se opet zamucao Bartol, a onda naglo odsjekao* 

— A ti si sjedio kraj moga ! — presiječe ga 
meštar, koji je odmah shvatio sve, jer je dobro 
poznavao ljude* 

Šiknula je Bartolu krv u lice, jer se uvrijedio 
do dna duše, što učitelj ispoređuje njega sa svojim 
sinom, a Duku s Ciganinom, kao dar tu nema ra- 
zlike, pa bi mu volio nešto onako muški odkresati, 
ali se ipak ne usudi* 

— Možda nemam baš pravo, — počeo se iz- 
motavati, — ali ne bih htio, da mi dijete donese 
punu glavu (uši) kući* 

— Toga blaga Šandor nema, — učitelj će i 
dalje odlučno* 

— A ipak skiće se po topoliku i kojekuda, 
pa se može nakupiti krpelja, — uzmicao je Bar- 
tol sada već sasvim u neprilici* 

— Kad ti je baš toliko stalo, ja ću već ure- 
diti, — stao se i učitelj povlačiti, jer na koncu ni 
on ne bi bio drugačiji od Bartola, da je ostao kod 
kuće, mjesto što je išao u škole* 

— Ne zamjerite, — isputio se nakon tog 
obećanja Bartol na pravu stazu osjetivši učiteljevo 

uzmicanje, — ali znadete, i kakvo je selo 

Đuko mi tako i tako ni za što nije, pa još da mu 
se rugaju ! 

— Djeca viču, ja moram na svoj posao, — 
nije dao meštar, da Bartol možda još dalje govori, 
a da bar donekle poravna nepriličnost toga su- 
sreta, posegne na ormar i dokuči neku crvenu knji- 
žicu te je pruži Bartolu : 

— Mislio sam na te, kad sam je dobio, pa je 
pročitaj ! 

Nije doduše istinu govorio, ali je darom pri- 
silio Bartola, da mu zahvali i da se rastanu, go- 
tovo kao da nije ništa bilo. Bartol je ostavio po- 
paren učiteljev stan, ali utoliko je bio zadovoljan, 
što je uspio, da će Duku rastaviti od Ciganina. 
Ipak ga je peklo, što mu nije pošlo za rukom, da 
makar malo žacne učitelja, pogotovu što je on njega. 
Još se više ljutio, što mu je meštar dao tako malu 
knjižicu. Istina, nije mu morao ništa dati, ali kad 
je već dao, trebao mu je dati po seljačku dar, ka- 
kav se pristoji : knjigu, od koje bi imao papira 
za umatanje slanine barem za pola godine. Od ove 
knjižice ne će imati moguće ni pet puta za brisa- 
nje britve, kad se bude brijao. 

— Spremi je, — rekne Bari došavši doma 
davši joj knjižicu. 

— »Seljak Marko«, — pročita ona naslov. 

Razrogačeno je muž pogleda, jer još nikad 
nije čuo, da se pišu knjige o seljacima. Uzme od 
žene knjižicu i stane je listati. Zaista, koju stranu 
okrene, svagdje se govori o nekakvom seljaku, 
a sve knjige, koje je on dosada imao u ruci, pišu 
— kako je Bartol mislio — o onom, što niti je bilo, 
niti će biti. Iznenadio se čovjek, pa spremio knji- 
žicu u okno na pročelnom zidu, kamo se sprema 
rakija za neočekivane goste i stvari, koje trebaju, 
da su uvijek pri ruci. 

IV. 


Ta je knjižica pomirila u duši Bartola s uči- 
teljem, a još više, kad je čuo, da je Šandora pre- 
mjestio od Duke. Nije to učinio isti dan, jer je mo- 
rao razmisliti, kako će to učiniti, da se Suljo ne 
uvrijedi možda još gore nego Bartol, a što bi mu 
tek onda Ciganin dosadio ! Poslužila mu sreća u 
tome, što je Šandor bio ne samo lijep, nego i vrlo 
bistar dječak, pa sve shvati i zapamti, što mu do 
uha dođe, — isto kao i Đuko. Koga pitao meštar, 
da pitao, njih dvojica dižu uvijek ruku, kadgod 
tkogod ne zna, pa ma iz kojega razreda. Radi toga 
se jednom stari Martin (tobože) zabunio, pa je i 
Šandora ispitivao račun zajedno s drugim razre- 
dom. Djeca su ga upozorila, da je Šandor prvo- 
školac, a on mu onda rekne : 

— Ti si i previše pametan, a sjediš uz drugi 
razred, pa da se više ne zabunim, sjedi tamo ! — 
i pokaže mu praznu klupu kraj zida po strani. 
Ta se klupa dotada zvala magareća klupa i prazna 
je čekala tamo do Božića, da se odonda počne pu- 
niti onima, koji ni jesu napredovali u nauku. Tako 
je išlo svake godine, ali od ove do konca Šandorova 
školovanja nije više bilo tako, nego se prozvala 
Šandorovom klupom, jer je on u njoj i kasnije sjedio. 

Taj premještaj nije Šandora niti ožalostio, 
niti ga je razveselio. On se zadovoljno raširio sam 
u toj klupi, moguće sretan, da ne će više pod satom 
čuti došaptavanja o sebi od druge djece. Ali mo- 
glo je biti, da mu je bilo i krivo, no on nije nikome 
o tome govorio. Zato ga je više žalio Đuko, jer je 
njegovo dječje srce oćutilo nepravdu, što je siro- 
mašni Šandor premješten u magareću klupu. Ni- 
kome toga nije smio reći, jer je već stekao isku- 
stvo, što znači zauzeti se za Ciganina, te mu se 
stoga još više prikučio. Od toga su dana na sa- 
blazan sve seoske djece njih dvojica uvijek išla 
zajedno iz škole, a Đuko je koji put ispratio Šan- 
dora sve do na kraj sela. 

Na tom putu imalo je to dvoje djece dosta toga 
za nesmetan razgovor, jer ih drugi nijesu zadir- 
kivali kao za vrijeme odmora u školi* I jednom su 
se tako zagovorili, da su zajedno došli do polovice 
utvaja* Kad su to primijetili, nije se Đuko vra- 
tio u selo, nego se stao ogledavati oko sebe, nekako 
kao kad slijepac naglo progleda*** Ogledavao se 
oko sebe i gledao taj utvaj, koji je toliko puta vi- 
dio, ali danas kao da mu se otvoriše oči : utvaj je 
bio silno lijep, što dosada nikad nije primijetio**. 
Godinu je dana slušao stalno od učitelja, kako je 
lijepa priroda, a to je sve, što je oko nas* To je po- 
lje, šuma, sunce, zrak i nebo i sve ostalo, što vi- 
dimo oko sebe i čujemo, a učitelj kaže, da je to 
lijepo* On je pametan, najpametniji u selu, jer je 
jedini gospodin, pa mora imati pravo, ali Đuko 
nije nikad vidio, da je u prirodi što lijepo* Sunce 
izađe, prijeđe preko neba, pa opet zađe* Što je u 
tom lijepo ? To se dešava svaki dan, to je nešto 
obično, pa zašto bi bilo lijepo ? Lijep može 
biti čovjek, lijepa haljina ili slika, ono, što 
nemamo svaki dan oko sebe, — tako je umovao 
Đuko prije, a sada mu je najedamput i utvaj 
postao lijep* 

Prostr'o se pred njim i Šandorom ravan pa- 
šnjak, a po njemu sitna, sočna travica, koja se 
oporavila, otkad stoka pase po ispustu* Travica 
je meka kao staro omekšalo ćebe od janjeće vune, 
a njeno bi zelenilo sezalo u nedogled, da utvaj ne 
obrubljuje nadesno seoski topolik, a na drugu 
stranu počevši od njega plot, iza kojega se 
sakrivaju njive* U kutu između šumice i te ži- 
vike zašiljila se čađava čerga staroga Sulje, kraj 
nje plamsa nevelika vatra, koja se gubi u bijelom 
stupu dima, što se diže u mirnom zraku poput 
oblaka, da se visoko gore pod nebom raspline* 
Nalijevo je dalje ciganska kolibica, koja kao da 
se uklonila od čerge, da joj ne smeta, jer do 
zime nije potrebna, kad je Ciganinu ljeti život 
ljepši pod čergom* 

Ravno, zeleno, baršunasto polje, siv plot, 
visoke bjelkaste topole, a u kutu smeđa čerga s va- 
trom, od koje se dim do neba diže ! 

Kako je to lijepo ! Kako je to lijepo ! — kliktao 
je u sebi Đuko, a lijepa ga slika sve više privlačila* 
I privukla ga sasvim, kad je osjetio smolasti 
miris topolova dima, koji se nevidljivo širio mir- 
nim zrakom ne mogavši da se sav uspne do neba, 
a u potpunoj tišini čulo se samo muklo udaranje 
čekića po malom nakovnju Šandorova djeda* 
On se zadubao u posao, pa nije ni primijetio dječake, 
kad su došli do čerge* Stara je Keva odmah osta- 
vila fitiljanje, kojim se i inače bavila za žene u 
selu, i nešto rekla na ciganskom Sulji, pa je i on 
ispustio čekić* Šandor je odnio svoje stvari u čer- 
gu, a Đuko je zavirio u nju ne usudivši se ući* 
Bila je puna jastuka i perina, pa je Đuko pomi- 
slio, kako se u njoj ugodno spava* Od prvoga časa 
mu je sve tu bilo prijatno i pitomo, ništa strašno, 
kako je nekad zamišljao ciganski život prema 
pripovijedanju svojih* Uostalom on je dosada 
slušao samo o pravim čergašima, koji na svojim 
kolima lutaju od sela do sela nemajući nigdje stal- 
noga mjesta, ali ovo nijesu čergaši, — umovao je 
Đuko u svojoj dječjoj neiskusnosti* 

Dok su stari najprije nešto potiho govorili, 
a onda stali i gledali ih nekako s nepovjerenjem 
i čudom, Šandor je poveo Duku u topolik, da beru 
pepeljuga (crne jagode)* Između bijelog drveća isplele 
se iznad tla u topoliku bocave loze poput guste mreže 
načičkane grozdovima pepeljavih jagoda* Šandor 
ih je odmah počeo brati i pohlepno jesti, da su mu 
ruke i usta postala od slatkoga soka najprije cr- 
vena, onda plava, pa crna, a Đuko isprva kao da se 
nije usudio brati jagode* Šumarak je bio svijetao, 
pa kad je ušao u nj, bilo mu je, kao da je iz mračka 
došao u svijetlu prostoriju* Stabalje se topola sjalo 
od bjeline, a isto tako naličje lišća, koje se vidjelo 
odozdo* Ono nije bilo mirno, nego je lagacko tre- 
perilo od vjetrića, koji je tiho, gotovo nezamje- 

tno lazio iznad topolovih krošanja. Od svega toga, 
tako poznatoga, a opet dosad nezamjećenoga obu- 
zelo je neko čudno, nepoznato čuvstvo dječa- 
kovu dušu, pa je sa slabim strahom pogledavao 
gore, da vidi, što to iznad granja mirisnog drveća 
prolijeće : možda vile, kojima se tanke oprave 
povlače po živome lišću. 

Dok je Đuko tako stajao i gledao, Šandor je 
utažio prvu želju, pa je nabrao čitave kitice soč- 
nih plodova i ponudio mu, a onda ga poveo dublje 
u gaj do gloga punog crvenih gloginja. Šandor je 
cvao od veselja, što može druga još nečim ponu- 
diti, ali iza kiselkastih jagoda trpke gloginje nije- 
su Duki išle u tek. Osim toga njemu su u ušima 
šumili razni šumski šumovi, nejasni, nepoznati, 
pa ih je dijete prisluškivalo nastojeći nesvijesno, 
da ih jasno razabere i prepoznade. Nije ih izgubio 
iz sluha ni onda, kad ga je Šandor izveo iz gaja 
do patuljaste kukinje na nasipu uz jarak kraj to- 
polika. Tu su bile u zemlji sitne rupice, koje je 
Ciganče počelo drvetom raskapati, a s busicama 
i grudama zemlje pojavile se male muzgavožute 
čahurice divljega meda. S njima su izmilile i div- 
lje pčele, koje su razdraženo zujale i kružile iznad 
svoga raskopanog gnijezda lijepeći se bijesno na 
drvo u Šandorovoj ruci. Njemu je uspjelo, da us- 
prkos sve žešćega navaljivanja divljih pčela na- 
kupi punu šaku čahurica, te potrči u polje vukući 
za sobom Duku. Tamnožute, smeđe iskolutane 
pčele, velike kao mali bumbari, odigle se za njima 
u čitavom malom roju, da su im jedva izmakli 
daleko na utvaju iza čerge. 

Tamo su sjeli i otvarali čahurice te srkali slatki 
med, koji im se obojici svidio, ali ga je bilo malo. 

— Kad drugi put dođeš, bit će ga više, — 
obećao je Šandor. 

Već se sunce spuštalo nebosklonu, kad je Đuko 
krenuo u selo pun dojmova i utisaka, a kod čerge 
su dugo stajali Suljo, Keva i njihov unuk sigurno 
razgovarajući o današnjem gostu. 

V. 


Otada je češće dolazio Đuko Šandoru, a Keva 
i Suljo nijesu bili više u neprilici radi njegova do- 
laska, nego su mu se smiješili pokazujući bijele 
zube i odajući time svoje veselje, što je njihov 
Šandor našao druga u selu, a dotada je bio uvijek 
sam uz njih dvoje. I počastili bi ga kojiputa. Šu- 
ljo bi mu najčešće dao hladna pečena mesa na ko- 
madu kruha, a kad toga nije bilo, izvadila bi Keva 
iz svojih njedara ugnjiljenih divljih krušaka, sme- 
đih, kao što je gotovo bila i njena prljava košulja, 
iz koje bi ih izvadila. Inače gadljivi Đuko nije toga 
nedostatka primjećivao, jer mu je godila pažnja 
tih staraca, a kruške i meso išli su mu u tek, te je 
slasno jeo napose zato, što je negdje čuo, da cigan- 
ski darovi donose sreću. 

Dolazeći sve češće k njima upoznao je njihov 
slobodni život, koji mu se počeo sviđati. Njih ni- 
šta ne veže, primijetilo je pametno dijete, ne muče 
ih brige kao njegova oca i majku, ne boje se nikog, 
pa ni gospode, a i ništa ne moraju, pače ni poreza 
plaćati. Sto više, doznao je od Sandora, da on ne 
bi morao ni u školu ići kao ostala djeca, ali da ga 
njegov djed šalje od dobre volje, da bude pismen 
kao i njegov pokojni otac, koji je bio čuven pri- 
maš. Povrh svega toga jedu oni uza sve siromaštvo 
više mesa, nego i bogatiji seljaci, — primijetio 
je Đuko dolazeći k njima. 

Dani su odmicali sporo, jedan kao drugi bez 
zamjetljivih razlika, ali je vrijeme brzo odmicalo 
i jesen se primicala svome kraju. Mrazovi su opa- 
lili lišće na grmlju uz topolik, a zelena travica po- 
stala je travom, potamnila je i ispreplela se ba- 
bljim ljetom. Zrakom se vukli njegovi pahuljavi 
konci kao iskidane povlake nevidljivih bića, a po 
travi blistala na suncu njegova tanka svila. Topo- 
lik je međutim bivao sve svijetliji i svijetliji, jer 
mu je lišće stalo malo pomalo, blijediti i žutjeti. 
Najprije mu je tamno lice počelo gubiti crno ze- 

lenilo, dok pomalo nije postalo svijetlo kao naličje, 
a onda žutkastobijelo, dok nije naglo požutilo 
kao zlato. 

Desilo se to preko jedne noći, pa se Duki, kad 
je jednog popodneva došao sa Šandorom do topo- 
lika, učinilo, da cio gaj u suncu sja od zlata. A 
kad su ušli u šumarak, činilo im se odozdo, da su 
topolove grančice urešene krpicama žutog ibri- 
šima (svile). To je bilo samo toga dana, jer su sutra- 
dan stajale topole mirno i dostojanstveno gole 
bez lišća. Bijelo stabalje i još bjelije granje, koje 
se svršavalo ukrštenim tamnim grančicama, dizalo 
se prazno prema nebu, te se činilo, da se spaja s 
njegovim bijelkastim plavilom, a dolje po zem- 
lji kao da je pao u velikim krpama svijetao žut 
snijeg. Još sočno lišće zlatne boje — sjajne na licu 
i mutne na naličju — pokrivalo je u debelom sloju 
gusto pletivo loze crnih jagoda, pa se po njemu 
poznavao trag obojice dječaka, koji su se zapu- 
tili do glogova i kukinja. Nije ga bilo samo na ve- 
likoj čistini, gdje je proljetos bila bara, koja je 
preko ljeta sasvim presušila. Tu su dječaci stupali 
po mekanom kao po pljevi bez šuštanja, jer lišće 
nije bilo još ni suho ni uvelo. 

Vukli su noge po njemu i vršcima stopala 
odbacivali ga pred sobom govoreći u igri, da gu- 
raju dukate. Gurajući tako žuto lišće pred sobom 
nabacali su ga na sredinu cijelu rpu, a onda ga još 
nanijeli cio baglić. Zatim su se valjali po njemu 
udišući njegov balzamski miris, dok se nijesu ugri- 
jali i zamorili. Onda su se zavukli u lišće i zakopali 
se u njemu do vrata, te se tako odmarali. 

Komad neba nad njima gotovo se bijelio, a 
oko njih, podalje dizale se iz žutine lišća stare to- 
pole s čvoravim korijenjem, kojemu se bjelina 
među sivim hrapavim izbočinama prelila žućka- 
stom bojom od lišća. Ispod neba su grane i gran- 
čice tiho treptale, kao da nevidljiva krila iznad 
njih lepetaju. Dječaci su neko vrijeme šutke ležali 
predajući se potpuno uživanju svoje mirne igre 

i veličanstvenoj svečanosti, koja ih je okruživala, 
kad Šandor najednom upita kao iza dugog pri- 
sluškivanja : 

— Ne čuješ li ih ? 

— Koga ? 

— Vile, — kratko reče Šandor i raširi svoje 
duge trepavice, kao da ih gleda. — Sada su bijele 
i zimi su bijele, a u proljeće su plave. . . Ja sam ih 
tolikoput vidio... 

Slabi trzaj jeze pređe Đukinim tijelom, pa se 
jače prikuči Šandoru. 

— Zimi najjače plešu, — tumačilo je Ciganče 
Duki, — kad zapušu hladni vjetrovi i nanose snijeg. 
Onda one najjače igraju i praše snijeg... Tada 
ne smije k njima nitko doći, jer su ljute i uzmu čo- 
vjeka u svoje kolo te plešu s njime, dok ga ne za- 
more, a onda ga ostave, da se smrzne u snijegu. 

Šandor je govorio sigurno i uvjerljivo, da je 
Duku počeo pomalo hvatati i strah. 

— Djed, baka i ja često smo ih gledali zimi 
s prozora naše kolibe, kako povedu veliko kolo 
čitavim utvajem, a baka im onda nešto govori, 
da ih udobrovolji i odvrati od naše kolibe, jer bi je 
inače nabacale snijegom. 

Duku je obuzeo već potpun strah, no ipak je 
želio, da i on vidi vile, za koje kaže meštar, da ih 
nema. Isto i njegova mati ne vjeruje u njih, otac 
kao da sumnja, a Babura kaže, da ih je i ona nekad 
vidjelavala, kad je bila mlađa. 

— Ali mali su ljudi dobri, — nastavljao je 
dalje Šandor mirnim glasom, kao da pripovijeda 
o najobičnijoj stvari, — samo ih ne smiješ dove- 
sti u kuću, jer ne znaju, što bi, pa prave štetu. U 
topoliku ih ima puno, za svakim drvetom, ali se 
ne mogu vidjeti, jer se sakrivaju pred ljudima. 
Jedino se može naići na njih zimi, kad spavaju. 
Radi toga je najbolje zimi sjeći drva, jer kad u pro- 
ljeće ne nađu svoje stablo, potraže drugo ili se 
nekud odsele. Ljeti, dok je drvo živo, a oni budni. 

pođu za svojim stablom i dođu čovjeku u kuću, 
pa lupaju i rže. 

Đuko je čuo za patuljke, pa je bio sada uvje- 
ren, da su to mali ljudi, o kojima mu drug pripo- 
vijeda, te ga upita, da li je i njih vidio. 

— Nijesam, — odgovorio je gotovo tužno. 
— Njih možeš vidjeti samo u prvi mrak, kako 
se sakrivaju za svoja drveća. Zato mi djed ne da, 
da pred noć idem u šumu, jer su strašni, pa bi ih 
se mogao uplašiti. Imaju veliku glavu i dugu bra- 
du, a svi su stari, jako stari i uvijek se smiju, ali 
kad se ljute, onda su jako strašni... Vile su mlade 
i lijepe, samo šteta, imaju konjske noge i teško 
momku, koji na njih naiđe. 

Sve je to o vilama i patuljcima već čuo Đuko, 
ali ni čemu nije mogao pravo vjerovati, jer stari 
Martin u to ne vjeruje, pa je sa zanimanjem slu- 
šao pričanje svoga druga. 

— One plešu i pjevaju, pa momka uzmu u 
svoje kolo. Ako dobro pleše, poljube ga, a on od 
toga poljupca poludi, pa se ne može oženiti, jer 
uvijek traži vile. 

Opet je jeza počela hvatati Duku i dražila ga, 
da još više čuje. 

— Zbog toga se mi Cigani rano ženimo, jer 
oženjenog ne će vile, a naše su djevojke lijepe, 
ljepše nego vile... — Zašutio je, zamislio se i 
stao kao s požudom uzdisati : — A najljepša je 
moja Dorula. 

Đuko se na to trgne od čuda i ustane, a Šan- 
dor sjedne i upita ga : 

— Imaš li ti već djevojku ? 

Đuko ga pogleda s još većim začuđenjem i 
nije znao, što da mu rekne. Kad bude velik, već 
će naći djevojku i oženit će se kao njegov otac 
i stric i drugi ljudi, ali kad će to biti ! . . . Šandor 
dalje nastavi obujmivši koljena rukama, mimo 
ozbiljno, kako govore veliki ljudi : 

— Vidio sam je samo jedamput. . . I ona mene 
voli... Otac joj trguje konjima... Dvadeset je 

toka na njegovu kaputu sve od čistog srebra, 
a velika kao pačja jaja. Ona ima dukata punu kosu, 
kad joj izraste, da je može plesti... Cim svršim 
školu, odmah ću se oženiti i poći s guslama po 
svijetu kao i moj otac. 

U pripovijedanju se zanio, da nije ništa oko 
<sebe primjećivao. Jednom mu se usta od požude 
naprčila kao na poljubac, drugi puta se otoboljila kao 
od pohlepe, a onda se raširila kao od gordog ponosa, 
već prema tome, o čemu je i što je govorio. I pri- 
čao bi dalje, da ga nije trglo neko lamanje u gra- 
nju. Zalutao je odnekuda jači udarac vjetra, pa 
su grane i grančice stale udarati jedna o drugu. 

— Dolaze vile 1 — prene se Šandor i poskoči 
5 loga. — Hajde, da ih otjeramo. To su kišne vile, 
pa se boje vatre . . . One ovdje plešu, jer ništa ne 
raste, a kad u proljeće nestane vode, poznaju se 
njihove stope. 

Obojica su brže otrčala do čerge i donijela 
žari na požaraču, a za njima su Suljo i Keva ponijeli 
suhoga granja. Za čas je buknuo velik plamen, 
a kad se vatra sasvim rasplamsala, navalili su na 
nju mnogo sočnoga topolovog lišća. U prvi kraj 
se poslije toga činilo, da će se vatra ugasiti. No nije 
bilo dugo, a gusti mlazovi teškoga dima sivog kao 
kučine probijali su sebi put kroz debele naslage 
žutoga lišća i cijedili se poput rastaljenog voska 
kroz rijetku krpu. U tom su naporu malo glavi- 
njali izvlačeći se teško ispod teškog tereta, pa ne 
mogući se odmah ispraviti prema nebu puzali su 
lijevo i desno, naprijed, natrag. Kad su pak iza 
njih laznuli prvi crveni plamečci, ispravili su se 
i dizali se prema blijedom nebu kao gusta, sijeda, 
duga kosa preplašenoga starca. Tu i tamo cvrk- 
nula bi u njima po koja iskra kao sitne očice, koje 
neočekivano zaiskre. 

Šandora su oduševili već prvi pramenovi di- 
ma, pa je stao plesati oko lomače neki divlji cigan- 
ski ples i pjevati tanko, glasovito, da mu je sitan, 
a jak glas prodirao daleko, a ostalo troje stajalo 


23 


je mirno i čekalo, da se vatra razgori u velik pla- 
men. Ali teško je do toga dolazilo, jer topolovo je 
lišće bilo još puno soka. Mlazovi su dima kuljali 
naglo i gusto, a onda bi se uspravili u šilj, da se 
izgube iznad plamenih jezika. Gledao je tu igru dima 
i plamena Đuko, a dječja je mašta najedamput ugle- 
dala u dimu množinu patuljaka obraštenih dugom 
kosom i bradom, koji opaljeni bježe iz vatre, a ne 
mogu, da je se oslobode. Raširio je oči, da bolje 
vidi, a strah mu je poljuljao srce. Dim je od časa 
do časa zapljusnuo i do njega, gušio ga, pekao mu 
oči, a smolasti miris opijao ga kao ljuto piće i 
njemu se najdenom smučilo. Ozebao je ležeći u liš- 
ću, želudac mu tištale gloginje i kukinje, dim ga 
opijao, pa se dijete drhtureći poljuljkavalo, lju- 
ljalo i konačno klonulo. 

Sve se troje Cigana uplašilo. Suljo mu je pri- 
trčao, a • kad ga je podigao, nemoćnom je djetetu 
sve izašlo iz želuca. Donio ga je do čerge, ali ništa 
nijesu imali, čime bi dijete okrijepili. Umotao ga u 
stari poderani gunj i ponio u selo. Večer se naglo 
bližila, a ljudi se vraćali sa svojih poslova i vidjeli, 
kako Suljo nosi Duku. Nijesu znali, što je bilo, 
pa su iznajprije požalili dijete, da su ga Cigani 
uvračali, a kad su čuli od svoje djece školaraca, 
da Đuko ide sa Šandorom često do čerge, zabru- 
jile su Japage još iste večeri gore, nego kad je Bar- 
tol išao u Povirje, da zadobije Baru. Sablaznio se 
prnjavor, da se njihovo jedno dijete druži s Cigan- 
četom, i to da je još tko, nego prvi sin ponosnoga 
Bartola. 


VI. 

No najviše se ipak uprepastila Babura, kad joj 
je Suljo donio Duku i ispričao joj, što je bilo, jer 
nije mogla pojmiti, da bi njen pametni Đuko od 
dobre volje išao pod čergu. Bila je uvjerena, da su 
ubajali dijete, pa ga škropila svetom vodom i pso- 
vala, što je ikad znala. Osim toga se još bojala i 

Bartola, što nije bolje pazila na dijete, pa mu je 
načinilo takvu sramotu. Spremila ga u krevet 
i napojila rakijom, te kišnicom od svetoga Troj- 
stva, da mu skine sve čari, a uz to mu metnula 
hladan oblog na glavu, da sve pokuša, što je znala, 
da ga privede k sebi. Ali kad je došao Bartol, otvo- 
reno mu je rekla, što je znala i čula, pa što bilo, 
da bilo, — takva je već ona žena bila. 

Bartol je mislio od stida i srama u zemlju pro- 
pasti. Nije čekao, da se dijete povrati, nego ga je 
remenom istjerao iz kreveta i gonio ga po cijeloj 
kući udarajući po njemu, kuda stigne i sustigne. 
Dijete je plakalo, cvililo i kričalo svijajući se koji 
put od nemilih udaraca kao zmija, kad joj sta- 
neš na glavu. Ali razbješnjeli Bartol nije imao smi- 
lovanja, nego je udarajući još vikao : »I jeo si mo- 
žda tamo ?« Bespomoćno dijete, da se nekako oprav- 
da, par puta je šapnulo : »Mesa... Mesa...«, 
neka vidi otac, da su ga tamo lijepo primili. ,,Cr- 
kletine !« šapnula je sam.- sebi Babura i od gnju- 
šanja se nesvijesno prekrižila. Nije uzela u za- 
štitu dijete, nego je od stida i pokore oko sebe da- 
lje pogledavala i kao da je pamet izgubila. A Bar- 
tol je još više počeo da bjesni i udarao je Duku, 
dok mu od bijesa nije daha ponestalo. 

Tek tada je Babura pokupila dijete i odnijela 
ga u krevet, ali i bez i jedne riječi utjehe i sućuti, 
kao da je Đuko počinio najveći zločin. 

Jecalo je dijete u postelji, a Babura su i Bar- 
tol govorili i dalje o svemu ne imajući nikakva 
smilovanja s njime. Đuko ih je čuo i u velikom 
svom jadu počeo se sam sebi gaditi, što je jeo mesa 
kod Cigana, ali malo njegovo srce tražilo je ipak 
nekoga, tko bi mu se smilovao, tko bi ga tješio 
i tko bi imao sućuti s njime u velikoj njegovoj ne- 
volji. Kao nikad došli je zaželio se Đuko svoje maj- 
ke, koja je uvijek za nj imala lijepu riječ, pa i onda, 
kad je najkrivlji bio. Sva je duša njegova žudila, 
da je ona tu, da ga vidi i požali. Ništa joj ne bi re- 
kao, ne bi joj trebao reći, ona bi bila na njegovoj 

strani, pa makar da su svi protiv njega. Ali nje 
nema. Ona je na stanu, a i što će ona reći, kad čuje ? 
Nije Đuko bio pravo svijestan, da je učinio kakvo 
zlo, ali sigurno je, da jest, kad se prema njemu 
tako ponaša i Babura, koja ga inače više mazi od 
rođene majke. Dijete je stoga popala neka gorči- 
na na sama sebe, osobito radi onoga mesa i obuzeo 
ga stid pred majkom i tuga, što će se sigurno i ona 
ražalostiti, kad čuje, što je učinio njen Đuko, — 
ali ipak usprkos svega toga u dnu svoje duše nije 
bio svijestan, u čemu je to njegovo zlo djelo. 

Spoznao ga je kasnijih dana, što mu svi za- 
mjeravaju, kad su se stala tuđiti od njega sva se- 
oska djeca, a pogotovu kad se sreo sa svojim brati- 
ćima lijom i Acom. I kako su mu se prije rugali 
punom zlobom, da je »mali gospodin«, sada bi, 
kadgod im je na oči došao, šaputali kao za sebe, 
no ipak tako, da on jasno čuje : »Cigo, Cigo cigan- 
ski.« Spoznao je Đuko, da svi ljudi nijesu jednaki, 
iako se veli, da su svi djeca Bolja, jer Ciganin zato, 
što je Ciganin, u očima je seljaka gori od najgorega 
od njih. Jer je tako, odnosno ako je tako, shvatilo 
je pametno dijete, da se obezvrijedilo, premda mu 
se njegovo srce bunilo protiv toga, jer je Šandor 
ipak bio njegov drug, a dobar i bolji nego ikoje 
drugo dijete u školi. 

Otac ga dugo nije mogao pogledati, a kadgod 
mu je došao na oči, sama mu se ruka od sebe dizala, 
da ga udari. Nije Bartol ni jednoga časa pomi- 
šljao, da je usamljeno dijete trebalo druga kao 
svaki drugi ljudski stvor, pa kad ga nije drugdje 
bilo, išlo je tamo, gdje ga je našlo. Klonio se oca, 
pa i Babure i samo je želio svoju majku. Kad su 
se ipak sastali jedne nedjelje doma, oborio je 
glavu od stida očekujući majčin prekor. Nije ga 
prekorila, samo ga je poučila : 

— Sinko, kako si mogao pod čergu i još tamo 
jesti ?! — Ta ga je pouka jače zaboljela, nego očeve 
batine, jer je vidio, da je ono, što je učinio, kadro, 
da se i majka odbije od njega. 

Trebalo je dosta vremena, dok se sve to nekako 
samo od sebe z^gladilo. Prva je na sve zaboravila 
Babura. Đuko se ni prije nije osobito družio s osta- 
lom djecom, a sada se posve odbio od nje, te je tako 
uvijek bio s Baburom doma. Bio je tako njen naj- 
vjerniji domar, pa kako ga je i prije volila, tako 
je i sada brzo ishlapilo iz njene stare glave, što 
je bilo s Dukom, te ga je opet tetošila i mazila kao 
i prije. 


VII. 

Njih dvoje su gotovo sami u kući u selu, jer 
Jvka i Stana uglavnom i nijesu doma : ili su u školi 
ili gdje u selu, doma samo jedu i spavaju. A on, 
kad dođe iz škole, uvijek s njom i oko nje, pa joj 
govori i priča, što je naučio u školi. Ona bi opet 
njemu pripovijedala koješta iz starih vremena 
i tako je njih dvoje učilo jedno drugo : ona njega 
staro, a on nju novo, a koliko je ona i bila na staro- 
vjersku, ipak je volila i »novu modu«. Kao većina 
starijih žena i ona se udovicom zbolala, te kad je 
sama, uvijek joj krunica u ruci. Osim toga molila 
je nebrojeno starih molitava, koje je još od svoje 
bake naučila, a današnji svijet za njih ne mari 
i pomalo ih zaboravlja. Njih je ona učila Duku, 
a on brze pameti, pa što čuje, odmah zapamti. 

»Pivčići zapivaše«, »Oj Isuse delvet moj«, »Sve- 
ta Luča« i desetke drugih molitava naučio je mali 
Đuko, pa se Baba napokon odlučivala, da ga nauči 
i svoju glavnu molitvu »Jedinstvo«. To je duga stara 
molitva i rijetko je danas znade koja stara žena. 
I ta se molitva ne uči svakoga, jer ima posebnu 
moć. Mora se dobro naučiti, a smije je naučiti 
samo onaj, tko je kadar, da je tako nauči, da se ne 
će zabuniti, kad je moli. Jer moli li se »Jedinstvo« 
kod bolesnika, pa se čovjek zabuni, sigurno je, 
da će bolesnik umrijeti. Tako bi netko i zdrava 
čovjeka mogao radi svoje slabe pameti u grob stje- 
rati, ako molitvu pravo ne zna, pa je moli nad njim. 

»Jedinstvo je Bog jedini, križ sveti i slavni, 
koji nas čuva i brani,« — tako počinje ta moli- 
tva* »Kaži, dite, što su dva. Dvi su table Mojsije- 
ve. Jedinstvo je Bog jedini, križ sveti i slavni, 
koji nas čuva i brani.« »Kaži, dite, što su tri,« i tako 
to redom ide i ponavlja se do trinaest. »Trinaest 
je sam Bog, koji sjedi na visini i vlada po širini. 
Amen.« 

— Kad obolim, Đuko, onda izmoli nada mnom 
»Jedinstvo«. Ako se zabuniš, ne reci nikome ni- 
šta, da se ne uplaše, nego samo meni, da dadem 
dozvati svećenika, — poučila je Babura Duku, 
kad ga je konačno naučila i »Jedinstvo«. Poslije toga 
bijaše stara žena nekako drugačija nego dotada, 
sasvim smirena, jer je bila uvjerena, da je napo- 
kon uredila i pitanje puta svoje duše na onaj svijet. 

Naučivši njega gotovo sve, što je znala, tra- 
žila je, da on sada opet uči nju. To je išlo mnogo 
teže, nego kad je ona njega učila, ali je ipak naučila 
nekoliko molitava, koje se dotada nijesu molile 
u Japagama. To su bile »Spomeni se«, »Pod Tvoju 
se zaštitu utičemo«, »Zlatna krunica« i još neke 
druge, koje je povirski župnik naučio djecu u školi. 
Ima već godina, kako starac nema kapelana, pa 
dolazi sam u školu. Ljeti ne da, da dolaze po njega 
kolima, pa dolazi u Japage pješice. »Kud ćete vi 
radi mene ostavljati svoj posao, kad ja to poljice 
preskočim na dva koraka,« — govorio je Japa- 
žanima. Njima kao krivo i sramota, što stari žup- 
nik dolazi pješice, jer se tako što nije još čulo ni 
vidjelo, ali već je zbilja star, a staro kao i dijete, 
pa je li ti pravo ili nije, moraš mu ugoditi. 

Ostario je u Povirju, pa kud je tijelom malen, 
tud ga je od starosti gotovo nestalo. Uz to se go- 
tovo sasvim poženskio. Izbrijano mu se lice, na ko- 
jemu se sijeda brada, kad bi i izrasla, ne bi mogla 
vidjeti, posve svoralo kao u stare ženske. Glas mu 
postao sitan i piskutljiv, a nekad mu nije bilo go- 
vornika ravna ni u biskupiji. Kad bi se u svojoj 
pozelenjenoj reverendi, koja mu se zaplitala oko 

nogu kao suknja u slabe starice, pojavio u Japa- 
gama, pozdravljala ga mala djeca, koja ga nijesu 
poznavala : »Hvaljen Isus, bako !« — misleći, da je 
žensko. »Uvijek hvaljen, djeco ! Ni jesam ja baka 
nego djedo,« — odgovarao bi djeci nasmijano, a 
onda im dijelio krajcare ili sličice, da ga drugi put 
poznadu. Radi te zabune svoje djece zvali su ga u 
Japagama »Baka - djedo«. 

Nijesu to govorili od poruge, nego od dragosti, 
jer zavoli li selo svećenika, učitelja ili koga drugog 
od svoje gospode, izmisli za njega jedno ime, kao 
što nadijevaju majke posebna imena svojoj djeci. 
Dok je nekad bio govornik i pjevač, da mu nada- 
leko nije bilo para, zvali su ga samo »Naš«, a kad je 
ostario, da je znao za svoje ime, morao bi se zado- 
voljiti i sa »Baka-djedo«. Moguće da je i znao za to 
svoje ime, a ako je znao, sigurno se nije ljutio na 
njega, jer je bio jako dobar čovjek, a s ljudima 
je postupao uvijek, kako se dolikuje. Od njeg nije 
nikad nitko otišao, kad bi dovezao lukno, bar bez 
čašice rakije ili vina, i to ne bi dobio istom čega. 
Njegova je rakija bila žuta kao ulje, a kad je po- 
piješ čašicu - dvije, prožge te sve do nožnih palaca 
i mirišiš onda na pet koračaj a oko sebe. Za svakoga 
je čovjeka bio svetac, kad je vozio lukno župniku, 
i zato on nije morao nikada nikoga opominjati 
na njegovu dužnost. Sada je ostario, ali drži se 
svojih starih običaja, samo da mu nije popustio glas. 
A prije pod njegovom propovijedi nije nikad nitko 
zaspao, tako je znao lijepo govoriti, a kad bi pod mi- 
som zapjevao »Gloria«, i mrtvog bi valjda probudio. 

Jedina mu je bila zamjerka, što je u svom dvo- 
ru uveo novi red, kakvoga prije njega nije bilo. 
Do njega je župnika u svemu dvorio prakatur, 
pače i kuhao, jer je od starine ostalo, da pod sve- 
ćeničkim krovom nema mjesta ženskom čeljadetu. 
S njim je bila već od prvih dana neka njegova ro- 
đača, sestrična, polusestra ili takav nekakav rod, 
a ljudi nijesu znali, da li je gospođa ili gospodična. 
Kasnije je znala ljeti dovesti i nekakvu djecu, 


29 


koji su župnika nazivali ujakom, a kako su zvala 
nju, nije nikad nitko čuo* Djeca su se školovala 
i samo su preko »regracije« (velikih ferija) bila u 
župnom domu* Sada su već velika i pomalo valjda 
postaju svoji ljudi* 

Ova »moda« nije bila po ćudi najstarijima ni u 
Po vir ju ni u Japagama, ali je ni jesu toliko zamje- 
ravali župniku, koliko biskupu, jer se to i drugdje 
pojavilo* Kažu najstariji, otkada je ovaj biskup, 
da se mnogo toga promijenilo* Ne moli se uz »An- 
đeo Gospodnji« »Zdravo Kraljice« kao prije, u~ 
subotu se jede meso, i još se koješta drugo uki- 
nulo, a novo uvelo* Za ovoga biskupa govore, da 
ga pozna cio svijet, a on je takav : gdjegod je što 
u čitavoj kraljevini, bez njega se ne može ni stvo- 
riti ni napraviti, samo slabo mari za svoj rod i za 
svoju biskupiju* Jedino joj je podigao crkvu, do- 
duše ta je, da joj možda nema ravne u svijetu* 

Oni najstariji bolje su volili stare biskupe,, 
pa su ih se rado sjećali, što više i onih iz turskih 
vremena* Nekoji su bili odlični vojnici, pa su na 
čelu vojske znali da brane svoju biskupiju* Drugi 
nijesu bili hrabri, nego su nešto drugo imali, što 
se ljudima sviđalo, no svaki je od njih volio svoju 
biskupiju i prikupljao oko sebe svoju familiju, pa 
makar da je bila istom kakvoga roda* Za jednoga 
kažu, da mu je otac bio drotar i da se ocem nije 
vidio, otkad je otišao na škole, sve dok nije postao^ 
biskup* Čim je zasio na svoju stolicu, poslao je po 
oca »hintov« (kočiju), da ga dovezu k njemu* Otac, 
da ne osramoti sina, obuče gospodsko odijelo i taka 
se doveze u biskupiju* Kad ga je sin vidio, vrati 
»hintov« i rekne : »Koga ste mi to dovezli ? To nije 
moj otac*« I opet se vratio »hintov«, ali sada je bio 
u njemu stari drotar u svojoj širokoj bjelki (kaba- 
nici), kako se drotari nose* Biskup je nadaleko 
istrčao pred njega, izljubio se s njime i posadio 
ga u pročelje pred svu gospodu i ponosno rekao : 
»To je moj otac, koji je mene iz svoga sandučića 
na ovo mjesto postavio*« 

VIII* 


Za takvim biskupima i njihovim svećenicima 
uzdisali su stari, a mlađi se u to nijesu htjeli pa- 
čati misleći pametno, da svatko zna svoj red i za- 
kon, pa kako smije i može, tako sebi uredi život* 
Zato su oni volili staroga župnika, što je dobar, 
što je duša od čovjeka i radi svoj posao, da mu 
nema prigovora* Mislili su, kako u svemu, tako 
i u njegovu radu dolazi uvijek nešto novo, pa im 
se sviđalo, da djecu uči nove molitve* Ako se tako 
moli drugdje u svijetu, zašto da Povirje i Japage 
budu posljednji ? I Babura je s najvećim pošto- 
vanjem govorila o Baki-djedi, što je njena Duku 
naučio toliko toga novog, što ona nije znala, ni 
slutiti mogla* 

Ali ipak te molitve nijesu bile jedino i glavno, 
radi čega se Đuko stalno ustalio u Baburinu srcu, 
jer ih je mogla i kako drugačije naučiti* Drugo je ne- 
što bilo, čega stara žena nije bila, niti je mogla 
biti svijesna, jer je živjela svojim životom ne raz- 
mišljajući mnogo o njemu* Radi Duke, kojega 
je na svoje ruke dočekala, kad je došao na svijet, i 
kojemu je ona ime dala, primila je Bartola i nje- 
govu obitelj u svoju kuću te otada i ona živi ona- 
kvim životom, kakvim treba da se živi u svakoj 
pravoj seljačkoj kući* Dojadilo joj bilo samova- 
nje kao bijedno; udovici, a otkad je s Bartolovima, 
osjeća, da nije sama i da je njena kuća kao i sve 
ostale u Japagama* Eto na Rokovo, kad je u 
Japagama god, imala je po Bari punu kuću gostiju, 
jer su došli njeni iz Povirja, pa i sam načelnik djed 
Mika Suvarin, koji se s Bartolom svoji po Geni, 
svojoj kćeri, koja je udana za Barina brata* 

Ona sada dočekuje i poslenike, kuha za njih 
ručak i večeru kao prava domaćica, — po Bar- 
tolu i Bari postala je opet potpuna žena, a ne tuđa 
pripovijest i ruglo, kako je bila, kad je samovala 
iz smrti svoga muža i svoje djece* Jesenas je imala 
čak i gulidbu u svojoj kući* Dotada bi joj 


31 


napoličar dovezao gotov njen dio kukuruza i odnio 
na tavan, kao da je došao u mlin. Ove godine sku- 
pili se susjedi, momci i djevojke, da joj gule ku- 
kuruz. Pjevalo se, šalilo se do kasne noći, dok nije 
sve bilo gotovo. Pjesme vesele mladeži i nju su oži- 
vjele, srce joj je veselije kucalo i tri dana joj se 
poslije toga činilo, da joj krv u žilama brže kuca. 
Bilo je to po Bartolu, a da je tako moglo biti, imala 
je u prvom redu zahvaliti Duki. On joj nije samo mio, 
nego je i pametan, pa je i na gulidbi bio prva »per- 
sona«. Umiješao se među starije, pa s njima razgo- 
varao mudro i pametno. Radi njega, djeteta nijesu 
se usudili stariji govoriti, što se ne pristoji, kako 
se znade često dogoditi pri ovakvim zgodama, 
nego su pazili na svoje riječi. Kad su vidjeli, ko- 
liko dijete toga koječega zna, počeli ga pitati i is- 
pitivati, a on, štogod hoćeš, zna, kao da iz knjige 
čita. Isprva su ga slušali samo stariji, a kasnije 
su im se priključili i mlađi, pa je prestala pjesma 
i šala, sve dok nije dijete pošlo na počinak. 

Tada su stariji kimali glavom i nijesu krili 
svoga začuđen ja nad dječjom pameću. Prešlo se 
preko svega, što se dotada o njemu u selu govorilo, 
pa se zaboravilo i na njegovo druženje sa Šando- 
rom, a mnogi su zamolili Bartola, da Duku dovede 
i k njima na gulidbu. Babura nije mnogo toga ra- 
zumijevala,' što je Đuko pripovijedao ljudima, ali 
se pravila, da razumije, a uz ljubav prema djetetu 
osjetila je prema njemu nešto kao i zahvalnost, 
jer nesvijesno shvaća, da sve svoje, što ima sada, 
ima njemu zahvaliti. 

Pod njen krov dolazi svijet. Ona doduše ima 
brige i posla, ali i svoje zanimanje, kojim može 
da svakomu pokaže svoju pravu vrijednost. 

Ali osim toga i ostali njen život je onakav, 
kakav treba pravoj kršćanskoj duši da bude. Prije 
bijaše njena kuća nijema, a sada, kad se smrači, 
pa da je i sama s Dukom, u njezinoj se kući glasno 
moli. Ako su svi na okupu, stariji posjedaju, a 
mlađi kleknu nasred sobe čelo stola. Đuko predmoli. 

a ostali za njim, pa tako izredaju sve glavne moli- 
tve. Na koncu Đuko ili Babura dodadu još koju 
starinsku ili noviju molitvu. Takav je običaj u 
svim pravim seljačkim kućama i prije će ljudi ot- 
kinuti sebi od sna^ ili posla, nego da propuste za- 
jedničke molitve. Jer tada ne mole samo oni, nego 
i njihova kuća. Ona se na taj način posvećuje i 
postaje pravi dom krštenih duša. Ta zajednička 
molitva draga je nesamo staroj ženi, nego tako- 
đer i Bartolu i Bari. 

Dok su bili u rpi s Ivšinima, zimi se u veče 
zajednički molilo, osobito dok je Marga, njihova 
mati, živa bila, a ljeti rijetko kada, no i zimi se to 
znalo propustiti u vrijeme, kad nije bilo prave slo- 
ge među ukućanima. Ivšu i Bartola ti propusti 
kao da nijesu baš puno smetali, no bez zajedničke 
večernje molitve Bara je osjećala neku prazninu, 
jer je od malih nogu bila na to naučena. Sjećala se 
često, kako ju je njena pokojna majka još kao dje- 
vojčicu upozoravala, da vol, kad se smiri u okolu, 
nekoliko puta duboko uzdahne prije, nego počne 
zaspajivati. To je, kažu, njegova molitva, bez koje 
ni on ne može zaspati. Kad se i nijema životinja 
sjeća Boga, kako ga se i čovjek ne bi sjetio ? ! 

Stalnu večernju molitvu nastojao je konačno i 
Bartol da ne propusti, jer briga za onih tri sto- 
tine forinti, što ih mora dati za kuću, nije mu nikad 
pravo izlazila iz glave. Kolikogod je računao, nije 
nikad bio načistu, da li će smoći, pa je tu trebalo 
i neke druge pomoći, a to je pomoć Božja. Otkada 
je zahladilo, cijela je obitelj doma, a on je sam 
stanario. Kad spremi i namiri marvu, on se žurio 
doma, da na vrijeme stigne. Bara i Babura su dr- 
žale svaka svoj red, kao i u drugim seljačkim ku- 
ćama, gdje je više žena. Koja je od njih dviju bila 
reduša, udesila bi svoj posao tako, da večera bude 
gotova, kad Bartol stigne. Onda bi odmakla lo- 
nac na kraj, da malo »odahne«, dok se svrši moli- 
tva. Ona je znala koji put trajati i nešto duže. 
Bivajući najveći dio dana sam Bartol je imao do- 

voljno vremena, da o svemu misli i razmišlja, pa 
da jasnije prosudi o svome stanju i o svojim osno- 
vama. Radi toga je počeo i on da Đukinim i Ba- 
burinim molitvama dodaje i svoje. Sjetio bi se 
pri tom svih živih i mrtvih i raznih svojih briga, 
koje su ga sve jače zaokupljale, što se godina pri- 
bližavala svom kraju. Iza nje će doći druga, koja 
će proći kao i sve ostale, da ne zna kako, i doći će 
sveta Kata, kad će trebati urediti pitanje s rođa- 
kom pokojnoga Baburina muža. Dotada će tre- 
bati smoći tri stotine ma iz oka ili iz boka, jer tek 
nakon toga će se Bartol moći osjećati na Baburi- 
nom kao svoj na svome. Zato je gruzio koji puta 
i po nevremenu, samo da prispijc na večernju mo- 
litvu, da se cijela obitelj može pomoliti iedamput, 
da se ova ili ona krava dobro oteli, drugiput, da se 
krmače sretno isprase, uvijek se nešto našlo, za 
što se trebalo moliti. 

O tome je pak ovisilo, hoće li Bartol na vrije- 
me skupiti, koliko treba. I Bog mu je dao, da nije 
imao nikakva mala u stoci, pa je brojio lijep broj 
jesenjaka. Ti će do godine biti godišnjaci, a za njih 
se već lijepo dobije. I krave su se iskazale. Bar- 
tol računa i računa, a nikako da računa složi, no 
ipak se nada, samo da do jeseni ne padne jako 
cijena blagu, — on makar ostao na jednoj kravi, 
čovjek mora dobiti svoje. Bog će pomoći ! To je 
jedina njegova nada bila, a već i pomaže. Urodio 
je žir, kako nije odavno, a zabrana velika, pa će 
se svinje u njoj lijepo pomoći. Što naberu od žira 
preko zime, ne će potrošiti preko ljeta, da se i sla- 
bije hrane, pa će imati što da istjera jeseni na sa- 
jam. 

Ali osim molitve još ga je nešto vuklo doma, 
— crvena knjižica, koju je onda dobio od me- 
štra. Par puta ju je kušao čitati te je vidio, da go- 
vori o nekom seljaku, koji je iz siromaštine do- 
šao na zelene grane. Ali kako je uvijek u poslu, 
rijetko mu je kada dolazilo štivo u ruku, pa mu je 
čitanje zadavalo muke. Radi toga mu je tu knji- 

žicu morao čitati Đuko poslije večere, svaki dan 
pomalo. 

Djetetu je ta knjižica bila dosadna, pa se 
brzo zamorilo, ali Bartol ga i nije tjerao, da putto 
pročita, dosta je bilo par stranica. Kad bi dijete 
otišlo na počinak, nastavili bi muž i žena sa svojim 
radom, kakav su radili za zimskih večeri i dok su 
u rpi bili, te razgovarali o pročitanom. Seljak Marko, 
o kojemu je govorila knjižica, bavio se svim i sva- 
čim, te se nije stidio nikakva posla, a uz to šte- 
dio, pa je došao tako do nečega. Ljudi su mu se 
rugali, kad je kupio žabokrečine i s njima hranio 
živad, ali on se mogao rugati njima, kad je za ži- 
vad ubrao lijep novac. 

Bartol nije mislio skupljati žabokrečine, ali 
je iz knjižice naučio, da se pametan čovjek ne treba 
obazirati na druge, ako radi, što je pametno i raz- 
borito, pa makar da tako nitko ne radi. Odlučio je, 
da će takav biti i on, pa je pravio osnove za buduć- 
nost. Bara ga je u tom poticala i s njime pretre- 
sala sve njihove brige smišljajući zajedno s njime, 
kako će prebrižiti prvu i najveću brigu. A kad 
im se svi računi nijesu mogli u svemu složiti, re- 
kla bi : 

— I mi ćemo kao seljak Marko. 


IX. 

Kad su zabijelili snijezi, Bartol je sve manje 
dolazio doma. Do u mrkli mrak bi ostao na stanu, 
a kad se smislio, da krene, znao je, da njegovi već 
davno spavaju. Konačno se sasvim zabio na stan 
tjerajući svinje u Zabranu, da ruju žir po snijegu. 
Tako je ostao sve do samog božićnog vremena. 

To je počelo u Baburinoj kući sa svetim An- 
drijom, otkada se drže u crkvi zornice. Žalila je, 
što je ostarila, pa ne može ranom zorom poći u Po- 
virje u crkvu, kako je nekad išla, kad je bila mlada. 


a* 

Poučila je djecu, tko je bio sv. Andrija i kako su 
ga razapeli na kosi križ* Poučavala ih je tako i o 
drugim svecima i upozoravala na običaje toga 
dana* O sv* »Borburi« (Barbari) im je rekla, da ju je 
poganin otac zatvorio u tvrdu kulu s dva prozora, 
a ona je sebi sama načinila još i treći, da je sjeća sv* 
Trojstva* Još je metnula u svoju kulu i križ, po čemu 
je njen otac vidio, da je kršćanka, pa ju je sam 
predao krvniku. Ovaj ju je grebenima razdirao, 
bičevima tukao i vatrom palio, ali ona je ostala 
stalna. Kad je to otac vidio, sam joj je mačem 
odsjekao glavu. Radi velikoga svoga bijesa on 
je propao u pakao, a njena je duša ravno od- 
letjela u raj* Zato je sv. Barbara zaštitnica 
blažene smrti. 

Na taj dan su zasijali žito u tanjur, u kojemu 
će na Božić cijelu noć gorjeti svijeća. Također je 
sjetila djecu, da čestitaju imendan svojoj majci, 
pa taj dan bijaše mala, ali lijepa svečanost cijele 
obitelji. Bara je tada prvi put u životu osjetila, 
da je ona jednom glavno lice neke slave i časti, 
jer dosad joj nitko, pa ni njen muž, nije čestitao* 
imendana. Bijaše sretna i blažena, a Đuko se di- 
vio svojoj majci, što je imenjača tako velike i od- 
lične svetice. 

Željan svakoga znanja htio je znati nešto i o 
drugim svecima, pa je ispitivao Baburu, ali je bila 
škrta riječima do sv, Lucije, Uoči toga dana naučila 
je Duku, kako će od velike tikve načiniti mrtvačka 
glavu. Kad se smračilo, upalila je u njoj svijeću, 
a njega je obukla u svoje skute, pa je morao doći 
s tom mrtvačkom glavom u sobu među djecu* 
Sestre su odmah prepoznale brata, ali mali Roko* 
bijaše uvjeren, da je to došla baba Luča, pa joj je 
ispovjedio sve svoje sitne grijehe i obećao, da će 
ih se ostaviti, samo da mu ona ne spali prste* Ro- 
kin strah je svima bio na veselje, a Babura je onda 
djeci ispričala život i te svetice* Nju su htjeli 
odvući, da počini grijeh, ali premda ju je vuklo 
do stotine ljudi, nijesu je mogli maknuti s mjesta*. 

Nakon toga su je polili uljem i spalili. Njoj se 
treba moliti, kad koga bole oči* 

Tako je Babura postala učiteljicom cijele obi- 
telji, pa je u očima sviju porasla njena vrijed- 
nost, a to ju je punilo potpunim ponosom* Naj- 
bolji joj je učenik bio ipak Đuko* On je sada od 
nje čuo, da sveci nijesu samo zato, da po njima 
ljudi dobivaju svoja imena, nego im se treba moli- 
ti u raznim potrebama i to u svakoj potrebi dru- 
gom* Još je te večeri ona nešto naučila djecu : 
naime da se od sv* Lucije do Božića »zagaće«, t* j* 
zadaju se zagonetke. Upozorila ih je također, da se 
od svete Lucije do Božića pravi stolić, s kojega se 
na ponoćki za vrijeme, dok svećenik pjeva »Glo- 
ria«, mogu vidjeti vještice* Umalo da se Đuko nije 
odlučio praviti taj stolić, ali je odustao od te na- 
mjere, kad je Babura dalje pričala, kako je teško 
pobjeći pred vješticama. 

Tih dvanaest dana zadavala su djeca jedno 
drugom zagonetke, a kada su ih sve izredala, uvijek 
je baba imala novih, koje nitko nije mogao odgo- 
netnuti* Te njene zagonetke, koje su same po sebi 
pune velikih tajna, njena pripovijedanja o sve- 
cima, pa razne priprave za Božić učiniše, da su 
svi veliki i mali očekivali Božić kao nešto izvan- 
redno, nešto osobito, veliko i tajnovito, kao da ni- 
kada do tada nijesu dočekali takvog blagdana. 
Sve vrijeme, sve priprave učiniše im se i same ne- 
kako tajnovitima, svečanima, da su jedva čekali, 
kad će ono glavno, ono naj tajno vi ti je, najsvečanije 
jedamput doći. 

A baba im je neprestano isto pričala, pona- 
vljala, no uvijek im se činilo, kao da to prvi put 
čuju. Njeno pripovijedanje bijaše tako uvjerljivo, 
da ni Đuko nije mogao više vjerovati učitelju, 
koji n, pr. tvrdi, da nema vještica, a Babura zna, 
kako ih se može vidjeti. Iz njezina pripovijedanja 
učinila se Duki cijela priroda nesamo lijepom, 
kako ga je naučio meštar, nego i tajnovitom i za- 
mamnom, te kao da je sva jedna velika, nedoku- 

čiva zagonetka. Sjećanje na doživljaje sa Šando- 
rom u topoliku povećavalo mu je to uvjerenje, 
pa je žudio, da ogonetne tu veliku zagonetku, ali 
ie bio svijestan, da mu je pamet još preslaba bila, 
da zađe u sve tajne, koje ga okružuju. Sve je više 
počeo da ispituje Baburu o svemu onome, što ona 
sama nije rekla, ali ona je škrtarila s odgovorima, 
jer što je znala, znala je, a dalje nije htjela da ide. 
Po koji put, kad bi mu odgovorila, rekla bi mu 
nešto drugo, nego što je pitao. »Odakle snijeg ?« 
— upitao je jedamput on. »Po njemu plešu vile, 
kad zaviju zapuši,« — bio je njen odgovor. To 
mu je rekao i Šandor u topoliku. On možda zna, 
i odakle je snijeg, možda Cigani sve znaju, ali sa 
Sanđofom se više ne sastaje, niti mu se priklju- 
čuje u školi iz bojazni od oca, a njega tako muči 
sve ono drugo, o čemu mu ništa ne govori 
Babura, jer ni sama ne zna. 


X* 

Posljedica toga bijaše, da ga je odsada sve 
Zanimalo i veselilo, čemu prije nije posvećivao 
nikakve pažnje. Jutrom, kad izađe, da pođe u 
školu, a napadao snijeg, on bi se razveselio, — nije 
ga plašila zima kao prošle godine. Hladna bi mu 
svježina potresla cijelim tijelom, a oštri zarezi 
hladnoće, koji bi mu prošli nosom i plućima, nijesu 
mu bili neugodni, nego bi im se veselio. Radovao 
se i finim pahuljicama snijega, koje bi se poslagale 
po dvorištu, po tarabi, po prozorima, svuda jedna 
na drugu lako i nježno, kao da paze, da jedna dru- 
gu ne zgnječe. Izašavši iz dvorišta stao bi pred 
dvorišna vrata i pogledao po Jap agama : svuda 
velika ravna plahta snijega, dva reda kuća okru- 
živala je kao dvije jako odorane brazde, a sred 
nje je škola poput ogromnog krtičnjaka. I škola 
i kuće i drveće — sve je pokriveno snijegom, sve je 

bijelo, bjelije, nego što je u podne, jer jutrom 
je još slabi mračak, a u njemu je snježna bje- 
lina b jeli ja. 

Zatim bi pošao uskim prtenikom prema školi. 
Snijeg bi mu škripao pod nogama, a tako je ugodno 
stupati po snijegu, kad si toplo obučen i još top- 
lije obuven, i Duki se kroz obuću sve čini, da snijeg 
nije hladan, nego da naprotiv grije. Sve je tako 
lijepo, sve ugodno, ali to nije dosta Duki, jer se 
pita, odakle je snijeg ? Od vode, to zna, ali zašto 
je tako fin, sitan, nježan ; zašto i zimi ne padaju 
kuglice kao ljeti tuča ? Takvo i slična dječja pi- 
tanja su ga često mučila. Jednolični sivi oblaci 
pritisnuli bi nad selom zrak, pa je tako ugodno 
toplo, a ipak mu hladnoća štiplje nos, obraze i 
uši, — zašto i kako to ? — pitao se Đuko, a ne zna 
sam sebi odgovoriti. 

U školi bi bilo zaparno od dobro naložene 
peći i vlage od otopljenoga snijega, što su ga djeca 
donijela na obući, a veselo je uvijek. Dječji glasovi 
bruje, kad tad se začuje koji glasniji, a svi odaju 
nebrigu i radost života, jer nijedno se ne pita ni- 
šta osim Duke. Tek Šandora možda neke misli muče, 
jer šuti i ne miješa se u dječje veselje, nego mirno 
sjedi u svojoj klupi s napo zaklopljenim svojim 
dugim trepavicama, kao da žali za nečim : za čer- 
gom, za kolibom, topolikom ili za čim drugim. 
Đuko bi htio sjesti k njemu i pitati ga, što mu je 
na srcu, da li zaista ima vila i malih ljudi, da se 
sam o tome sigurnije uvjeri, te da li ih je i ove go- 
dine vidio. Pristupiti bi mu htio, ali ne smije, jer 
otac ne da, a selo bi mu se opet rugalo. Zato bi 
otišao odmah na svoje mjesto, čim bi stupio u 
školu, a kad bi bacio pogled na bivšu magareću 
klupu, Šandor bi ga smiješkom pozdravio, raši- 
rio svoje duge trepavice i drago ga pogledao. Da 
li žali, što se više ne sastaju ? Da li se ljuti na njega ? 
— pita se Đuko, a pri tom se sjeti, kako su ga po- 
častili kod čerge, pa mu prođe mučnina od usta 
do utrobe. U tom času kao da potpuno shvaća 

svog oca, majku i selo, pa mu misli same od sebe 
krenu na drugu stranu. 

Bruj traje, dok ne dođe meštar, ali ni tada ne 
prestane posve, sve dok se učitelj ne zacrveni kao 
od ljutine i ne poviče udarajući šibom po stolu. 
Tada nastane potpuna tišina. Mole se i poslije 
toga jednako tiho sjednu. Nakon toga počne obuka. 
Učitelj ispituje, zadaje i poučava. U jednoj sobi 
ima pet razreda, pa mora sve tako udesiti, da svi 
nauče i da svi rade. Dok je učitelj zabavljen s dru- 
gima, Đuko radi svoje, ali je njegovo uho napeto, 
jer sve hoće čuti, što meštar govori. Još od lanjske 
godine vjeruje, da učitelj sve zna, pače i ono, što 
ne zna Babura, jer on zna čak, zašto ljeti pada 
kiša, a zimi snijeg, a ona toga ne zna. Ona samo 
kaže, da je to tako, i ne pita se dalje, zašto je tako. 

Ali sigurno ima stvari, koje ni stari Martin 
ne zna, jer djeci ne govori o njima. Nikada im nije 
rekao, zašto zimi ne grmi. Možda ipak zna, ali 
ako ne zna on, sigurno ima ljudi, koji i to znaju. 
Cigani ? — pitao se Đuko u sebi. Ne ! Odmah je 
sam sebi odgovorio, jer je njihovo znanje druga- 
čije. Oni znaju ono, što i Babura, ali sigurno i više, 
jer živu vani, pa mogu toga više vidjeti. Meštar 
zna ono, što je naučio, a uči se iz knjiga. U nji- 
ma je sve znanje, vjeruje Đuko, nesamo o onom, 
što je nekad bilo, nego i drugo, koje svakom čovje- 
ku treba. I njegov otac uči iz crvene knjižice. 

I neodoljiva težnja za znanjem dizala bi Đu- 
kinu glavu sa zadaće, koju je pisao, prema ormaru, 
u kojemu je bila školska knjižnica. Bio je krcat 
knjiga u dva reda, a tko bi sve te knjige proči- 
tao, sigurno bi sve znao, domišljalo se neiskusno 
dijete. Ona težnja za znanjem ustalila bi konačno 
njegov pogled na ormaru, dok bi slušao i lovio, 
što učitelj govori drugim razredima. Đuko bi htio 
čitati, puno čitati, pročitao bi sve knjige, ali 
koliko bi vremena trebalo za to ? Malu očevu crve- 
nu knjižicu čita već pola zime, a ni svoju nagradu 
nije do kraja dočitao. Nema puno vremena za či- 

tanje, a otac ga ima još manje, pa je zaboravio 
i ono, što je u školi naučio. Otac mu je svršio svih 
pet razreda, pa i opetovnicu, a ipak slabije čita, 
nego on, koji ima samo jedan razred. 

Ako hoće imati većega znanja, ne smije biti 
seljak, jer je on uvijek zaposlen, zaključilo je du- 
ševno rano razvijeno dijete i pitalo se, što da bude. 
Odgovor mu je sam od sebe dolazio : ono, na što ga 
odsudiše na Rokovo — gospodin. Trznuo se Đuko 
cijelim bićem na tu pomisao, jer gospodu nitko 
ne voli. Gospodi i Ciganima svatko se ruga, pa i 
njega su korili, kad je bio malen, da ne zna reda, 
kao da je gospodin. Pri takvim pomislima shvatio 
bi potpuno, zašto ga je otac onako nemilo istukao, 
kad je išao k čergi, ali zato je manje mogao shvatiti, 
zašto ipak hoće njegovi, da bude gospodin, što više 
majka bi bila radi toga osobito sretna. I sama od 
sebe mu se nadavala misao, da mora biti neka ra- 
zlika između gospode i Cigana. 

Gospoda valjda sve znaju, govorio je u sebi 
u takvim časovima. A i Cigani znaju više od se- 
ljaka. Osvjedočio se o tome, jer stari Suljo kuje i 
svira na gusle, a njegov otac samo u tamburu ; 
orati pak i kopati može svatko. Osim toga čuo je 
mnogo pripovijesti, a i čitao ih je u nekoj knjizi, 
kako su Cigani pametni, pa svakoga nadmudre. 
Međutim valjda će biti neka razlika između zna- 
nja, što ga imaju Cigani i znanja gospode. Sinulo 
bi mu tada glavom, da župnik znade latinski kao 
i hrvatski, — tako bar govore, — učitelj znade 
njemački, a i bilježnik zna mnogo toga, o čemu se- 
ljaci nemaju ni pojma. Ni Suljo sigurno nema znanja, 
koje imaju ta gospoda. Oni su stekli svoje znanje 
iz knjiga, a i Đuko voli knjige : njihovo je zna- 
nje počelo dobivati u njemu nešto čara, jer i on hoće, 
da iz knjiga sve nauči, ali bi se uvijek uplašio ta- 
kve pomisli. On, Đuko, sin ponosnoga Bartola, 
nesvijesno preza od toga, da bude drugima na ru- 
glo, a nježno dijete osjetljive Bare, koje traži lju- 
bavi, ne može podnijeti, da ga drugi mrze i preziru. 

XI. 


Takve misli rojile su se često malom glavom 
djeteta od nepunih osam godina i često ga smele 
te zime, a najgore je bilo, što se uvijek pitao : za- 
što ? Radi toga se Đuko i nije na tucin dan, kad 
su se tukli orasi za Božič, predao tomu poslu s pu- 
nim veseljem kao njegove sestre, pače i mali Roko, 
jer se pitao, zašto se taj posao radi baš danas, 
a ne dan prije ili kasnije. I na Badnjak se pitao, 
zašto čovjek dobije čir, ako ga netko toga dana 
udari, no ipak se i sam požurio, da pljune u vatru, 
kad ga je Roko udario, da mu brat dobije čir, a ne 
on, kako ih je poučila Babura. Pokušao je pitati 
nju, da mu rastumači, zašto je tako, no ona mu je 
ostala dužna odgovor kao i onda, kad ju je negdje 
još ljetos pitao, zašto konje bole noge, ako se netko 

ljulja na stolici. .... . . v ,. 

Ali ipak uza sve takve misli i primisljaje 
nije se mogao oteti čaru božičnih blagdana, v koji 
su pred vratima sa svom svojom tajnovitošću i 
bajnom ljepotom, koja se može samo osjetiti. 
Možda je Božić baš i stoga tako lijep i bajan, sto 
čovjek ne zna za uzroke svemu, što je s njime skop- 
čano, — na to dijete nije pomišljalo, kao što ne bi 
ni jedno drugo dijete moglo pomisliti. Na Bad- 
njak su u jutro morala sva djeca piti malo medene 
rakije, a Đuko se pitao, zašto se takva rakija i 
inače ne pije, kad je bolja od čiste, koja je ljuta 

i pali ? ... v 

Kad je Babura pravila božične svijeće, zašto 
je morao on, — pitao se opet Đuko, — kao najsta- 
riji muškarac, koji je tada bio doma, izvaljati dla- 
novima vosak, dok je ona držala nategnuti fitilj 
od kudjelje među prstima ? Zašto se opasuje^ jedna 
svijeća s dva voštana traka, a druga se ištipa ? 
Zašto se svijeće vežu baš na grančicu crne šljive i 
moraju biti obješene pod gredom ? Zašto se jedu na 
Badnjak stanovita jela, a ne svako posno jelo . 
Zašto se božična pogača ukrašuje krstom, ružom 

i drugim znakovima ? Zašto se tako ili kako druga- 
čije ne ukrašuje uskrsna pogača, koja se pače i u 
crkvu nosi, da se blagoslovi ? 

Sve su to bila pitanja, koja su cijelog dana 
bila Duki na jeziku, ali nikoga nije pitao, jer je 
znao, da mu nitko na njih ne bi odgovorio, budući 
da i ne bi znao odgovoriti. Ipak je u dnu svoga 
mladoga srca osjećao, da se baš po tome i jedino 
po tome razlikuje Božić od ostalih blagdana i da 
je njegov sav čar baš u tim nejasnim i tajnovitim 
stvarima i činima, Zato su ta pitanja u njemu 
tijekom dana sve više slabila i on se sve više pre- 
davao božićnim osjećajima. Kad se »makario« 
na orahe, nije mu bilo toliko, da dobije što više 
oraha (ta jučer ih se kradom toliko najeo, da mu 
nije bilo stalo do njih), nego u prvom redu do igre, 
koja se samo na Badnjak igra. Stoga je hotice go- 
vorio Roki, kad se makario s njime, da je par, ako 
je među njegovim malim prstima vidio jedan ili 
tri oraha, a nepar, ako ih je bilo dva. Htio je, da 
njegov mali bratac imade što veće veselje. Jedino 
kod makaranja s lješnjacima nije bio tako obzi- 
ran s malim bratom, jer se u jednu ruku u maloj 
šaci nije moglo vidjeti, koliko ih ima, a u drugu 
ruku, jer se do lješnjaka mnogo rjeđe dođe nego do 
oraha. Pa i sada se djeca nijesu mogla domisliti, 
odakle Baburi lješnjaka, ali pametni je Đuko znao. 
Zašto se ona znala ljetos koji put izvući krišom 
od djece u livade i tamo po grmlju nešto tražiti* 

Do iza podne su žene sve pospremale i u kući 
i oko nje, da kuća, dvorište i staja dočekaju sveto 
veče u najboljem redu. One su tada i same osje- 
tile svetost blagdana, koji će za koji sat početi, 
— treba samo da se smrači i da dođe Bartol, Kad 
se prvi mračak počeo krasti, pristavile su večeru: 
suhu ribu (mjesto mesa) i sarmu od bundevskog 
sjemena (kakva je čast bez sarme, pa ma da je od 
čega!). Nakon toga su i one dušom odahnule od ve- 
likog posla preko cijelog dana i dok se jelo skuha, 
tnogle su se odmarati, da umorne ne dočekaju večer. 

S mrakom je došla i smrzavica, jer taj dan 
nije padao snijeg, a u sobi bijaše tako toplo i ugod- 
no od razgrijane velike zemljane peći, kojoj su se 
mnogi kalići i usijali. Premda je bilo toplo u 
sobi, ipak su svi posjedali na klupu uzidanu u te- 
melj peći okolo naokolo, kao da zima izvana pre- 
brzo guta sobnu toplinu. Iza kratkog zimskoga 
mračka dojurio je naglo božićni mrak, U potpu- 
noj tami piljila su usijana dna pojedinih kalića 
na peći kroz sobu prema prozorima. Kroz njihova 
su okna gotovo nezamjetljivo lazile široke vrpce 
mutne bjeline sa snijega iz vana bez noćne svjetlo- 
sti, jer je nebo bilo zastrto jedno vi tim jednim jedi- 
nim oblakom bez kraja, 

U tami su svi šutjeli u pobožnom iščekiva- 
nju, a kroz prozore od ulice se vidjelo, kako se sad 
u ovoj, sad u onoj kući zapalilo svijetlo, — Japa- 
žani počimlju da slave Božić, Ta svijetla, a i gladni 
želučići nijesu dali djeci da šute, ali Babura nije 
dopustila, da se makar o čemu govori, nego je raz- 
govor sviju skrenula na ono, što se pred mnogo sto- 
tina godina dogodilo na taj dan. Djeca su to do- 
bro znala, jer su tolikoput čula od svojih starijih 
o tome, a školarci su osim toga svoje znanje upot- 
punili u školi, napose što je starom župniku bilo 
posebice stalo, da djeca dobro znaju biblijsku po- 
vijest, On ih nije mučio toliko učenjem napamet 
odgovora iz katekizma, nego ih je sve vjerske is- 
tine učio primjerima iz biblije, a tražio je osim to- 
ga, da djeca znaju i molitve. Kao u igri naučila 
su djeca od Bake-djede sve, što su trebala znati o 
svojoj vjeri i kako će živjeti po njoj, pa su se sada, 
— dakako osim maloga Roke — utjecala jedno 
drugome u riječ pričajući o Božiću, o današnjem 
danu i o značenju dolaska dragoga Spasitelja na 
ovaj svijet. 

Bara i Babura se uplitale u dječje pričanje, da 
ga upotpune ili da ga potvrde, a uz ona čuvstva 
tajanstvenog iščekivanja ispunilo se srce sviju 
također čuvstvom pobožnosti i svetoga strahopo- 

čitanja. Kao da nijesu sjedili uz peć u toploj sobi 
jednoga smrznutoga zimskoga dana, nego kao da 
su svi prisustvovali Božanskim tajnama i svetim 
događajima. I Bog im ne bijaše neko daleko, nepo- 
njatno, moguće i nepoznato biće, nego su ga osje- 
ćali blizu sebe, u svojoj sredini kao dobrog i pre- 
blagog oca, koji za spas svoje neposlušne djece 
šalje svoga Jedinoga i Najmilijega Sina. 

U tom svetom raspoloženju očekivala su dje- 
ca Bartola, svoga oca, da i on bude dionik svete 
njihove sreće. Očekivala su ga nesamo s djeti- 
njom ljubavlju, nego također i s nekim gotovo 
pobožnim osjećanjem, jer Bartol bijaše pastir, a 
pastiri su prvi od ljudi osim svetih roditelja po- 
zdravili maloga Isusa na ovoj zemlji. Tek kad on 
dođe kući, moći će i ostali pridruživši se njemu 
pozdraviti novorođenoga Kralja, kako zaista treba. 


XII. 

Ali svjetiljke se pale po selu, a njega nema. 
Da nije Božić, djeca bi bila nasrtljiva, a ovako 
ih glad ne muči toliko, koliko bi ih inače mučio 
od dugog čekanja, jer svi dobro znadu, da je Bad- 
njak dan posta. To kao da zna i mali Roko, jer ne 
navaljuje, da mu dadu jesti. Bartola dugo nema, 
nema ga duže nego ostalih dana, jer hoće, da i 
nerazumno blago na stanu osjeti bar nekako, kakav 
je danas dan. Nesamo da je staje očistio, nego ih je 
i provjetrio, a nastr'o je debelo slame, kako se inače 
ne čini. Govedima je metnuo u jasle mjesto slame 
sijena, a svinjama je u njihove valove nasuo puno 
kukuruza i ječma, neka se časte, kako mogu i znaju. 
Krave nije pomuzao, neka i telad osjeti, da je Bo- 
žić... Tek kad je to sve poradio, pošao je doma 
već u mrkli mrak. Međutim je po smrzavici teško 
odmicao, jer je bilo sklisko, a jednako i po prtini, 
no još gore po snijegu, u koji su zapadale noge kroz 

omrznutu koru* Radi toga je jako zakasnio, a u 
Japage je došao, kad su u svim kućama gorjele 
svjetiljke osim u njegovoj* 

— Hvaljen Isus ! Čestit vam bio Bog i Božić- 
i današnji Adam i Eva ! — pozdravio je svoje, 
kad je napokon došao i ušao donoseći sa sobom 
zimu izvana* 

— Uvijek hvaljen ! Ti bio živ i zdrav ! — od- 
zdraviše mu svi veselo i gotovo jednim glasom* 
Djeca se strčaše oko njega, kao da im je ne znam 
što donio, žene se pak požuriše da zapale svjetilj- 
ku i da još tu i tamo poprave kakvu sitnicu u so- 
bi, a kad je on izašao, poredale su djecu kod vrata, 
da ga cijela obitelj dočeka, kad donese slamu* Bio 
je to časak gotovo svetog iščekivanja, koje je umi- 
rilo čak i nestašnoga Roku, najmanjega od njih 
sviju* Nije dugo trajalo, kad je svatko bio na svom 
mjestu, već se čulo šuštanje slame kroz ulazna 
kućna vrata i udaranje Bartolovih nogu, da otrese 
snijeg* Svima je srce zatreptalo, pače i oporoj Ba- 
buri, kojoj se ovlažiše oči, što će poslije dugih go- 
dina opet imati Božić, kakav se pristoji svakoj 
krštenoj duši* Otvoriše mu vrata, a miris je hladne 
slame osvježio ugrijani zrak u sobi* Djeca se is- 
praviše, kao da tog trena prestadoše dihati, a otac 
ih sve pozdravi : 

— Hvaljen Isus ! Došao nam Bog i Božić, 
đonio nam zdravlja i veselja ! 

— Ti bio živ i zdrav ! — povikaše djeca i u 
neizrecivom se veselju baciše na slamu zaboravivši 
pri tom, da su ocu trebala najprije odgovoriti : 
»Uvijek bio hvaljen Isus !« On je ispustio ham sa 
slamom na pod, a troje se najmlađe djece stalo 
valjati po njoj i klikćući ju je raznosilo po sobi 
zaboravivši na glad, koji su već dobrano bila osje- 
tila, kad oca dugo nije bilo* Dvije su starije kćerke 
naredile križ od slame na stolu, pokrile ga novim 
bijelim stoln jakom i uopće u svemu bile majci 
na pomoć kao stare, koje sve znaju i razumiju* 
Donešeno je i prvo jelo na stol, a obje se žene 

s Bartolom užurbale, da bude sve na svom mjestu : 
drvenka s raznim žitkom i orma pod stolom, bo- 
žićna pogača i čaša sa žitom na stolu* Vijećalo se 
kratak čas, da li treba skinuti opasanu ili ištipanu 
svijeću, a djeca se i dalje valjala, bučila i vriskala 
u beskrajnoj radosti* 

Tek miris tamnjana, koji se dimio na žeravci 
u crijepu, što ga je Babura donijela, sjetio je dje- 
cu, da to ima prestati, jer će početi večera* Stali 
su svi oko stola i počeli izvlačiti za klasove slamu 
ispod stoln jaka te gledati, koliki će biti lan te go- 
dine* Djecu je više zanimalo, koliko će koje nara- 
sti do drugog Božića, pa su se mjerila izvučenom 
slamom* Dotle su Babura i Bara upalile zapa- 
ljenim klasovima svijeću iznad tamjana i umotanu 
je u čist otarčić utaknule u žito u čaši* 

Nakon toga su stojeći svi pobožno glasno 
molili, a Bartol je držao Roku stišćući među svojim 
rukama njegove male ručice, da budu sklopljene* 
Jednolično izgovaranje molitvenih riječi zatomilo 
je na kraće vrijeme neobuzdano dječje veselje, 
a svim je dušama vladalo jedino ono sveto čuv- 
stvo, koje im se tih dana često zatrkivalo u srce, 
te im se sada svima činilo, da su im se pamet i srce 
podigli u neke nedohvatne visine, u kojima su jedno 
s onim, što je najviše* Bog je došao k njima, On je 
s njima., a na današnji dan Njegov je Sin postao 
čovjekom, kao što su i oni sami* Svi su trudi, sve 
tegobe zaboravljene u ovim časovima, jer blizina 
Najvišega ne da pameti da skreće na stramputice, 
— naprotiv sve je vraća svjesnosti, da su s Naj- 
višim : miris tamjana i izgorelog voska već su sami 
neke vrste molitva, a pučke tanje svijeće, koja gori, 
čini im se svima, kao micanje pera u krilima an- 
đela, koji nečujno maše njima lebdeći iznad nji- 
hovih glava* Svima, pa i djeci prekratko je trajala 
ta molitva, a kad su je svršili, od ugodnog tronuća 
u prvi čas kao da nijesu znali, što trebaju da rade* 

Trebalo se okretati* Te je godine bio red na 
Roki* Iako se bunio u riječima, koje je imao reći. 

ta ma en je bio još, opravdao ga otac, — po- 
skočio je, kad je svršio okretanje, dva pedlja u- 
vis, ako ne i više, a otac ga oduševljeno zagrlio 
i poljubio s riječima: 

— Narast ćeš mi, sine, kao i tvoj dado ! 

Nešto kao zavist žarilo se radi tih riječi u 
Đukino sveto raspoloženje, jer njega nije otac 
nikada ni za što pohvalio, — bar se on ne sjeća, 
— niti ga je ikada držao na ruci kao večeras Roku. 
No odmah mu je to tuđe čuvstvo nestalo, kad je 
dobio na ruke nov ručnik, da s ocem lomi božičnu 
pogaču nad Rokinom glavom, da se naime teli muš- 
ka telad, jer Bartol je oduvijek želio, da othrani 
jaram volova. Đuko se osjetio time odlikovanim, 
jer mu svi priznaju, da je iza oca najstariji muš- 
karac u kući, pa prema tomu i važniji nego Roko. 
Cio je dan obavljao u kući one poslove, kojima je 
dorastao, a morao bi ih raditi otac, da je bio doma. 
Mali ponos zaigrao je u djetetovoj duši, pa nije 
mogao, a da sa zahvalnošću ne pogleda na svoga 
oca, premda zapravo nije imao pravoga razloga 
za to. Sinove se i očeve oči srele, kad je ovaj pobo- 
žno poljubio sredinu raskinute pogače i ganut 
izgovorio nad njom, kao da moli : »Koliko je ove 
godine široka, na godinu bila visoka !« 

S Duke je svrnuo Bartol svoje oči na mlađega 
sina, a onda po cijeloj obitelji i po Božjem blago- 
slovu, koji je bio po stolu, te je tronut do dna duše 
bio zahvalan Bogu za sve ono, što mu je dao i što 
ima. Gotovo s jednakom pobožnošću posegnuo je 
prvi za jelom, a za njim i ostali, djeca posljednja. 

Od prvih suhih jela slabo se jelo,, okusilo ih 
se tek toliko, da se kaže, da se jelo, jer tih je jela 
bilo cijeli dan, budući da se u pravim seljačkim 
kućama na Badnjak cio dan ne kusa. Svi su se ra- 
dovali drugim jelima. Kisele juhe od suhe ribe 
bilo je svima malo, napose djeci. Posnu sarmu 
djeca ne vole, a suhe kuhane ribe, koja je bila glavno 
jelo, nije nikome bilo dosta. Stariji su se ustezali 
od nje, da je djeci bude više, a Bartol je uživao. 

što im je priredio to veselje. Tamo na stanu posta- 
vljao je cijele jeseni bubnjeve u kanal, da nalovi 
ribe, a bolje je komade raskolio i sušio za ovaj dan. 
Drago mu je bilo, što je s time svima uljepšao Bo- 
žić, Ra nije mogao odoljeti srcu, da ne rekne : 

— Tko još u selu ima ribe za večeru ? 

— Naš meštar, — odgovori Marga, koja je 
pred večer odnijela učitelju košaricu jabuka, od 
kojih je nekoliko najljepših našarala Bara vos- 
kom kao za Uskrs pisanice, — ali oni su je pekli 
na masti. 

— Bože, ti meni prosti! — sablaznila se Ba- 
bura i prekrižila se, kao da je čula nešto nečuve- 
na* — Na Badnjak, pa mast ! 

— A valjda nije baš na masti, — pokušala je 
Bara obraniti učitelja pred djecom. 

— Ne drže ti gospoda do svačega kao mi se- 
ljaci, — tumačio je Bartol svojoj ženi kao isku- 
sniji i koji je u vojništvu i što drugo vidio i do- 
živio. 

— U svemu su uveli noviji »modu«, — pristala 
je Babura uz Bartola, — pa i mast jedu, kad su 
najveći postovi... Kažu, da toga nije bilo ni kod 
njih za starih biskupa. 

Duki bijaše krivo, što opet čuje nešto nelijepo 
o gospodi, a bio je već počeo ljepše misliti o njima 
nego prije. U dječjoj je duši nastao neki nesklad, 
te je glasno izrekao misao, koja mu se u taj mah 
sama nametnula : 

— Zašto se kaže Gospodin Isukrst, a ne kako 
drugačije ? 

Svi začuđeno i zatečeno poćute, jer su shva- 
tili, što dijete misli. Rječju gospodin, ako se oz- 
biljno misli, odaje se nekome poštovanje, a seljaci 
često napadaju gospodu i objeduju je, da ne znaju 
reda. Nastala je mala gotovo neugodna šutnja, 
koju prekine Babura, da pouči Duku : 

— Oni su naši poglavari. 

Dalje mu nije trebala govoriti, jer se pametno 
dijete svemu domislilo. Njega su naučili, da mora 

voli ti i poštivati svoga oca, jer mu je otac, jer je 
stariji i jer je poglavica kuće* On ga se boji, ali i 
poštuje, premda ga je toliko puta nemilo istukao 
i zapostavlja ga Roki, koji je ipak manji i nema 
glave kao on* I poglavare treba slušati i poštivati, 
pa makar da su kakvi* Đuko je tada napolak 
shvatio, zašto seljaci napadaju i grde gospodu, a 
ipak nikome od njih ne bi bilo krivo, da se u 
njih zaista broji* 


XIII* 

Ali se samo kratak čas mogao baviti tim mi- 
slima, jer mu ih je prekinula mati, kad je nakon 
opće kratke šutnje sućutno upitala : 

— Kako je sada na toj zimi Kevi i Sulji, a 
ipak je blagi dan Božića ? ! 

— Oni nemaju slame, jer nijesu našega za- 
kona, — dometne Ivka ne shvativši majke* 

— Ni meštar nema slame, — izvijestila ih 
je Marga dodavši, da joj bolje vjeruju : — kazao 
mi je podvornik* 

— Zar on ne slavi Božića ? — upita Babura 
s novim negodovanjem* 

— I to je nova »moda«, — pokušao joj je 
rastumačiti Bartol, ali niti je učitelja osuđivao, 
niti mu je odobravao* 

Duki bijaše na sve te riječi, kao da ga netko 
polio mlazom hladne vode, a u njemu se nešto 
zbunilo i bilo kadro da mu pokvari božično ve- 
selje* Nije slušao, što su njegovi dalje govorili, 
jer su od Baburina upita navrle mnoge misli u 
njegovu glavu, a izazivale su ih uspomene, i one 
još iz prvih dana njegova sjećanja, i rivale se 
u njoj jedna za drugom bez pravoga reda* Gospoda 
su na porugu seljacima, koji je se uz to još i boje* 
Ako su ona zaista njihovi poglavari, zašto im se 
rugaju ? Zašto ih ne poštuju, kako se poštuje otac, 
mati i ostali stariji ? Gospodu stavljaju u isti red 

s Ciganima* O njima je također štošta čuo u svome 
djetinjstvu, ali kod njih nije zadržavao svoje dje- 
tinje misli, jer ih nije poznavao, sve dok se nije 
sprijateljio sa Šandorom* Iza toga je primijetio, 
da su oni još veća poruga seljacima nego gospoda, 
što više oni u njihovim očima kao da i nijesu ljudi, 
pa ipak njegova majka ima srca s njima : eto i 
večeras ih žali, — jedino je Đuko shvatio Baru* 
Ostali kao da u Ciganima i gospodi vide jedno te 
isto* Da li s pravom ? 

Ta su mu pitanja posve zaokupila dušu, a 
nije znao na njih odgovoriti, samo je osjećao neki 
nesklad, da li u sebi samom ili u naziranju drugih, 
nije znao, niti je mogao znati, niti na sva pitanja 
odgovoriti, jer je ipak bio samo dijete, koje je išlo 
tek u drugi razred pučke škole*** Njegovi nijesu 
ni slutili, što se roji njegovom glavom* Dalje su 
jeli badnja jela, kako su redom dolazila iza ribe, 
u škrtom razgovoru* I on je jeo od svega ne usu- 
đujući se nikoga ništa zapitati o onom, što ga je 
zanimalo*** Dojiđanje je trajalo dugo, ne zato, 
što su bili gladni ili što im se jelo, nego što je Bad- 
njak, što vremena ima, ne žuri se nikom u selu, 
pa ni Bartolovoj obitelji, jer da se ne jede, što bi 
se radilo te večeri ? ! 

— Zvoni ! — rekne najednom netko od dje- 
ce* Svi prestanu sa zalogajem i poslušaju* Uis- 
tinu kao da zvoni, jedva se čuje : slab zvuk kao da 
dolazi s onoga svijeta* Bartol ustane, otvori jedna, 
pa druga vrata, a s hladnom strujom izvana dođe 
i jasan zvuk povirskoga zvona* 

— Već je prvo (zvono), — zaključi kao sa 
stidom Bara, jer je večera već davno trebala biti 
gotova* Isto osjete i drugi, pa su prestali s jelom* 
Ženske pospremaju stol, stariji zatim posjedaju, 
gdje je tko htio, a djeca se povale po slami* Isprva 
se šutjelo, jer su i djeca i stariji osluškivali slabo, 
daleko zvono kroz zidove stare kuće, a Bartol se 
kao otac i glava obitelji nije mogao konačno oteti 
svojoj dužnosti, da poučava djecu* Probudila mu se 

svijest, da joj mora nešto reći i o zvonu, koje je 
bilo dika i ponos cijele povirske župe, jer su joj na 
njemu mogli i u biskupiji zavidjeti. Davno, da- 
vno još prije dvjesta, a možda i više godina Po- 
virci su sami odbili Turke, — počeo je Bartol pri- 
čati s očitim ponosom i samosviješću. — Muško, 
žensko, staro, mlado, pače i djeca, sve iz Povirja, 
— onda Japaga još nije bilo, — navalilo je na Tur- 
ke i hrabro se borilo gotovo bez prestanka tri dana 
i tri noći. Hrabrome selu nijesu mogli odoljeti 
Turci, pa dobave teške topove. Vir (bara), kroz 
koji je sada prokopan kanal, bio je mjestimi- 
ce presušio i obrastao šašem i korovom po tresetu. 
Povirci su ih dočikali s jedne i s druge strane Vira, 
a Turci, da ih zaskoče, vukli su topove preko pre- 
sušenog korita ni ne sluteći, što ih ispod korova 
čeka. Topovi su pozapadali u dubok treset, a i 
mnogi su od njih u njemu zaglavili. Povirci su 
osim toga udarili s boka i s leđa te pobili i rastje- 
rali ono, što ih je još ostalo. Kasnije su izvukli 
dva ili tri topa i od njih salili zvono. 

— I svaka je kuća dala, — završio je svoje 
pripovijedanje Bartol, — najmanje po srebrenu 
škudu, a tko je mogao i više, da se salije u zvono. 
Zato je ono tako jasno i ima tako zvonak glas. 

Zvono je još zvonilo i pozivalo čitavu župu 
na ponoćku. Nakon jedan sat opet će zvoniti, a 
kad sva zvona zazvone, tko je za to, treba da je u 
crkvi. Svi bi išli na ponoćku, osobito djeca, ali 
daleko je za njih Povirje, a osim toga je ciča zima, 
pa bar da nema smrzavice. Ovako se dogovaraju, 
odlučuju se, ali se ipak skanjuju, a stariji ni ne 
pomišljaju, da popuste djeci. Da je bar mek snijeg, 
išla bi Bara sa starijim djevojčicama. Predlaže im, 
da s Baburom idu na podnevnu misu. 

— A ti ? — upita svoga muža, jer bi on mo- 
gao ići na ponoćku, kao što je išao svake godine. 

Nije joj odgovorio, nego je nešto razmišljao. 
Do prvoga se zvona na badnje veče ne ide nikom, 
a poslije toga jedni druge pozivaju na ponoćku. 

Ako on hoće ići, red bi bio, — mlađi je, — da ode 
do Ivše pozvati ga, da zajedno idu. Ne će mu se, 
teško mu je nekako, jer, premda su se njih dvojica 
pomirila, nije ipak dugo od diobe, pa Bartola još 
mnogo toga boli, što mu je brat u diobi rekao i 
učinio. Napokon upita : 

— Imadete li lučevina (hladnetine) ? — po- 
mišljajući, da bi mu ipak iza ponoći mogao možda 
doći brat čestitati Božić. Bara ga je odmah shva- 
tila, pa mu rekne : 

— Mlađi si, ti bi morao ići k njemu. 

Istina je to, zna to Bartol i bez ženine pouke, 
ali kako će Regi na oči ? Dočekat će ga lijepo, slat- 
ko kao i kad je došao u bratovu kuću nakon Agi- 
čina poroda, ali kad ne ide ravno iz srca, teško 
je čovjeku da prima ljubav i ljubeznost. Da prijeđe 
preko toga, odgovori : 

— Možda će nam tko drugi doći. 

— Za ovaj se dan sve spremi, — odgovori 
mu Bara i nastavi govoriti Bartolu, kako bi red 
bio, da pohodi brata. Božić je, dan ljubavi, a što 
je bilo, bilo je i prošlo, kao da je mutna voda od- 
nijela. U duši joj daje Bartol pravo i smišlja, da 
ipak pođe, ali još ga nešto zadržaje. Uto se otvore 
vrata i uđe Ivša : 

— Hvaljen Isus ! Čestit vam bio Bog i Božić 
i današnje Porođenje ! — pozdravi ih čestitajući im. 

— Ti bio živ i zdrav ! — zahvale mu Bartol 
i Bara postiđeni te kao jedno ustanu iznenađeni. 
Bartola napose obuzme ganutost, nešto mu se u 
srcu makne, a oko kao da mu se malo ovlažilo, 
pristupi bratu, desnu mu pruži, a lijevom ga za- 
grli i, što nije inače običaj ovom zgodom, poljubi 
ga u oba obraza te ga privede u pročelje. Bara po- 
segne za medenom rakijom, da podvori djevera. 
Ivša se napije sjevši u pročelju slobodno kao u svo- 
me i malo poćuti. I njega je stajalo muke, dok je 
upravio korake bratovoj kući. Božić je, braća tre- 
baju bar na taj dan da budu kao braća. Svijestan 
je, da je u diobi štošta toga učinio Bartolu, što nije 

u redu, i Bog ga je kaznio. Treba sve popraviti, 
da se Bog dalje ne osvećuje. A Bartol ga je, dok su 
bili zajedno, slušao, radio je i on i njegova žena, 
pa im je kuća bila napredna. Ako mu što i zamje- 
rava, ima pravo, posve pravo ima, došao je Ivša 
davno do zaključka videći, kako je sada kod njega, 
kad mu u kući nijesu više Bartol i Bara. Ti pomi- 
šlja ji su kretali Ivšu, da pođe u bratovu kuću, a 
dovela ga misao, što će možda Bartol prvi k njemu 
doći, kao što je Bara donijela babine njegovoj^ ženi, 
kad se rodila Agica. Lijepo je ono bilo, kao što bi 
i od Bartola bilo lijepo, da mu prvi na Božić dođe, 
no on ipak ne može dopustiti, da brat i u tom bude 
bolji od njega. 

Sio je Ivša u pročelje, a sve mu se te misli 
jedna za drugom naglo izredale glavom, pa vidjevši 
bratovo veselje i njegovu smetenost osjetio je, 
da je dobro učinio, te mirno rekne : 

— Vozim meštra, imam jedno prazno mjesto, 
tko je za ponoćku ? — Tim je riječima opravdao 
sebe, što je na Božić došao prvi u bratovu kuću, 
pa nastavi, da se još bolje opravda : 

— lijo i Aco će pješice, momci su... Žena 
ne može radi male... Meštar će i njegova gospođa 
odzada, a naprijed uz mene može jedno, pa i još 
jedno možda nama na krilo. 

— Morao bih se presvući, — odlučio je odmah 
Bartol. 

— Ima još vremena skoro podrug sata, — 
ustavi ga Ivša, kad je on htio poći po stvari, koje 
mu je Bara spremila još prije večere u Baburinoj 
sobici. 

— Obadva moja (sina), — nastavio je Ivša 
natenani kao kod svoje kuće, — prošla su kroz 
njegove ruke, a ne sjećam se, da sam ga kuda vo- 
zio... Znam, čovjek je zbožan i do Boga drži, 
a ni jedne godine, što ga pamtim, nije propustio 
ponoćku, pa mu se ponudim, da mu priredim sao- 
nice. 

Đuko je sa slame napeo uši, kad je čuo, da uči- 
telj uvijek ide na ponoćku, te je dalje slušao, što 
stric i njegovi govore o učitelju, kako je pobožan, 
kako drži do vjere, kako je u svakom pogledu čo- 
vjek na svome mjestu. Sluša to Đuko, a u njegovoj 
se djetinjoj pameti javljaju nova pitanja. Zar je 
učitelj bezbožan, a na ponofcku ide, a njegovi ne 
jedu masti na postove, pa se ipak skanjuju, bi li 
išli na ponoćku ? Doduše nije nitko rekao, da je 
meštar bezbožan, ali mu zamjeravaju, što danas 
nema slame i što je jeo za večeru pečenu ribu na 
masti. Možda se baš ovako i treba slaviti Božić ? 
On je gospodin, a gospoda sve znaju, pa i on zna, 
odgovara sebi Đuko i dalje se pita, tko ima pravo, 
ali ne zna odgovoriti i pomalo se zavaža u san. 

— Konje ću smjestiti kod tvojih, — nastavlja 
u daljnjem razgovoru Ivša potežući od časa na čas 
po gutljaj slatke rakije, — da ne zebu vani, dok 
se ponoćka svrši. 

Bartolu se na te riječi navukla jedna crtica 
na čelo, jer mu nije milo, što čuje od brata. Pove- 
selio se bio, da mu je brat došao kao bratu, a on 
ga zove sa sobom samo radi konja. Imao je Bar- 
tol jednim dijelom i pravo, jer i to je bilo uz ostalo 
razlog, zašto je Ivša došao večeras u njegovu 
kuću, pa da se i pred bratom i pred sobom samim 
opravda, Ivša nastavi neprekinuvši ; 

— Doduše mogao bih ih smjestiti kod prija- 
telja i bez tebe, ali brat si mi, pa tko mi je preči 
od tebe, da ide sa mnom ? 

Konac razgovora između oca i strica nije Đuko 
čuo, jer ga je svladao san na svježoj i mirisnoj 
božičnoj slami. 


XIV. 

Probudiše ga iza pola noći, da jede lučevine, 
prvo mrsno jelo iza cijelog adventa. Djeca su iza 
to ga opet pozaspajivala na slami, a u Baburinu 

kuću nije nitko došao na hladnetinu. Bartol je 
došao tek pred zoru, kad je trebalo ići na zornicu, 
jer ga je brat zadržao kod sebe. Časak je prile- 
gao, .toliko da se kaže, da je ležao, jer je podranio 
na stan, da namiri blago. Staje ne će čistiti, jer je 
Božić, pa nije u redu, da se rade takvi poslovi, a 
i puno je slame nastrto, te i nije potrebno, da se 
staje čiste, ali stoka ipak ne smije gladovati, pogo- 
tovu na taj i toliki blagdan, komu se sve živo ra- 
duje i veseli. 

Nije došao do podne, pa nije vidio, da se Roko 
bolje okretao za ručkom (doručkom) nego sinoć, 
ali se tomu vrlo razveselio, kad su mu to za obje- 
dom rekli. 

— Moj je on sin ! — ponosno je rekao i uzeo 
dijete sebi na krilo. Đuko je s malom zavišću po- 
gledao brata i nastavio sa svojim mislima, koje 
ga od jučer muče i po kojima je kao već toliko puta 
osjetio, da nije kao Roko i ostala seoska djeca. 

I Bartol je imao svoje misli, ali nikako da počne 
o njima s Barom. Tek kasnog popodneva, kad je 
neispavan malo prospavao na slami, počeo je s 
njome, kakav je imao razgovor s bratom iza po- 
noćke u njegovoj kući. U Ivše su dva sina, pa bi 
tih poklada trebao pustiti kolo. Red je takav, da 
selo ne zamjeri, a i momcima je ma veselje. Valjda 
može, jer je prošla godina, otkako im je umrla 
mati, a nitko se ne kaje (žali) više od godine dana. 
Savjetovala se braća i zaključila, da Ivša nesamo 
što može pustiti kolo, nego i mora radi sinova i 
radi sela, ali Bartol se pitao za sebe, što će. Ivša 
mu govorio, da i on pusti kolo. 

Na selu je naime običaj, da počam od sv. Tri 
Kralja svake nedjelje i sveca sve do pokladnog 
utorka pleše kolo seoske mladeži po podne i na ve- 
čer u jednoj kući, redom svaki puta u drugoj. 
Gdje jedne godine kolo prestane, slijedeće nastavi 
u susjednoj kući i tako kolo obreda cijelo selo osim 
kuća, u kojima je bila smrdbina, ili onih, koje ga 
ne puste, a to se zamjerava. Bartolu je bilo drago. 

g to je brat mislio i na njega, jer sigurno je mlađa- 
rija o tom govorila, pa bi volio, da i kod njega bude 
kolo, samo da nije dviju stvari. Njegove se djevoj- 
čice još ne kite, jer su premlade, pa bi selo moglo 
misliti> da radi njih daje kolo staveći se iz velika, 
a što je još gore, zamjerio bi mu sigurno učitelj, 
jer su mu djevojčice još učenice, odnosno opetovni- 
Čarke. Osim toga skopčano je kolo i s troškom. 
Treba dati gajdašu objed i večeru, a treba biti i 
pića, da ponudiš, ako ti dobar čovjek dođe u kuću. 
Nije to doduše Bog zna koliko, ali je ipak trošak, 
a on je u dugu. 

— Kolo daje svatko tko može, — savjetovala 
ga Bara, premda bi i sama volila, da ove godine 
ne bude kola u njihovoj kući, — a radi brata ne 
možeš reći, da kaješ majku, kad i on daje kolo. 

— A sramota bi ti bila pred selom, kad bi mi- 
slili, da ne možeš, — upala je u njihov razgovor 
Babura, koja je bila za kolo od prvoga kraja, čim 
je čula, o čemu je među njima razgovor. Ni njoj 
nije bilo ni do volovodnice u kući, ni do veselja, 
jer štogod bilo, da bilo u kući, na žene pada najveći 
teret, ali kad bi bilo kolo u njenu domu, došla 
bi njena kuća u potpun red sa svima u selu. 

— Nije meni ni do čega, — zastao je Bartol 
u riječi, jer dotada nije Baburu nikako pravo na- 
zivao, a ni Bara, te mu ispade: — strinko.... 

— Kakva strinka ! — uzlopačila se Babura 
na tu riječ, pa po svom običaju strogo na Bartola : 
— Strina! Tako ti meni kaži. . . Nijesam ja ženčica, 
da moraš mile lale oko mene, nego žena !..... 
Sada: strinko, a poslije ćeš mi možda psovati i 
oca i mater. . . 

— Valjda ne će biti baš tako, strino ? — olak- 
šano će Bartol, jer sada mu je jasno, kako joj ima 
govoriti. 

— Zapamti, sine, što će ti reći moje godine : 
bolje isprva gore, a poslije bolje, nego da bude 
obratno. To sam već jedamput i jednom i drugom 
rekla, — zaključi baba tu upadicu. 

— Nemam vina, — skrene Bartol razgovoi 
opet na prijašnju stazu* 

— Ne treba ga, valjda će se sačuvati štogod 
rakije dotada, — savjetovaše ga Bara* 

— Znam i ja dane treba, ali prvi put će kola 
biti kod nas, pa mora biti i onako, kako i nebi 
trebalo, — zaključio je Bartol. 

— Prodaj kravu, ali da nitko ne ornata svoga- 
jezika oko tvoje kuće, jer nijeste istom čiji : ti si 
Budrov, a ona Gilfova, — završila je Babura nji- 
hove razgovore o tome* 

Na Stjepanje su se došli momci upitati i rekli 
su, da su pogodili gajdaše : Sulju i njegova unuka, 
a njihova je nedjelja četvrta po sv* Tri Kralja, 
ako puste kolo* 

— Kako ne bi pustili, — na momke će Babura, 
— zar smo mi najgori u selu ? 

— To nitko ne kaže, — pošteno joj odgovori 
jedan momak, — ali vi nemate mladeži* 

— A da što smo nas dvije? — u šali će baba po- 
kazavši na se i na Baru, — poznojit ćemo vas, ako 
se u kolo uhvatimo* 

Vino je bilo Bartolu najveća briga, jer gdje 
da ga dobije? Bir taško je skupo i nije osobito, ako 
nije loše, iskusio je Bartol na Rokovo* Trebao bi 
ga nabaviti od čovjeka, koji ima svoj vinograd 
i koji zna oko vina* 

— Da se javiš načelniku, djedu Miki Suvari- 
nom ? — pritekla mu je kao uvijek u pomoć Bara 
savjetom* 

— On ne prodaje vino, — pod brigom će joj 
Bartol, jer je na to već i sam pomišljao* 

— A Franja Juda svake godine od njega na 
hekte odveze, — branila se Bara i pomislila pri tom,, 
da možda načelnik i ne bi htio primiti novca od 
Bartola* To bi joj bilo neprijatno, ali svoje se, 
prijatelji su po Geni, pa bi i mogli primiti od njega 
takav dar* Ali Bartolu o tome nije smjela ni na- 
tuknuti, jer je bila sigurna, da ga ni vilama ne bi 
mogli natjerati, da od nekoga iziskuje milosti* 

— Trgovac i birtaš, to je što drugo, ali od svo- 
jeg čovjeka on sigurno ne bi primio novaca, — 
odgovori joj muž* 

— Ipak, kad je ovakav slučaj * * * Lijepo mu 
razloži, a svejedno je, je li novac birtaški ili čiji 
drugi, — nije mu se dala žena* 

Na Tri je Kralja otišao Bartol u Povirje te se 
prije posavjetovao sa svojim starcem* Čiča Mari- 
jan mu također savjetovao, da pođe pokušati kod 
djeda Mike, a ako tamo ne uspije, neka ide Franja 
Judi* 

Kad je načelnik čuo, o čemu se radi, najpri- 
pravnije će mu : 

— Koliko trebaš, u mene ga ima* 

— Tako, poluče, valjda će bit dosta, — od- 
vrati Bartol* 

— Za sigurnost ipak uzmi akov*** Kad do- 
đeš, bit ćeš poslužen, pa ma ja i ne bio doma*** 
Već ću ja svojima reći* 

— A pošto će biti ? — prezavo ga upita Bar- 
tol bojeći se istodobno u jednu ruku velike cije- 
ne, a u drugu se ruku prisjetio, da djed Mika 
možda ne će htjeti ništa iskati, pa će ga tako osra- 
motiti. 

— Zar sam ja Franja Juda ? — gotovo mu 
uvrijeđeno odvrati načelnik i mrko ga pogleda 
odozdo, jer je Bartol ipak za dobru podlanicu bio 
viši od njega* 

— Nije to, — iskreno se stao ispričavati 
Bartol, — nego ja hoću da imadem dobro vino, 
pa ako ga mogu kupiti, došao bih i drugi puta* 

— Pošteno, sinovče!*** Samo ti dođi, — 
ublaženo će mu djed Mika, jer vidi, da je Bartol 
u svakom pogledu čovjek, kakav treba da bude* 
— Novac ne trebaš sa sobom ponijeti, jer nam je u 
dvo doba svima teško za njega, a tebi je teže, nego 
meni* Na jesen će ti biti lakše, pa ćemo onda pra- 
viti račun*** na Rokovo kod tebe u Japagama*** 
(Stari je čovjek na jedno oko zaškiljio, pa su se 
njegove riječi mogle i ovako i onako shvatiti***) 

Dođi samo pod noć i dobro sakrij bure, jer svakak- 
vih je ljudi, pa nek neko douši finandma, eto jada 
i neprilika, a ja sam ipak načelnik, pa što drugom 
nije, meni je sramota* 


XV* 


U mrak uod kola došao je Bartol u Povirje, 
a poluče u slami, ne bi nitko ni pomislio, da je što 
ii njoj. Djed Mika, kao da nije bio siguran u svoje,, 
očekivao ga i dočekao ga te ga sam uveo u podrum*. 
Načeo je bure staroga, što je bilo spremljeno za 
gospodu* 

— Imam ja toga još, ali j|e pri dnu, a kad ti 
ljudi prvi put dolaze, nek se sjete i tvoga kola* 
Voli Bartol ovako što čuti, no bilo bi mu milije, 
da je vino lošije, jer se boji, da će ovo biti skupo* 
Kad je poluče bilo opet u slami, odvede ga načel- 
nik ponovno u podrum* 

— Ne znaš, što voziš doma, a u mraku bi se 
čovjek mogao zabuniti, pa da nije sirće, — šalio 
se djed Mika Suvarin izvukavši teglicu iz istoga 
bureta* Pri fenjeru se vino zacaklilo u teglici, a kad 
ga je naći jedio u čašu kao ulja, iz njega iskre pr- 
šte* Popije Bartol čašu, a toplina mu prođe kroz. 
sve žile, čini mu se, upravo kao od župnikove rakije* 
— To se pije ! — pohvali vino* 

~ I * — ponosno potvrdi djed Mika 

iskapivsi svoju času* — Nije ti loza, i grožđe nije ni- 
šta, glavno je, kako se postupa s vinom* Ono ti je 
kao malo dijete, ako ne nastojiš nad njim, ništa 
od njega kao ni čovjeka od djeteta, ako ga ne nje- 
guješ* 

Natoči mu opet, a Bartol se nećka* 

— To moramo ispiti, — na njega će načel- 
nik maknuvši teglicom u ruci, — ne mogu valjda 
natrag ispustiti* 

Pio bi ga Bartol, ali se boji Suvarina vina* 
Teglica doduše nije bila puna, no od oka sudi, da je 

moglo biti oko oke u njoj, a načelnik ne popu- 
sta* Iza treće čaše se Bartolu raširile oči, bar tako 
mU se čini, jer mu je u podrumu uz slabi fenjer 
sve jasnije, a kad je i zadnje kapi iz teglice nestalo, 
nije znao, kako se našao kod svojih kola* Već se htio 
popeti, kad se sjeti, da pita, što je »kriv« (dužan)* 

— Nikada mi, sinovče, nijesi kriv bio, ni ti 
ni itko od tvojih, — naškubi se čovjek, kao da ga 
nije razumio* 

— Onda ćemo pod jesen urediti, kako smo 
rekli, kad nešto prodam* 

— Ako mi opet s istim poslom prije toga do- 
đeš, ali ovoga ne ćeš onda dobiti* 

Bartol ga je pogledao suženim očima ne shva- 
ćajući pravo, što veli* Načelnik je primijetio, da ga 
ne razumije, pa nastavi : 

— Jer ovo se ne prodaje, nego ga trošiš ili 
samom sebi na veselje ili ga prijatelju daješ* 

Tek sada je Bartol dokučio, da mu djed Mika 
poklanja vino, pa će mu u neprilici : 

— Ali to ne ide * * * 

— Išlo, ne išlo, — prekine ga ovaj, — prvi put 
si mi se javio, pa moraš da dobiješ mustru*** Ja- 
viš li mi se opet, onda ćemo o drugom govoriti, 
a budeš li mi stalna mušterija, za lošije ćeš mi i 
ovo preplatiti* 

Rečeno je sve u šali, a svaka je riječ bila iz- 
govorena, kako treba i na svom mjestu, da je niti 
možeš odbiti, niti joj što zamjeriti, a još se manje 
na nju uvrijediti* Bartol nije mogao ino, nego se 
načelniku zahvaliti i reći, da mu želi ljubav vra- 
titi* 

— Budeš li mi takav, kakav i dosada, najbolje 
ćeš mi uzvratiti ljubav. 

S tim se rastadoše*** Ravan put od Povirja 
do Japaga učinio se Bartolu, kao da gleda neku 
neviđenu ljepotu* Kola su droncala po izrovanu 
smrznutu snijegu, koji se bio počeo taliti, pa se 
smrznuo a onda je na nj pao novi snijeg, koji se 
također topio i zatim smrznuo* Vedro je i svuda 

bijelo, a drveće i sve drugo, što Bartol vidi, kao 
da bježi i nekuda se skriva* I hladno je, ali njemu 
je toplo i tako voljko pri duši, da bi od dragosti 
pjevao, cičao i ijujuškao kao ono, kad je bio mom- 
čić, pa nije znao, što bi od obijesti* Njegovo je sr- 
ce puno sreće i veselja na sutrašnji dan, jer će ga 
se Japage dugo sjećati* Svi će morati priznati,- 
da nije nitko podvorio kola, kao što će ga on pod- 
voriti, jer osim župnika nema nitko vina, kao što 
je Suvarino. Svi će uvidjeti, da on nije sirotinja 
uboga, kakvim ga bogatiji drže, nego da je među 
prvima u selu, kakav treba jedan Budrov da bude* 

U duši on gleda ljude mlade i starije, kako 
nepovjerljivo dolaze u Baburinu kuću i kao u ne- 
prilici traže, kamo će sjesti ni ne misleći na to, 
da bi bili čime podvoreni* Pustit će ih, neka naj- 
prije svoje misle, a onda će ih ponuditi rakijom* 
Dao bi im odmah i vina, ali kad ljudi osjete za ne- 
što dobro, onda navale kao ose na med*** Ovako 
će ih pustiti neko vrijeme, da se ne nadaju ničemu, 
a kad im stane nositi vino, onda će im davati, 
neka piju, neka ga popiju* Dok budu samo kušali 
vino i nećkali se, a pili bi ga kao duga vodu, jer 
poštenje zahtijeva, da se ne pokazuju željnima, 
nego da štede domaćina, ne će ih nutkati, nego 
siliti, da piju* Kad se napiju, vino će ih razgrijati, 
raspoložit će se, zaboraviti na sve obzire, pa će i 
oni najstariji pjevati i igrati te ne će više mariti 
za piće* Bude li tako, svi će spominjati kolo kod 
njega, a onda, eh, ne će biti sretnijega čovjeka 
od njega* 

Tako misli Bartol i unaprijed je sretan, da se 
ni s kim na svijetu ne bi htio mijenjati, a ni jedan 
čas nije pomišljao, da bi možda moglo sve druga- 
čije ispasti* Ni jedan se čas nije sjetio, da je pred 
toliko godina nekako u isto vrijeme samo po pod- 
ne vozio Baru iz Povirja, koja je tamo pošla i na 
njegov nagovor, da se riješi nerođenog čeda* I same 
strašne riječi staroga župnika spriječile su je, da 
nije počinila groznoga grijeha* A nije također ni 

pomišljao, da samo tome djetetu imade zahvaliti 
svoje sutrašnje veselje, jer je samo po njemu, 
po Duki, došao do Baburine kuće, a isto ga je tako 
radi njega onako dočekao djed Mika Suvarin, 
koji je uvjeren, da će Đuko biti gospodin, pa će se 
i on sam po njemu makar po daljemu sroditi s go- 
spodinom* Ali još će jedna sreća doći Bartolu po 
Duki, o kojoj on sada ni ne sluti* 


XVI* 

Suljo, je sjutradan došao pred podne sa svo- 
jim unukom, kako se pristoji, ni prerano, da ne 
smeta u kući, ni ne prekasno, da se na nj čeka s 
objedom* Obojica su bili čisti i dotjerani, koliko 
im neimaština dopušta* Stari počešljan, a Šandor 
začešljan* Javili se na ulaznim vratima, a kad su 
ih uveli u sobu, malo su postojali ne ukočeno kao 
kipovi, nego slobodno kao i svako drugo čeljade, 
koje zna, da ga trebaju, sve dok ih nijesu posadili 
za stol* Šandor se isprva malo kao tuđio, a Suljo 
je zirkao svojim iskusnim ciganskim očicama po 
sobi i vidjelo se, da je zadovoljan, što se Bartol 
dobro spremio za kolo* Soba je okrečena i iz nje 
sve iznešeno, da bude što više prostora, osim stola 
i jednog kreveta* Ni taj krevet nije potreban, pače 
smetat će, ako se kolo u veliko razvije, ali žene su 
ga ostavile, da se mogu pred svijetom pohvaliti* 
Pun je perja, pa je visok gotovo do stropa* Na 
njemu je fin pokrivač i još na njemu dva reda na- 
buhlih jastuka u prebi jelim jastučnicama sa ši- 
rokim čipkama tako, da se mali jastučići na njima 
nijesu gotovo ni vidjeli* 

Staroga su Sulju metnuli u pročelje, jer je on 
toga dana nesamo gost, nego i glavna osoba, a 
njegova unuka njemu s desne strane* Cigani su 
imali dvoje gusle i jednu kontru, a kad je trebalo 
sjesti za stol, nije stari znao, kuda bi s njima* Pri- 

slonio ih je na zid u udubinu ispod prozora, a kad 
ih je Bara htjela odnijeti u Baburinu sobicu, nije 
dao, jer je htio, da su mu uvijek na očima, — to 
je sve njihovo blago i imanje, kruh svagdanji, od 
kojega živu, kako je Suljo rekao* 

Kad je juha došla na stol, prekrižila se njih 
dvojica i pomolila se Bogu kao i svi ostali, a kad 
su stali jesti, jeli su pristojno i žlicu su držali, kako 
se pristoji* Ni po čemu se nije moglo vidjeti, da bi 
bili nešto drugo, nego ostali. Suljo je razgovarao 
s domaćima, kako dolikuje gostu, bez mnogo pita- 
nja i isticanja, pa se nije ni osjećalo, da je tuđ stvor 
za stolom* 

Nikome to nije palo u oči, pa je objed tekao 
kao i svaki drugi objed u nedjelju* Jedini je Đuko 
promatrao oba Ciganina, a misli, koje su ga već 
prije salijetale, opet mu se javile* Njih preziru, 
a ipak ih meću za stol i to na počasno mjesto* Nije- 
su im dali jesti u kuhinji uz ognjište, kao što se 
daje prosjacima* Prekrižili su se i molili su kao i 
ostali, pa zašto onda vele za njih, da su druge vjere 
i zakona ? Znadu jesti i držati žlicu kao i drugi, 
pa po čemu se onda razlikuju od seljaka ? Ta su 
pitanja ostala bez odgovora u djetetovoj duši. 
Jedino, kad se Đuko sjetio mesa, što ga je jeo kod 
Šandora, izgubio je volju za jelo i odvraćao je po- 
gled od svoga tako dragog druga prošle jeseni. 
A promatrajući ih još je nešto opazio Đuko, što 
drugi valjda nijesu primijetili, naime da stari od 
vremena do vremena nešto rekne unuku na svome 
čudnom jeziku. Rekne tek po koju riječ i to više 
krišom, kao da bi htio, da je nije rekao. Valjda uči 
unuka, kako da se vlada, — mislilo je dijete* 

Uistinu je učio djed unuka, no ne vladanju, 
jer ga je Šandor znao naučivši hodajući s djedom 
svirati u kolu i po svatovima. Učio ga je, što da 
jede* Suljo je poznao, da je juha od svinjetine, pa 
je upozorio unuka, da bi moglo biti i pečenke* 
Kod kuhanog mesa, upozorio ga je, da ga puno ne 
jede, jer će se moći nasititi kolačima, ako ne bude 

pečenja. Kad je došlo šklembe (sitniš na kiselo) 
na stol, bio je Suljo siguran, da Bartol nije kupio 
mesa, nego da je zaklao prase, pa je Šandora po- 
učio, da se pričuva za pečenku* To je jedino, po 
čemu bi Đuko mogao opaziti razliku između selja- 
ka i njih, da je razumijevao njihov jezik, jer seljaci 
jedu, što na stol dođe, i iz pristojnosti ne će, da 
jedno jelo pretpostavljaju drugome* 

Cijelog je objeda učio Cigo svoje unuče, ali kad 
je prva čaša zaiskrila pred njim, prestao je sa svo- 
jim savjetima* Starom su Ciganinu zasjale oči, 
te je iskreno požalio, što je prije jela više potegao 
rakije, jer će sada morati manje piti vina* On je 
jeo kruha iz mnogih peći i pio iz mnogih podruma, 
pa je na sam pogled mogao prosuditi, što je u čaši, 
te je jedva uzdržao ruku, da sam bez ponude ne po- 
segne za njom* 

Kad je Bartol kod pečenke rekao par riječi 
u čast Sulje, najboljega »gajdaša« u cijelom kra- 
ju, te se kucnuo s njime, ovaj je, kako je red, 
iskapio svoju čašu, te je praznu metnuo preda se 
izgubivši riječ* Ovakvom se vinu nije nadao, pa 
je tronuto koji čas pošutio, a onda ganut prošap- 
tao : 

— Ovo je krv Isukrstova ! 

Iza toga je opet neko vrijeme šutio, a onda je 
moleći podigao oči s riječima : 

— Bartole, još jednu* 

Svi su se pogledi ustavili na Ciganinu, koji 
je drugu čašu pio polako, kao da hoće svaku kap 
posebice iskušati, a kad ju je napokon ispio, pot- 
puno će tronut svojim ciganskim glasom iz grla ; 

— Znao sam, da si čovjek, ali da si ovakav, 
ipak ni sanjao ne bih* 

Premda su svi znali, da je vino dobro, nijesu 
mogli shvatiti, što je Sulju tako jako dirnulo* 
On kao da je to primijetio, počne sam tumačiti : 

— Taj Božji dar, — pokaže na jelo, — sve bolje 
od boljega, a ipak je samo Ciganin vaš gost*** 
Znate li vi, da ljudi za svatove kuhaju meso u ko- 

tlovima, u kojima se kuha napoj za svinje* ♦♦ A 
što svašta moram ja popiti ! Ako je mošt (voćno 
vino), Bogu hvala! Bog što boljega nije dao, piju 
ga svi, pa ni ja ne mogu što drugoga iziskivati* 
Ali kad drugi piju pravo vino, a meni daju istom 
što, krivo mi je i boli me*** Zar ja nijesam kr- 
šten, zar duše nemam, zar ne vjerujem u Boga, 
zar nijesam čovjek ? * * * Bartole ! * * * 

Ovaj mu opet natoči čašu i kucnuvši se s njime 
prisili ga, da je ispije* Obriše si brke, malo poćuti, 
pa nastavi : 

— A što i oni piju ?*** Liju u vino vodu*** 
Zar ih nije Boga strah, u Božju krv liju vodu!*** 
Ne zamjeri, ali daj mi još krvi Isusove* 

Drago Bartolu, što Ciganin hvali vino, a Bari 
još draže, što je i jelo pohvalio, jer on ide svirati 
od kuće do kuće, pa pripovijeda, gdje je kako bilo, 
a o njima će ga ljudi i ispitivati, jer znaju, iz čega 
su izašli* Zato je Bartol žrtvovao i prase, premda 
inače škrtari radi svojih briga, samo da se iskaže, 
pa da može pečenkom ponuditi mladež, kad se 
bude razilazila* To čine samo najbolji, a Bartol se 
i Bara hoće u njih ubrojiti, jer će nekada trebati 
udavati kćeri* 

Suljo je ispio i ovu zamoljenu čašu polako, 
a kad mu je Bartol još htio natočiti, nije nikako dao : 

— Pio bih ga do nesvijesti, — govorio mu, 
— ne od želje, jer Ciganin uvijek dobra želi, nego 
tebi za poštenje, ali znaš, kakav je danas dan i 
što bi bilo, kad Suljo ne bi bio kod svoje pameti* 
Ni jesti nije više htio, a kad je vidio, da ni 
Šandor ne jede, ustao je i zapovjedio : 

— Sada brže pospremajte, da se stol što prije 
iznese, a i ja moram urediti gusle* 

Babura mu je htjela prigovoriti, da on nije 
gazda u kući, ali ju je predusreo : 

— Ne uzmite mi to za zlo*** Čuju se koraci 
ispod prozora* * * Žene idu na večernju, a još malo, 
pa će i mladež ovamo*** Prvi put je kolo kod vas, 
te ne mislite na sve* 

Babura mu je ipak svoje rekla, ali on se pra- 
vio, kao da je ne sluša, te se priključio Bartolu 
{ šaptom ga savjetovao : 

— Vino spremi i ne iznosi ga rano * * * Vide 
li ga ljudi i okuse li ga, navalit će ti u kuću, pa će 
ti ga ispiti, jer ovakvog se vina ne nabavlja puno, 
a onda će te ogovarati, da se nijesi spremio* 

— Na sve sam ja mislio, — branio se Bartol* 
— Nijesi, sinovče, — iskusni će mu Suljo 
očinski* — Nije glavno, što ljudi popiju, nego kada 
dobiju* Ako ti ne dotraje do posljednjeg čovjeka, 
onda kao da ni dao nijesi** Nego ti lijepo ovako: 
sada po podne rakiju, ali ne odmah, jer će ti jedni 
zasjesti, a drugi doći, pa ne će biti dosta, kad bi je 
i iz bunara grabio* Pusti, nek ljudi sjede, nije ti 
sramota, kolo je, a ne svatovi* Kad im dosadi, 
jedni će otići, a drugi će doći, pa će i oni otići, 
ako ništa ne dobiju* Ne dolaze ljudi da gledaju kolo, 
niti da mladež čuvaju, nego da piju*** 

— Kao da si iz knjiga naučio, — prekinuo 
ga Bartol, da iz pristojnosti i on nešto kaže* 

— Ne trebaju za to knjige, — odvrati Ciga- 
nin* — U koliko sam ja svatova bio, a u koliko 
još više kola svirao !*♦♦ Tek pred večer donesi ra- 
kije* Ljudima će biti drago, što si ih počastio, pa 
kad se raziđu na večeru, svakom će se pohvaliti* 
Onima, koji su rano otišli, bit će krivo, što nijesu 
pili, pa će ti poslije večere biti natrpana kuća*** 
Ali ti onda ne daji, dok se opet ljudi ne raziđu* 
Kad vidiš, da nekoji sjede i ne misle otići, ti s ra- 
kijom k njima, ali što kasnije, to bolje*** Tek 
tamo, kad će skoro kraj biti, onda nosi vino, nudi, 
tjeraj, sili, da piju, nek ti ne bude žao* Ako osim 
toga doneseš pečenku i kolač, onda da ti je sjutra 
i do Uskrsa stati pa poslušati, kako Japage hvaie 
Budrova Bartola* 

— I ja sam tako nekako mislio, — nije se dao Bar- 
tol, — ali kud ću sa stolom, kad mi narod bude u sobi? 

— Kakav stol ! Svakom u ruku komad kruha 
i mesa, pa kolač* Nijesu svatovi, nego kolo* 

XVII. 


Nije stol još ni bio iznesen iz sobe, a već se 
mladež počela kupiti. Djevojke u jedan kut, a 
momci u drugi. One šapću svoje razgovore, a oni 
rože svoje, ali se oči bacaju s jedne skupine na dru- 
gu, pa da nema starijih, bilo bi i riječi. Igrala bi 
mladež, na njoj se vidi, ali još nije raspremljeno. 

— Ej momci, — okrene se Suljo njima, — 
zar ćete pustiti, da se ova stara baka utrgne od po- 
sla? — ubode Cigo Baburu lukavo, da joj se osveti, 
što mu je prigovorila. — U tuđoj ste kući, pa stojite. 
Ni jedan se od vas oženiti ne će. 

Trebalo je samo iznijeti stol, te klupe i stolice 
postaviti uza zid. Momci priskočiše, te soba ostade 
prazna. Suljo dohvati gusle, no ne one, koje je već 
bio navio, stisne ih na prsa, kao da svetinju čuva, 
te se obrati Bari : 

— Na krevet bi ih metnuo, ali ću ti ga po- 
kvariti. 

— Metni samo, lagane su one, — dopusti mu. 

Spremivši ove gusle dohvati Suljo druge, a 
Šandor kontru. Mladež je zašutjela i ustobočila 
se, jer će sada početi. Stari kvrcne gudalom par 
puta po žicama, ali još ne će da svira. Mladež po- 
novno zažagori, a kad je zaboravila na »gajdaša«, 
on zasvira kolo. Rastupe se djevojke na jednoj, 
a momci na drugoj strani, a kad su se obje pole kola 
razvile, Cigo prestane. Rastrgne se kolo, smijeh, 
vika i cičanje ispuni sobu, a veselost zavlada svi- 
ma : od naškubljenog Sulje, pa momaka i djevoja- 
ka, pa svima do one bake, koja se jedva do vukla, 
da vidi, kako će joj unuka igrati, pa pricvrljila 
stare kosti na peć, da se ugrije. Nekoliko ih je puta 
prevario stari Ciganin, jer Suljo najbolje zna, kako 
treba mladež raspoložiti za igranje. Ni jedan se 
posao ne može odmah početi, nego se čovjek treba 
za nj pripraviti. Tako se ni kolo ne može početi 
bez priprave, jer tijelo izgubi za tjedan dana nerada, 
a još više teškoga rada pravu gipkost, koja je po- 

trebna za ispravno igranje, pa se mora najprije 
malo razgibati. Osim toga su Sulji nenaviklom 
piću jako vino i još jača rakija udarili u glavu, pa 
jc ta priprava malo podugo potrajala. 

Da nije kolo, u kojemu čovjek mora dobar biti, 
počela bi se ljutiti nesamo mladež, nego i stariji, 
koji su posjedali uza zid po klupama i stolicama. 
Uza sve to našla se jedna smiona djevojka, koja 
se usudila Sulji prigovoriti pjesmom : 

»Sviraj, Cigo, ne žali. 

Tebi tvoje ne fali : 

Šaka šljiva i zdjela krumpira.« 

— Kad je tako. . . — on će, kao da hoće nešto 
reći, no ne dovrši, nego zamahne gudalom visoko 
u zraku i stane, kao da su mu se ukočile ruke. Ali 
prije, nego se novo kolo rastupilo i nastao ponovo 
žagor, on zasvira i s unukom stane nasred sobe. 
Muška i ženska se strana kola sastave, ono se ra- 
širi cijelom sobom i u okrug, a jedna djevojka po- 
vede : 

»Diko moja, ne igraj kraj mene. 

Već spram mene, pa gledaj u mene !« 

Ostala mladež prihvati pjesmu, te tako za- 
počne pravo kolo. Momci na svojoj strani zagrljeni 
kao braća skaču i povlače kolo sad prema svira- 
čima sad opet od njih, a djevojke na drugoj strani 
uhvaćene pod ruku sitno se tresuljeći ravnaju 
se prema momcima zavijajući kolom kao i oni. 
Nasred kola stoji nepomičan Suljo, ne vuče gudalo 
po žicama, nego ih samo njime dira, a glasovi se 
izvijaju iz gusala, titraju i skaču, kao da i oni 
sami plešu. Igra i stari »gajdaš«, ne nogama, ne 
tijelom, nego cijelo biće u njemu pleše, treperi, 
trepti s glasovima iz gusala. I kako on igra svojim 
bićem, tako igra cijelo kolo sve življe, sve jače. 
Momci počimaju pomalo i đipati, a djevojke po- 
skakivati. Igra mladež svaka na svoj način, jer 
muško je tijelo drugačije nego djevojačko, a isto 

tako i odijelo, pa kao što nije lijepo, da se momci I 
tresiUie, još bi bilo gore, da djevojke igraju kao oni. 

Žene sjede i razgovaraju, no i u njima igra 
srce, pa kad ne bi bilo prigovora i ogovora, i one 
bi se uhvatile među svoje kćeri, pače i ona pra- ] 
stara baka, što plećima riba peć, kako Suljo svira. 

Njegov unuk udara u kontru točno i odmje- ] 
reno, kako traže djedove gusle, ali on sam sa svo- 
jim dugim, crnim nap6 zatvorenim trepavicama 
kao da nije ovdje. Crno žarko njegovo oko kao da 
hoće proći kroz sav taj svijet oko njega i kroz ' 
zidove, te se ustaviti negdje daleko u nekom kraju, 
koji nitko ne pozna i koji nitko nije vidio. Samo 
on nije u kolu, premda je sred njega. Ali ni nje- 
gov drug Đuko ne može se predati veselom ras- I 
položenju. On se stisnuo kao siroče uza zid, pa mu 
je nekako neprilično, što ti momci već veliki pje- i 
vaju i skaču, kako se možda ni djeci više ne pri- 
stoji. On pogledava na Baburu, koja obilazi žene, 
a ne hoda kao obično, nego pravi korake, kako 
gusle sviraju. Ona je vesela, sja od radosti, kao ono 
rijetke dane, kada gucne nešto malo pića. I nje- I 
gova je mati vesela. Na njoj se to očito vidi, ali ■ 
ipak kao da ju je neka briga pritisla, no u oca nema 
ni toliko radosti, koliko u majke. On se pognuo 
i kao da misli, kako će se riješiti nekakva te- I 
reta. 

On dođe, pa izađe, da se opet ubrzo vrati, 
kao da je htio obaviti neki posao, ali se predomi- 1 
slio. Pri tome kao da se pogledom savjetuje sa 
starim Ciganinom. Ovaj opet kao da samo Bar- 
tola traži, pa kad se on makne, kao da ga glavom 
od nečega odvraća. Uistinu je i bilo tako. Sve se 
razigralo, a kad je Bartol ustao, da pođe po piće, 
Suljo bi kimnuo, da još nije vrijeme, ta još se igra, 
kome je do pića ? Tako je bilo cijelo po podne, 
tak kad je skoro trebalo zapaliti svijetlo, maknuo 
je Suljo glavom gore. 

Tada nije bilo puno ljudi, pet ili šest, najviše 
možda deset. Isprva ih je doduše bilo dosta, jer 


je i njih zanimalo, kako će biti kod Bartola. Sje- 
dili su i sjedili razgovarajući se i sjećajući se 
sretnih dana svoje mladosti. Kad se javio prvi 
toračak, pomalo su ustajali, jer su imali poslova 
kod kuće, tako da ih je konačno samo onoliko os- 
talo. Kad je prvi puta obredala boca rakije od ruke 
do ruke, uz pjesmu su omladine zažagorili i duboki 
muškarački glasovi. Kad je drugi puta zaredala, 
glasovi su bili glasniji, a kod treće kao da im je 
i na pjesmu došlo. Svjetiljka je tada već plamsala, 
pa je i njen plamen poskakivao, kako je Šandor 
udarao u kontru. 

Trebalo je s kolom već prije prestati, jer kad 
se svijetlo zapali, zna se, da je razlaz, a kolo se na- 
stavi opet poslije večere. Ali se ugrijani Suljo pre- 
vario u vremenu, pa je Bartol donio kasno ra- 
kiju. Da mu se možda u selu ne rugaju, udario 
Cigo onda jedno kolo, pa drugo, a kad se jednom 
rasvirao, bilo mu je teško prestati, pa su tako do- 
čekali i večernje zvono. 

U pjesmi i igri nije ga nitko čuo, jedino ga je 
fino Ciganinovo uho zamijetilo. On je tada povu- 
kao dva tri puta dugo po guslama, da označi ko- 
nac. Poustajali ljudi i žene, da s kćerima i sinovi- 
ma pođu, no Suljo ih još nije pustio. Uzeo je one 
gusle s kreveta, malo ih ugodio, a onda zasvirao 
na njima ni veselo ni obijesno, ni tužno, ni žalo- 
su , nego duboko kao orgulje u crkvi. 

Narod je stao i poslušao, a svi su osjetili, da 
to nije igra ni pjesma, nego molitva, jer su od 
prije svi znali, da Suljo na te gusle nikada veselo 
ne svira. Svirao je stari Ciganin, kao stup je sta- 
jao, glavom pritisnuo gusle na rame, a oči upr'o 
gore, kao da pogledom hoće sa zvucima doprijeti 
do One, kojoj se s njime svi mole, jer je svirao 
»Zdravo Marijo«. Ljudi slušaju čudne gusle, žene 
također kao i mladež, pa svi počimaju razumije- 
vati, a prsti im se sami ukrštavaju i ruke sklapaju. 
Nekoji je kušaju nesvijesno pratiti tiječima, pa po 
kojemu i uspijeva, no »Amen« su svi prepoznali. 

Polako, otegnuto čuo se svaki glas i sve tiši «a ti- 
šim je dolazio, dok se onaj najtiši jedva čujan 
nije rasplinuo u potpunoj tišini. 

Suljo se tada trgnuo, kao da se na iznenadni 
zvek probudio od sna, a prije nego je narod počeo 
šaptati i govoriti, predao je gusle unuku. Ciganče 
se tada ukipilo, zažmirilo i povuklo gudalom još 
lakše, još nježnije nego njegov djed, a iz gusala 
se čula druga molitva svima poznata, pa su usne 
prisutnih i nehotice tražile riječ. Netko je šapnuo 
»Vjerovanje«, a usta su tada sviju nečujno u sebi 
izgovarala dalje riječ po riječ, sabrano, pobožno, 
kako se moli pred Sakramentom, dok nijesu do- 
šla do kraja. Onda su se ruke same digle, narod 
se prekrižio i pomalo se počeo razilaziti mirno i 
tiho, tiše nego iz crkve, kao da prije toga nije bio 
na veselju. 

— Razumiješ svaku riječ, ama baš svaku, 
— pričalo se te večeri po kućama u Jap agama o 
svirci mladog Ciganina. 


XVIII. 

Posljednja se otela dojmu Bara, pa kada je 
s ukućanima ostala sama, pristupila je Cigančetu, 
privukla ga k sebi i zarila svoje izrađene prste u 
njegovu crnu kudravu kosu, te je milovala. Mate- 
rinsko je srce zatitralo ljubavlju prema siročetu 
bez oca i majke, koje se onda bilo priklonio Duki, 
njezinome čedu. I zagrlila bi ga možda i poljubila, 
ali kao seljakinja je osjetila, da to dijete, iako je 
dijete, nije iste krvi, koja teče njom i njoj ravni- 
ma. Kako ga je lagano privukla, tako ga je polako 
i ispustila, te pošla za svojim poslom. 

Za večeru bijaše živad : paprikaš i pečeno, 
sve novo, ništa od podne. Čudi se Cigo, kad su Bara 
i Babura dospjele, da sve to priprave, kad je u kući 
volovodnica. i ne može, da ih se nahvali, što ga dvore 

kao grofa. U sebi sam naslućuje, da moguće ne bi 
bilo tako, da im je još kada bio na dvorbi i da je 
sve to zato, što im je danas prvi put u kući, no 
ipak ne zna, što bi od dragosti. Kad ga je vino za- 
hvatilo, nije odolio srcu, da Bari ne rekne : 

— Kad ne bih bio Ciganin, poljubio bih te, 
vrijedna kćeri, a što velim, to stoji, kad budeš 
imala udaju ili ženidbu, zovneš li me, ni mrvice 
ne ću od tebe uzeti. 

Babura nije ni malo zavidjela Bari, što je Su- 
ljo hvali i laska joj, jer kad se selom pročuje nje- 
gova hvala Bari, svejedno je, kao da i nju hvali. 
Svatko zna, da Bara ne bi mogla, kad njoj ne bi 
bilo pravo, a Barina i Bartolova dika i njezina 
je dika. U podne nije pila vina, jer njoj je vino sla- 
bo, -r kako obično govori. Za njene umrtvjele žile 
bolja je rakija, kako je mislila, a nije ni slutila, 
što je Bartol dovezao iz Po vir ja. Kad joj je za ve- 
čerom i previše bilo Suljinih hvala »Isusovoj krvi«, 
ispila je jednu čašu, samo da kuša, kakvo je vino, 
no kad je jednu okusila, nije ostala samo kod nje. 
Rakije se bojala, pa je držala svoju mjeru pijući 
je, ali je kod vina nije znala, te joj krv udarila u 
lice, zacrvenila se, a srce joj stalo da življe kuca. 

Iza večere nije trebalo priprave i vježbe za 
kolo, pa je Cigo odmah udario drmeš. Dok ;e Ba- 
bura po podne koracala po Suljinim guslama, po 
večeri je na njih pomalo poskakivala. Bilo je mno- 
go mlađarije, jer je bilo mnogo snaša i mladica sa 
svojim muževima. Kad se drmeš uzbibao, tresla 
se stara kuća gotovo iz temelja, a mladi pjevaju 
i babi dovikuju, da će joj se kuća srušiti. 

— Srušite je, ako možete, — uzvraća im ona, 
da ih podbode, nek jače igraju. Uskakali se momci 
i mladi ljudi do tavana, a babi još nije pravo. 

— Ne ruši se ovo. . . Kuća je to, stari su je 
gradili, a ne krletka, kako se sada gradi. 

Viđeći je onako raspoloženu našao se netko, 
tko joj je zapjevao : 

»Stara baba u kolu ne treba. 

Nema zubi, da Sulju poljubi.« 

Pjesmu je prihvatilo sve, što je mlado, a babi 
je krivo, što joj pjevaju za Ciganina, pa od gadlji- 
vosti briše usne. Pecnuta dalje prigovara, ali se 
ne osvrće mlađima, da joj još što gorega ne zapje- 
vaju, nego se obraća ženama : 

— Kako se to sada igra ?... Skači, pa skači, 
igra se samo nogama. 

Žene joj povlađuju, osobito starije, koje se 
sjećaju, kako se nekad plesalo, pa dometnu i one 
po koju riječ. 

— Cijelim tijelom treba da se igra, — tumači 
dalje Babura, a netko joj, tko je načuo, što žene 
govore, dobaci : 

— Daj nam pokaži. 

Stala Babura, te se počela ljuljati tijelom, 
ali se stare kosti i još starije žile ukočile u njoj 
pa se ne miču. Srce bi htjelo, noge poskakuju, 
ali tijelo ne može, jer su ga godine ukrutile. Vidi, 
da joj je uzaludan posao, pa se snuždila i sjela 
među žene žaleći za mladošću, koja je prošla i 
nikada se više vratiti ne će. 

Svijet je sve više dolazio i naguralo ga se u sobu, 
da se kolo nije moglo kretati. Zbila se mladež 
jedno uz drugo, pa kreći amo, kreći tamo, ali kad 
se ne može igrati, nema smisla, da se igra. Kolo se 
samo od sebe rasteplo, pa su djevojke i snaše stale 
u skupinama po sobi, a muškarci isto tako na dru- 
goj strani. Nije se moglo plesati, ali se zato pjevalo. 
Djevojke počnu, muškarci prihvate i mladi su re- 
kli u pjesmi jedni drugima sve, što su imali reći, 
a zatim su u njoj prešli sve događaje u selu, u župi, 
pače i u cijeloj kraljevini. 

Kad se i to izredalo, stali su navaljivati na 
Sulju, da im pjeva. Već je star, nema glasa, pa nije 
htio : »Zašto da vas poplašim i rastjeram ?« — 
šalio se s njima. No kad ga nijesu prestali napadati, 
postavi unuka na sredinu sobe, da im on pjeva. 

Zatvorilo dijete oči i pustilo glas iz grla. Pjesma 
ječi, stakla se tresu, a sitni dječji glas u zidove 
zarezuje. Jednu pjesmu svrši, dahne malo, drugu 
počne, a sve ljepše i ljepše pjeva. 

Nastao je mir u sobi, a narod bi ga slušao do 
zore, samo kad bi još nešto veselo odabrao. »Duni 
mi, duni, lađane,« »Djevojačke kletve« i druge otu- 
žne pjesme pjevalo je dijete, pa se i njegovo cijelo 
biće stuzilo . bilo, a i narodu kao da je počelo ne- 
stajati veselja. Zavladala tišina, kao da nikoga nema 
u sobi, samo mlado Ciganče pjeva i izlijeva neku 
nejasnu tugu^ svim srcima. Pjeva Ciganče, svi ga 
slušaju, u duši boluju, pa ga ne prate, premda svi 
te pjesme znaju. Netko uzdahne, netko priklonio 
glavu na prsa, a Ciganče dalje reda tužnu pjesmu 
za tužnom pjesmom, I Baburi nestalo njena 
veselja, a Đuko guta očima svoga prijatelja i ne osje- ' 
ća, da mu suzice niz obraze teku. 

Ej, ljudi, što je život ! — netko glasno 
uzdahne, a Suljo se od toga trgne. Baci oko po na- 
rodu, upre gusle o rame i zasvira bećarac. Živost 
prodre u kosti svima, netko se makne, netko di- 
gne glavu, a veselje opet počne titrati u mladim 
dušama. Ciganin prijeđe na jedno kolo, a narod 
stane opet oživljavati. Gdje je tko stajao, počne 
cupkati, pa se novo kolo samo od sebe složi, ali 
se nije moglo razviti, jer je bilo previše naroda u 
sobi, 

Bartol pođe, da donese pića, ali Suljo namigne, 
da je još rano. Ljudi i žene počnu izilaziti, da načine 
mjesta kolu, a ono se sve bolje razvijalo. Kad se 
konačno sasvim razvilo, bio se po stolicama i klu- 
pama sasvim razrijedio narod. Tad Suljo makne 
glavom Bartolu, da čini, što hoće, a on donese opet 
rakije, 2ene i ljudi, koji ostadoše, pomalo su pili, 
a mladež plesala i pjevala, te je vrijeme brzo odmi- 
calo, Nastala je davno duboka noć, kad je Bartol 
došao s vinom, I dok su se prije pojedinci nećkali 
od rakije, vino nije nitko odbio, jer je rakije u selu 
dosta, a vina rijetko u koga. Žarka je kapljica 

razgrijala i starije, pa se našlo žena i ljudi, koji su 
se uhvatili u kolo. Suljo je svirao sve življe i žarče, 
dok na starom glomaznom satu sa šetaljkom od 
dva metra nije stalo otkucavati dvanaest. Svirač 
naglo prestane, a kolo se bilo upravo najjače ras- 
plesalo. 

— Još ! Još ! — klicali su momci, koji se nijesu 
mogli ustaviti od igranja. Suljo odloži gusle i re- 
kne, da je pogodba samo do pola noći, a i red je, 
da se već prestane, jer sve mora imati svoj konac 
Razigrana se mladež pokorila i malo se komešala 
spremajući se, da pjevajući ostavi Bartolov dom. 
Uto su Bara i Babura počele donositi pripravljeno 
jelo na tanjurima i nuditi polaznike, a Bartol je 
točio čašu za čašom. Kad tko pojede svoje i obriše 
ruke o čisti otarak, popije čašu ili dvije, zahvali 
se i pođe. Svi su bili veseli i razdragani te su tvr- 
dili, da nije bilo skoro kola, kao što je ovo, pa zahva- 
ljivanju i hvali nije bilo ni kraja ni konca. 

Konačno je opustjela soba, a pjesma se mladih 
grla širila na sve strane širom Japaga. Domaći 
tada dušom dahnuše, jer iako nije bilo odviše posla, 
ipak se čovjek zamara, kad je kuća prepuna naroda. 
Suljo sada sam zatraži vina. Sio je na jednu stoli- 
cu, otr'o znoj, jesti nije htio, nego je iskapio par 
čaša jednu za drugom. Kad se pribrao i odmorio, 
spremio se na odlazak. 

— Bar tole, da ti zahvalim... — reče stavši 
pred njega. 

— Na čemu ? — upita ga kao za ispriku. 

— Za sve, a najviše, što si me primio kao čo- 
vjeka. — Duboko udahne, pogleda svog unuka, 
pa uzdahne : — To siroče nema ni oca ni majke, 
ni druga nije imalo, pa uz nas dvoje starih i samo 
prije reda ostarilo. . . Ovaj tvoj, — -pogleda na 
Duku, — došao s njime, došao k meni, došao pod 
čergu... Kad na to pomislim, znaš, da mi srce 
puca. 

Bartolu se smrče, pa prikuči starom još jednu 
čašu. 

— Nemoj, bit će previše, — branio se Suljo. 

— Samo još ovu, — nudio ga Bartol. 

— Ne stidim se u tvojoj kući ni zaiskati... 
Ali noge slabe, staza skliska, a treba doći do topo- 
lika. 

— Daj samo, — ne uzmiče Bartol. 

— Nema sile u carevoj zemlji, ali kad dobra 
ruka nudi, ne odbija se. — Uzme čašu i stane je 
polako ispijati kao ono u podne, a kad je bila pra- 
zna, okrene se unuku : 

— Hoćeš li me moći ponijeti, kad stanem 
posrtati?... A sada hajdemo, hora je... Ne za- 
mjerite štogod, pa zbogom. 

Bara mu pristupi i uruči umotano mesa i ko- 
lača te još bocu vina. Ciganin zastane, ponešto 
svladan od vina, a još više od umora nije odmah 
smogao riječi iznenađen i ganut. 

— Snaho, ti to meni ? — gotovo prošapće. 
— Nitko se nikada nije dosada sjetio moje stare, 
a u tolikim sam svatovima i kolima bio!.... 
Baro, nikada ti toga zaboraviti ne ću, a kad netko 
Ciganinu učim ljubav, on to zauvijek zapamti. 

— Hajde, još ovu na rastanku, — pružio mu 
Bartol čašu sam razdragan, da je sve tako lijepo 
prošlo i baš onako, kako ga je Suljo uputio. 

— Ne mogu ! 

— Blagoslov sv. Ivana. 

— Kad je tako, neka bude... Iz tvoje ruke 
je sladak, — pokušao se stari šaliti. Iza čaše 
načini par koračaja, ali mu noge kao da nijesu bile 
posve sigurne. Stane, desnom rukom stisne na grudi 
gusle, one, što su bile na krevetu, te se okrene 
Bari : 

— Uz ovu slinicu, — pokaže na Šandora, 
to mi je jedino na svijetu. Po njima se svuda 
pročulo za mojega sina... Svladalo me vino, po- 
muti bih mogao... Spremi ih, snaho, i čuvaj, 
dok ne dođem po njih. 

Prinese gusle k ustima, poljubi ih, a starčeva 
se suza prosu po njima... Konačno nesigurno 

krene, a Bartol ga isprati do trijema. Tamo mu na- 
glo nestane slabosti, nakon što je stao i dva puta 
udahnuo hladnoga zraka. Ispravio se i osvjedočio 
se, da čvrsto stoji, a zatim se pngnuo prema Bar 
tolu pa mu polutiho rekao u uho: 

— Ni pred tvojima ti nijesam htio govoriti, 

ali, ako što trebaš... novaca, javi mi se. 

Ne vjerujući gledao ga Bartol. 

— Pod čergom, — uvjeravao ga dalje buijo 
— i u kolibi našla bi se gdjegod koja stotina, a možda 
i hiljada... Izmiču godine, svaki dan me manje, 
a tome, — pokaže na unuka, — treba štogod osta- 
viti, jer samo pas ne ostavlja. 

Odmakne, se naglo, uhvati dijete za ruku, i 
prije nego se Bartol mogao pravo snaći, ćuli se po 
zamrznutoj stazi pravilni koraci djeda i unuka. 
Ne snašavši se pravo u svemu tomu pogledao je 
Bartol oko sebe. Bilo je vedro i bistro, jer je pun 
mjesec okasnio, pa je sred neba svijetlio gotovo 
kao sunce, a u hladnom zraku kao da je Bartolu 
zamirisalo proljeće. 


XIX. 

Eto tako je i ta briga smetnuta s vrata, 

— rekao je, kad je došao ženi, a kad se smirio u po : 
stelji, bilo mu je tako drago, tako lagodno pri dusi 
kao čovjeku, koji je izvršio neki posao u svemu, 
kako treba. Svi su bili zadovoljni s njegovim ko- 
lom, svi veseli, svi razdragani, pa je i stari Ciganin 
otišao od njega razblažen. Drago je to Bartolu, 
drago je i Bari, pa bi htjeli jedno drugom pričati 
o tome, imali bi puno pričati, ali nijesu razgovarah, 
jer je on štedio nju, što je umorna, a ona njega, 
što mora podraniti na stan. 

U svojim poslovima slijedećih dana kao da su 
sasvim zaboravili na kolo i njih dvoje i svi ostali 
u kući, samo je Duki ostao jedan trag u dusi. Za- 
što su, pitao se, onako lijepo primili Cigane kao 

koga od prijatelja ili rodbine, a njemu su silno za- 
mjerili, što se družio sa Šandorom ? On je sada 
jače nego prije zavolio Ciganče, koje ima tako di- 
van glas i znade onako krasno pjevati, a mlado ga 
srce opet^ privlačilo k njemu. Kad je tih dana išao 
u školu, žurio se, da što prije dođe, da ga vidi, da 
opet s njime razgovara, pa putem nije gotovo ni 
primijetio, da nestaje snijega. Dani su bili sunčani, 
pa je s krovova curilo. Prije toga se već dva puta 
talio snijeg, ali neprimjetno, samo je kravio i bi- 
valo ga sve manje, a s krovova se onda spuštale 
sve jače ledenice. I sada su one visjele s okrajaka 
crijepa, ali nijesu rasle, nego su bivale sve manje. 
Đuko je znao, da će sada snijeg zaista okopniti, 
a poslije će njega doći toplo proljeće. Svaki dan bi 
po mokrom snijegu otišao u školu, a kad se vraćao 
kući, bivalo ga sve manje, nije bio bijel, nego siv 
i muzgav kao i voda, koju zemlja nije mogla upiti. 

U školi bi sa svoga mjesta pogledao u Šando- 
rovu klupu s udivljenjem, a djetinje ga srce privla- 
čilo k njemu, no ipak mu nije nikad više pristu- 
pio, jer ga odbijala pomisao na ono meso, što ga je 
kod čerge jeo. I tako je mali Đuko prvi put u ži- 
votu iskusio, da čovjek može nekoga zavoliti, a 
ipak se odbijati od njega. Laka sjeta obuzela mu 
dušu i neke dotada nepoznate misli rojile mu se 
mladom neiskusnom glavom, neke misli kao na 
nestanak, kao na smrt. I zato mu je duši godila 
kućna svečanost na Svijećnicu, kojom se svršava 
veselo božično vrijeme i koja je priprava za dane 
pokore u korizmi, jer ta svečanost sjeća na smrt. 

Bara je toga dana došla iz Povirja s mise do- 
sta kasno, ali ne vesela kao uvijek, kad joj se po- 
srećilo, da je mogla ići na službu Božju, nego vrlo 
ozbiljna, jer je iz crkve donijela blagoslovljene 
Marijanske svijeće. Bilo ih je upravo onoliko, ko- 
liko je duša u kući, a sve su bile omotane čistim 
otarčićem i povezane crvenom i bijelom pređicom, 
osim jedne tanke, koja se zvala sluga. Sve su 
svijeće bile od voska, a kad su ih Bara i Babura 

načinile, djeca mjesu vidjela, jer to nijesu svijeće 
kao božične, koje imaju da navješćuju veselje. 

čim je Bara toga dana stupila u kuću. Babura 
je skupila svu djecu nasred sobe, svi su kleknuli, 
a mati je slugom zapalila sve svijeće. Iza toga su 
glasno molili duge molitve, a Bara je svako dijete 
i Baburu okadila gorućim svijećama. Kad je to bilo 
gotovo, dječaci su donijeli šešire, u koje je _ onda 
mati nakapala voska, a isto tako i po tkanicama 
svakom, pa i sebi. Iza toga je ugasila svijeće i od- 
redila, čija je koja, da onaj, koga će Bog, ne daj 
Bole, te godine k sebi pozvati, ne dobije u ruke 
tuđu, kad bude polazio na onaj svijet. Bari su suze 
tekle iz očiju, a Babura je uzdisala i svoju svijeću 
posebno zabilježila uvjerena, da će se ona od njih 
prva odijeliti s ovoga svijeta. Izlučila ju je od osta- 
lih, koje je jače pritisnula oko srednje najdeblje, 
svijeće kućnog gospodara, — Bartola, koji i ovaj 
put nije bio doma. Na majčine suze stuzila su se 
i djeca, a onda su im starica i majka ovijale oko 
ruku ili oko vrata spletenu crvenu i bijelu pređicu, 
kojom je bio svezan otarčić i lijepile, je gvalicama 
voska* 

Dan je prošao u velikoj ozbiljnosti, a isto tako 
i druga dva ili tri. Za to je vrijeme posvema nestalo 
i posljednjih tragova snijega. Sunce je stalno sjalo 
već' nekoliko dana, doduše jos hladno, ali ne vise 
zubato kao pravo zimsko sunce* Vidjelo se, da će 
se vrijeme ustaliti, pa je trebalo misliti i na pro- 
ljetne poslove* Bartol je stalno na stanu, pa ni u 
nedjelju ne dolazi doma* Bara je postala nemirna* 
Nešto je tjera iz doma, išla bi na stan, pa sve go- 
vori, da Bartolu treba odnijeti kruha* Moglo bi 
se doduše po kome poslati, ali se Bara nevjesta 
čini, kao da to ne zna, a Babura je posve razumije* 
I ona je takva bila, kad nije bila zajedno sa svojim 
vjenčanim drugom, dok joj je živ bio* Voli Bara 
svoju djecu više nego išto na svijetu* ali s mu- 
žem ju je vezao život, pa kad ga dugo nema, kao 
da joj je otkinut komad nje same* Osim toga ti- 

tra u njoj proljeće i vabi je na poslove, koji će su- 
stići* Nije neodmorena kao prijašnjih zima, nego 
se naprotiv pokrijepila i — istinu govoreći — is- 
hranila se* Ona i Babura bivale redušom svaka svo- 
jih dana, čeljadi nije previše, pa se ni jedna nije 
premorila, a što se jela tiče. Babura joj ugađala, 
pa je uvijek bilo bolje, nego što bi Bara sama 
htjela* 

Jedne je srijede smislila sve u jednu i pošla 
na stan* Muž joj se za vrijeme, što nije dolazio doma, 
zadao u svakakav posao* Izvukao je ornice, plug, 
zubaču, pa pregledao, ima li što za popravak* Ma- 
nje je stvari kušao sam popraviti, da ne plaća dru- 
gima za svaku malenkost, pa je tako od nužde 
postajao pomalo majstor od svega kao i njegov 
drug Jako* Bio je već pregledao i njive, da vidi, 
hoće li se moći orati za zob, jer s njom treba u zem- 
lju, čim nestane snijega, samo ako nema vode i 
blata* Bara ga je zatekla, kad se mučio s »rafom« 
(Reif) od ornica ne znajući, kako da ga uglavi* 
Na njen »Hvaljen Isus« sve je odbacio i od dra- 
gosti joj samo odgovorio : 

— Dobro, da si došla* 

Uzvrpoljio se zatim oko nje kao mladoženja 
oko mlade ne znajući, što da počne* Nespretan je 
kao momčić, kad se vrze oko djevojke, i sve bi 
joj nešto rekao i učinio, a Bara mu se smiješi i dra- 
go joj je* Ni ona njemu ne zna ništa reći, nema za 
njih više posla, kad su opet zajedno, mali je to 
njihov blagdan, jer od jesenas nijesu bili sami* 
Nesvijesno su pošli u kolibu ne govoreći, nego su 
se samo pogledavali, kao da se nijesu. Bog te pita, 
otkada vidjeli* U kolibi je sve bilo čisto i u redu, 
kao da je ženska ruka tu bila* Bari je milo, što je 
Bartol uredan, pa ni sjela nije, nego je odmah 
prišla štednjaku, da založi vatru* 

— Što ćeš ? — upita je* 

— Da ti jela spravim* 

— Ti si gost, a danas sam još ja reduša, — 
šalio se* 

Bih li ja bila zadovoljna 


— Kad bi znao ! . . . 
s tvojim ? 

— Kakav bih ja bio muškarac, kad ne bih 
znao jela spraviti ? ! — odbijao ju je veseli Bar- 
tol i nije joj dao, da loži vatru. Nije mu pustila i 
njih se dvoje zaigralo oko štednjaka kao djeca. 
Napokon su se oboje zabavilo radom oko užine, 
koja će im biti i večera. Donijeli su masti, jaja, 
mlijeka, brašna, pa jedno radilo jedno, a drugo 
drugo i pomalo se počelo ispitivati i na pitanja 
odgovarati. 

— Kako djeca?... Kako stara?... Kako 
doma ?. . . — pitao je Bartol, a Bara mu odgovara 
i pita ga za stan. Krmače će se početi prašiti, kra- 
ve teliti, guske nesu, a njive se na brijegu pro- 
sušile, dat će se orati. Sve je lijepo i dobro, samo 
da ne bude neudesna vremena i kakve nesreće. 
Ništa, što im je dug na vratu, već će se nekako moći. 

Tako se njih dvije razgovaralo i razgovaralo 
praveći jelo, za vrijeme jela i poslije jela. Trebalo 
bi pospremati trpezicu, ali se ne miče niti Bara niti 
Bartol. Drago im je, što su jedno do drugoga, što 
jedno drugo čuje i što jedno diše u blizini dru- 
goga. 

— Prodaj jesence, — skrenula je Bara napo- 
kon na zajedničke brige, — jer ugibaju koji put, 
kad nastanu velike vrućine. 

— Znam ja to, — odgovara joj Bartol, — ali 
ako svinje imaju svoga pastira i svoj red, ne će 
udariti bolest na njih, a nama puno treba. 

Njihov je razgovor jednostavan i o običnim 
stvarima, ništa osobito nije bilo u njemu, a ipak 
im je toliko drag. Svaka riječ, što je jedno izgovori, 
drugomu je sve draža i milija, sve mu ljepše zvoni 
kao slatki gugut prvih njihovih dana. Njihove se 
tronoške stale jednoj drugoj primicati same od 
sebe kao one večeri, isto na stanu, kad su imali 
cicvaru od griza. I kao što se onda zagrliše, tako 
se i sada priljubiše jedno uz drugo, a Bartol je gla- 
dio njenu gustu kosu i milovao je po licu. Ruke 

su njegove hrapavije nego onda, pa je grebu po 
obrazima, ali njoj to nije neugodno, nego joj je 
milo, pa mu se sve više priljubljuje željna toga 
milovanja. . . Ništa im nije bilo krivo, što nema dje- 
ce s njima, kao ono, kad su u rpi bivali na stanu 
bez kojega. Čini im se, da su i ona s njima, da šuš- 
kaju oko njih, a ipak osjećaju, da su sami, i vole to, 
jer kao da su ovaj dan dugo priželjkivali. I dok 
su se milovali, dalje su govorili, ali dnevne su se 
brige sve više miješale s njihovim riječima. One 
nijesu bile ni strašne ni velike, ali za njih ipak va- 
žne, da su se o njima i u časovima najveće nje- 
žnosti morali porazgovoriti. 

— Što misliš, — pitao je Bartol, — da se 
krumpir sije iza pluga kao kukuruz ? 

— Tako nitko ne radi... Rugat će nam se. 

— Možda, ali koliko se time prištedi na po- 
slu i vremenu... Naši su stari sijali i kukuruz 
iza motike, a danas nitko više tako ne radi. 

— Muškarac si, pa kako odlučiš. 

— Ali ja hoću, da mi ti rekneš, — Bartol će 
očekujući njen odgovor. 

- Što je tebi s voljom i meni je, ali selo ? 

— I Marku se rugalo, ali siromah se čovjek 
pomaže, kako zna i može... Izmislio sam i spra- 
vu, da sam orač sije kukuruz, pa otpada jedan po- 
slenik. 

— Zar da ja nebudem s tobom, kad budeš 
sijao ? — malo će piknuta Bara. 

— Ti ćeš svakako sa mnom, jer mora netko 
iza mene zubi ti... Glavno je, da ne moramo 
uzeti tuđe čeljade. 

— Da, štediti treba. . . I na kruhu bi se moralo 
štedjeti... Ne će nam ga možda doteći do no- 
voga... Kako bi bilo, da naprosto melješ ? 

— To ne ! . . . Nikako ne ! . . . — odlučno 
odbije Bartol. — Zašto se toliko kinimo i mu- 
čimo, nego za taj zalogaj svagdanjega kruha, pa 
neka nam on bar što bolji bude ! 

Nježno je odvio svoje ruke od nje, pa sa sinijice 
uzeo načet hljeb, pobožno ga poljubio i svojoj 
ženi rekao polako, kao da želi, neka ona svaku 
riječ dobro zapamti : 

— Od sveg jela najbolje mi prija (kukuruzna) 
prova, a crni mi je kruh slađi od bijeloga, ali kad 
sam ga jednom počeo jesti, sramota bi nam bila, 
da ga se ostavimo. 

U tim je riječima bila sva Bartolova životna 
mudrost, a iz nje je izviralo sve njegovo nastoja- 
nje i ona je ravnala svim njegovim radom, a ra- 
vnat će i unapredak : kad zakorakneš korak na- 
prijed, nema ti više uzmicanja. 

U tom ga pogledu Bara, kao da nije potpuno 
razumijevala. Jer on gleda naprijed i daleko, a 
njeni su pogledi bliže svega onoga, što je oko 
njih i što lako može dohvatiti svačije oko. Ona zna, 
da će žita teško biti do novoga, jer je žetva daleko, 
a drvenka se u oknu dna dotiče. Ali kao žena ne 
smije se protiviti svomu mužu, jer iako su jednaki 
i jedno, on je ipak onaj, koji daje svoje ime cijeloj 
obitelji. Zato smišlja i u svojoj se ženskoj lukavo- 
sti doi lišlja, kako će prevariti Bartola, da se on ipak 
ne dos eti : peći će provu tobože od želje, a uisti- 
nu, da se na kruhu prištedi. 

Iako se Bartolu nije Bara protivila, ipak je on 
osjetio, da se s njime ne slaže u onome, o čemu 
su zadnje govorili. Zato mu je dobro došlo, kad su se 
začule svinje, koje su se same vraćale iz šume. 
Po njima će Bartol dokazati ženi, da i u ovome 
ima pravo. Ona gotovo da nije mogla prepoznati 
svinje, ne što ih dugo nije vidjela, nego su od žira 
sve u samome salu. Gledala ih ona i divila se, a 
Bartol joj samosvijesno rekne : 

— Zar će to krepavati ? 

— Kako bude Božja volja ! — odgovori mu 
bojeći se sama za sebe preuzetnosti. 

I goveda se zaoblila preko zime, jer im je 
Bartol miješao sijena u slamu i davao napoja. 

koliko je samo mogao, a da konje ne zakine, hranio 
ih kukuruzom bar po jedan obrok dnevno* 

— Kad čovjek hoće, i Bog mu pomaže, pa 
napreduješ, — hvalio se Bartol Bari* 

Glasno je odobrila i pohvalila ga, a u sebi mu 
se smijala: 

„Kako ćeš ti uz svoj bijeli kruh sve do ljeta 
i provu guliti ! 44 


XX* 

Zastanarila se Bara uz svoga Bartola, a za dje- 
cu je kao da nije ni briga, jer u Baburu ima pot- 
puno pouzdanje* On se zadao u poljske poslove, 
pa je prvi posijao zob, a ljudima je, koji su se bo- 
jali kasnoga snijega, govorio: 

- Glavno je, da je ona u zemlji* 

Nije kukuruz sijao na svoju »mašinu«, ne što 
?e, bi zgodno bilo, nego se sjetio na nešto, na što 
jos nitko nije nadošao* Opazio je naime bio, da 
kukuruzu ne škodi mnogo ni vlaga ni suša, ako se 
iz početka dobro zamladi, osim one najgore, pa se 
sjetio, što da uradi* Kad je orao za kukuruz, metala 
je Bara iza njega u brazdu na svaka dva koraka 
po šaku đubreta, a Marga je na to metala kuku- 
ruz* Kad mlado batvo od đubreta jednom ojača, 
onda neka se dalje bori, kako zna i može, mislio 
je Bartol, a ljudi mu govorili, da to ne valja* 

— Valjalo, ne valjalo, treba pokušati, — 
govorio im je, a druge su godine i drugi ljudi jed- 
nako radili* 

Sve mu je išlo od ruke, sve mu je lako bilo 
i u svemu je bio napredan, pa se Bartol tako zara- 
dio na stanu, da i nadalje ni u nedjelju nije htio 
ici doma* 

— Morao bi se koji put pokazati i među lju- 
dima, — savjetovala ga Bara* 

Akp me tko treba, naći će me i ovdje, — 
uzvratio bi joj na takve savjete ni ne misleći, da 

bi njega tkogod trebao* Zato se začudio, kad 
mu je jednom pred večer banuo lijo na vrata sta- 
narske kolibe* Oko vrata mu otarak, a u ruci ču- 
tura* 

— Zoveš li ti to mene u svatove ? — pitao 
ga više od šale, nego od ozbiljna* Začudio se još 
više nego u prvi kraj, kad mu je lijo rekao, da ga 
zove sebi u svatove, koji će biti u ponedjeljak iza 
Bijele nedjelje* Nije ga pitao, zašto se ženi u naj- 
nezgodnije vrijeme, jer se to ne pita, ali svakako 
mu je čudno bilo, kakva je to sila navalila, da ne 
može čekati bar do ljeta, ako već ne do jeseni* 
Bara, kao žena, bila je nešto načula u selu, ali od 
stida nije mogla Bartolu reći, ni kada su bili sami* 
U jednom su oboje bili složni, da ih je lijo zazvao 
tako rano, jer Ivša računa na njihovo stanje, pa 
da se za vremena mogu pripremiti* 

Ta je svadba bila Bartolu na veliku nepriliku* 
Što će morati darivati mladu i nešto potrošiti na 
ostale darove, ne bi mu bilo baš teško, kad bi se 
on i njegovi imali u što obući* Da je ljeto, ima Bar- 
tol gaća i košulja po izbor, nije još star, pa bi u 
njima mogao u svatove, što više i dičio bi se u 
njima, jer Barine su ruke sve to dotjerale* Ali u ovo 
će doba morati ići u hlačama i kaputu, a to treba 
kupiti, jer nema novo* Ima još momačke čizme, 
ali mu se kao stricu ne pristoji, da u njima dođe, 
jer mu je previše godina za njih* Trebaju mu ili 
paradni opanci ili cipele, jedno ili drugo novo... 
A i djeca ! Marga se već pomalo broji u djevojke, 
pa treba na nju lijepo pometati, da se selo ne ruga* 

Kad bi ga Ivša zovnuo za domaćina, dalo bi se 
i u polovnom izaći, ali lijo o tom nije ništa govorio : 
pozvao ga samo kao strica i ništa više, jedino je re- 
kao, da je k njemu prvom došao* Nadao se Bar- 
tol, da će mu brat doći na savjet i dogovor, a on 
će mu onda otvoreno reći, što je i kako je kod 
njega, iskreno bratski, te neka otkaže domaćina, 
ako je koga drugog zamolio* Ali dani prolaze, a 
Ivše nema* I kad se Bartol s njime gdjegod slu- 

čajno sretne, ne gleda mu Ivša u lice, nego nikom 
niče ponikne očima u zemlju, kao kad čovjek hoće 
<la od srama u zemlju propadne* 

Niti Bartol shvaća brata, niti se može domisli- 
ti, zašto se ovako drži, pa kud mu je briga sjela 
na vrat radi troška u svem njegovu ostalom te- 
retu, tu mu je opet i žao na Ivšu* * * Ipak se nada, 
da će Ivša doći, ako kada, a ono na Uskrs**** 
Došao i taj blagi dan, a njega nema*** Na Veliku 
subotu vozio Bartol svetenje u Povirje, a kad je 
Bara na povratku sjela u kola sa svojom košarom, u- 
krašenom najljepšim otarcima, šicnuo on bičem po ko- 
njima, da pretekne sve Japažane, jer tko prvi sa sve- 
tenjem dođe kući, taj će te godine biti prvi u svakom 
poslu* Već pred selom projurila kraj njega jedna 
kola i prva uletila u selo* Pred Ivšinom su ku- 
ćom stala, i tek je sada Bartol primijetio, da je u nji- 
ma lijo s Regom* Bilo mu je krivo, pa je odmah 
htio ići na stan, da ni blagoslovljeno jelo ne jede 
doma, samo da ne mora dočekati Ivšu, pa ma ni ne 
išao u svatove, jer se jako uvrijedio, što ga je pre- 
tekao sinovac* Ali Bara i Babura na njega zlo, 
jer Ivša mu je brat, pa kakav je, da je, mora ići 
u svatove, a prije se toga sve s njime dogovoriti* 
Ostao je doma, pa kad brata nije bilo na prvi dan, 
čekao ga i drugi* Sva je kuća bila uznemirena, 
ali Ivše nema, tek pred večer netko udari na vrata* 
Izađe Bara da otvori, a kad tamo, na njima 
Suljo s vatraljem, mogao bi s njime i najjačega 
konja ubiti* Stala pred njeg, pa se zabezeknula, 
a Cigan se nasmijao, pa će joj slatko : 

— Evo, snaho, za čuvarinu* 

Tek tada se sjetila Bara, da je Suljo još od kola 
ostavio jedne gusle, jer je siguran, da su kod njih 
na dobrom mjestu, a ne bi možda ni sada došao, 
no treba ih za Iljine svatove* Pripovijeda i smije 
se, a Babura uzela vatralj od njega i u čudu ga pro- 
matra, jer za svoga vijeka nije takva vidjela* 

— Nije to za tvoje stare ruke, — bočne je 
Suljo, — već za ovu moju snajku, — sve pogle- 

dava na Baru i smijulji se žmirkajući, da vidi, kako 
na nju djeluje taj njegov dar. I kad je ona šutjela, 
doda t 

— I što drugo, Baro, možeš od mene dobiti. . . 
Zna već Bartol. 

Nije se zadržao, niti je išto htio uzeti za va- 
tralj... Kad su se za njim zatvorila vrata, htio je- 
Bartol poći na stan, ali su ga žene i opet zadr- 
žale... Već se i djeca skupila u sobi, a Ivše nema. 
Stariji govore o njemu i o svatovima, a djeca čuju, 
pa počela koješta brbljati. Raduju se svatovima; 
jer u njima ima pečenke i kolača i drugih dobrih 
stvari. Čula su osim toga, da mlada daruje sve sva- 
tove otarcima. I tome se raduju djeca unaprijed 
i sve jedno drugo hoće nadgovoriti, kakav će koje 
dobiti otarak. U tim svojim brbljarijama ispore- 
đuju liju i njegovu vjerenicu : on je visok i mr* 
šav, a ona bi bila lijepa, da nije pirgava u licu i 
krupna kao meštrova gospođa. Bara brani dje- 
ci, da o tome uopće govore, a Bartol kao lud čovjek 
još ništa ne shvaća. Bari je na jeziku, da mu otvo- 
reno rekne, ali stid ju je i ne će mužu da una- 
prijed pokvari svatove. 

— Ako do srijede ne bude brata, — odluči 
Bartol, — ja ću sebi nabaviti sve, što trebam, a vi 
nitko da nijeste ni privirili tamo. 

Tako je i bilo. Djeci krivo, ali što otac kaže, 
mora se slušati. Taj dan su gledala kroz prozor, 
kako svatovi idu po mladu, a Bartol sjedi u tuđim 
kolima. Za kola mu brat nije ništa govorio, pa ih 
nije ni spremio. Da mu nije stida i sramote, ne bi 
ni u svatove išao. Ponio je sa sobom solferin, onaj, 
što je Bara dobila od svekrve, četiri mala dukata 
i sitnoga, već kako ide. Vidjet će, kako će biti, 
kako će se mlada njemu iskazati, kako će drugi 
prema njemu i kako će tko od ostalih, pa će prema 
tomu i on, da red prođe, a da se ne postidi. 

Vratili se svatovi. Cika, pjesma, obijest kao 
u svakim svatovima, a iz Ivšina dvorišta miriši 
pečenka na ražnju. Taj miris privlači djecu, išla 


bi tamo. Bare nema, s Margom je na stanu, Ivka i 
Stana kao već pametne nikud iz sobe, kako je re- 
kao otac, a Đuko uzeo za ruku Roku, pa izašao na 
dvorište. Miris ih vuče, pa stali uz ogradu i gledaju, 
kako tuđa djeca kupe krajcare i kolače, što ih kum 
baca. I Đuko bi htio tamo, ali se boji oca. 

Kad su svi svatovi ušli u kuću, uslobodio se, 
pa pošao s bratom u stričevo dvorište, možda će 
što dobiti, — otac ih ne će vidjeti, jer je sa svato- 
vima. Dvorište je prazno, samo tu i tamo ponetko 
izađe, da se odmah vrati, a u sobi žamor i podci- 
kivanje. Njih dvojica stala na dvorišna vrata, pa 
gledaju vatru nasred dvorišta, iznad koje se vrti 
pečenka. Ušli bi, ali se boje, kao da su došli pred 
tuđu kuću. 

U Roki je ipak prevladala dječja radoznalost, 
te je istrgao svoju ručicu iz bratove i potrčao pre- 
ma vatri, a Đuko za njim. Vidio ih je stric, vidjela 
ih strina, kad su nešto nosili iz pivnice, a vidio ih je 
i Aco, ali nitko da bi se na djecu osvrnuo. Đuko 
bi se bio i vratio, ali je kod pečenke prepoznao čiku 
Jaku, onog, koji ga je onda sreo kod Baburinih 
vrata. Dijete se uslobodilo, pa je prišlo k vatri. 

Jako nije u prvi kraj ni primijetio djece, jer 
je nešto tumačio svatovskom »kuharu«, koji je bio 
zabavljen oko pečenke. Jako bijaše svatovski 
»domaćin«, pa je o njemu ovisilo sve, kako će sva- 
tovi ispasti, a on je također i odgovoran za sve. 
Ivša ga je baš zato i uzeo, što zna dobro ispeći pe- 
čenku, a to nije tako jednostavan posao. Ne smije 
je plamen ni laznuti, nego se mora peći pri žari, 
ali se ne smije ni predimiti. Mora se znati napraviti 
vatra, žar razgrnuti i odgrnuti, da se pečenka iz 
tiha peče, ali opet da se ispeče. Mora se nadalje 
u pravo vrijeme mazati, da kožica bude lijepa i 
hrskava, jer je to najbolji znak, da je pečenka do- 
bro pečena. Sve se to mora znati, na sve paziti, 
jer ako pečenka nije, kako treba, onda u svatovi- 
ma ništa ne valja. 


89 


Zato, kad je obavio svoj posao u sobi, skočio« 
je do »kuhara«, da ga savjetuje i pouči, ukoliko- 
bi bilo potrebno, te u tome nije ni primijetio dje- 
ce. Ali kad je svoje svršio, pa se okrenuo, vidio je 
njih dvojicu, kako stoje kod pečenke kao dvoje si- 
rota s rukama na leđima, a nitko se na njih ne osvr- 
će, premda se domaći neprestano vrzu dvorištem.. 
Sažalila mu se djeca, a već mu je prije bilo krivo, 
što nema nikoga od Bartolovih u svatovima osina 
njega, pa je požalio, što se primio domaćinstva^ 
P omil ovao je Duku i Roku po glavi, odrezao dva 
komada kruha, umočio ih u mast od pečenke u tep- 
siji ispod nje i dao im s riječima : 

— Evo, da se i vi spomenete, kad su bili bajini 
svatovi. 

Roko je odmah pohlepno zagrizao u kruh, 
a Đuko je shvatio Jakine riječi, uhvatio brata za. 
ruku i vratio se s njime doma. Tamo je sio na das- 
ku uz peć, metnuo kruh kraj sebe i zaplakao gorko, 
kao da je veliku žalost proživio. 


XXI. 

Opet mu je došla misao, da ga stric ne voli, 
pa se sjetio onih pucavica na stanu, kad je stric 
galamio na Baru, što djeca pucaju kukuruz u pepelu, 
te onoga »trbuha na vratu«, kako mu se Ivša rugao 
radi one djetinje zabune. Sjetio se svega potipanja 
u rpi i ruganja jednog i drugog bratića,^ da je go- 
spodin ; svega se sjetio i bilo ga stid, što je išao 
pred stričevu kuću dajući u duši pravo ocu, što im 
je to zabranio. Uza sve to se još bojao oca i njegovih 
batina, koje je morao zasigurno očekivati. 

Ali Bartol mu nije ništa, jer nije znao, da je 
s Rokom tamo išao, a da je i znao, ne bi mu sigurno 
ništa, jer je imao dosta svoga jada i čemera iz sva- 
tova, Vratio se iz njih bez jednog malog dukata 
i nešto sitnoga. 

— Ni to nije zavrijedila ! — rekao je Bari, 
kad ga je pitala za mladu i kako je bilo na veselju. 
Sve je vidio, pa se nije trebao domišljati, zašto 
mladica u svojim svatovima nije ni jednoga kola 
zaigrala, a o tom su u čudu i djeca pričala, kad su 
sjutradan došla iz škole. 

U nedjelju pak, kad se opet cijela obitelj 
našla doma na okupu, donijela su djeca novost, 
da je čiča Ivša djed. Djeca su o tom bezazleno 
pričala kao o radosnom događaju, a Bartolu kao da 
je mrak pao na oči. Istina je, nije kod njega, kod 
brata je, ali na Budrovu je kuću pala sramota. 
Pitao se dvoumeći : kada ? kako ? . . . Zar lijo nije 
imao svoga stida ? Zar nije imao oca, koji bi ga 
poučio, da čuva obraz, niti ona — što je još gore 
— svoje matere ? 

U podne uzme žlicu, ali je poslije prvog gut- 
ljaja ispusti, pa glavu među dlanove. Ni Bari 
nije bilo do jela. . . To se dešava jedva najgorima!. . . 
Djeca se čude, što je s roditeljima, pa ni sama ne 
će da jedu. Uto se začuje u Ivšinom dvorištu 
vika. Bartola bode, da ustane i da ide vidjeti, što 
je, ali ne ustaje, jer nije red, da prisustvuje tuđoj 
svađi i tuđem zlu, pa još k tome svoga brata. Ali 
kad su nastali krikovi, pa cičanje, kao da Ivša ko- 
lje^ Regu, ipak je ustao, da zapriječi možda naj- 
gore. Iz svoga je trijema vidio njih dvoje pred 
njihovom kućom. Ivša se ustupio u trijemu, a 
Rega mu viče : 

— To je tvoj stan!... Eto ti ga sad!... 
Ljeto, a momak i djevojka sami na utvaju!... 

Kad je to Bartol čuo i uvidio, da ne će biti ni- 
šta gorega, povukao se, da ga ne opaze, a djeci je, 
kad su ga pitala, što je, rekao : 

— Ciča i strinka se razgovaraju. 

Ipak ga je Ivša nazrio, pa mu je drago bilo, 
što se vratio u svoju kuću, da ne sluša njihovu 
svađu. Sjetio se tada nerasta, kojega je bratu 
nepravedno oteo, i svega drugog, što je u diobi sebi 
prisvojio, pa je pomislio : »Nepravdu sam htio. 

pa me stigla pravda !« Evo još jedne, pa se pobojao 
i drugih te je šutio, a Rega je vikala, vikala, kao 
da je htjela, da je cijele Japage čuju. 

Djeca su morala gotovo cijelo popodne ostati 
u kući, sve dok se nije sasvim stišala oluja u stri- 
čevoj kući. Bartol i Bara sve bi o nečem govorili, 
ali kao da kriju pred djecom... On je već davno- 
trebao ići na stan, ali se još nije u svemu spora- 
zumio sa ženom, pa ne ide. Utučen je i ne zna, 
kuda bi s glavom, pa sve obara oči, a Bara je za- 
plašena. Tu i tamo progovore koju riječ, a sver 
kao krišom od djece. Ona je odlučna, da Marga- 
ne smije sama za marvom, a on nije s time spora- 
zuman. 

— Ona je još dijete, — uvjerava je oi). 

— Svakakvih je slučajeva, — ne da se Bara, 
— radije uzmi slugu. 

— Čime? Treba ga platiti... Treba ga hra- 
niti... 

— Bolje i to, nego da bude zla. 

— I ti si bivala sama kod svinja, — tumači: 
joj Bartol. 

— Ali su i druga vremena bila, — nada sve će 
ona skrbno. 

— Zasada neka bude, kako jest, a poslije 
ćemo već nekako udesiti, — zaključi Barin muž. 

Iz roditeljskih riječi razabiru djeca, da se kod 
stričevih desilo nekakvo zlo, ali ne mogu shva- 
titi kakvo. Zar zato, što se rodio mali Pero ? A ti 
njihovoj je obitelji — koliko se sjećaju — bilo ve- 
liko veselje, kad se rodio mali Roko. Možda je 
ocu i majci krivo, što i oni trijesu djed i baka kao- 
stric i strina ? Da im je to krivo, ne bi bili tako- 
skrbni. Nešto je drugo, ali se ona ne mogu još do- 
misliti. .. »što ?« pita ju se djeca i odmah zaborav- 
ljaju na svoja pitanja, ali Đuko ih pamti i dalje 
o svemu razmišlja. Svakako je kriv stričev stan, 
zaključuje on po drugim riječima svog oca i maj- 
ke, ali zašto?. Ako stan može pribaviti sramotu 
obitelji, zašto ga ipak njegovi drže ? Zar im ne bi 

■bio život lakši doma ? Pa i drugi drže marvu u se- 
lu. Ipak otac hoće, da ima stan, a Duki se to ne do- 
pada. Ljeti još koje kako, jer na stanu ima voća, 
ali inače je tamo sve prljavo, gadno i blatno. Kad 
-otac dođe sa stana, obojci su mu puni blata i vode. 
Kad ih izuje i objesi na prečke iznad peći, puna je 
soba neugodne vlage. Ujutro ih opet mora dugo 
nogama valjati i trti, jer su okoreli, da se odmek- 
šaju, a soba se od toga napuni prašine. Kad doma 
radi, rijetko su mu kada obojci mokri. 

Tako misli Đuko i krivo mu je, što ćeo»regra- 
ciji« (rekreacija — ferije) i on morati na stan, jer 
su tako odlučili otac i majka. On i Stana čuvat 
-će svinje, a Marga i Ivka ići će za govedima. Ne 
voli Đuko biti čoban, jer Povirci preplivaju kanal, 
pa tuku Japažane. Pogotovu ne bi htio biti svinjar, 
jer svinje se raziđu utvajem i pomiješaju se s tu- 
đima, a onda ih je teško razlučiti, — on svoje svi- 
nje ne pozna, — pa mu se drugi pastiri rugaju. 
Povrh svega toga na stanu nema dosta mjesta 
za spavanje. Doma spava nekad s nekim, ali 
uvijek na postelji. Na stanu je samo jedan kre- 
vet, pa djeca spavaju ili na tvrdom drvenom 
kanapeu ili na podu, a u štaglju ne voli Đuko 
spavati, jer se boji, da se ne zaguši kao ona dva 
putnika, što su se zagušila od mirisa mladoga sijena, 
-kako je u školi čitao treći razred. 

XXII. 

Ipak će morati na stan, jer tako hoće otac 
i mati. Zato je želio, da regracija ne dođe tako br- 
zo, ali je došla brže, nego što je mislio. Kad im 
je u školi bilo najljepše, rekao im je meštar, da će 
sjutra biti ispit, I taj je naglo prošao. Jedva ga je 
stari Martin pitao par pitanja, već je otvorio zla- 
,nu knjigu i podijelio nagrade, — tako se bar 
Duki činilo. Jer što je ono četiri, pet pitanja, što 
ga je pitao ? Zašto ga nije pitao za treći i četvrti 

razred ? I to bi on znao, on i Šandor, pa bi bilje- 
žnik, Franjo Juda i ono nekoliko drugih ljudi, 
što su došli na ispit, vidjeli, što on sve zna. Da je 
barem župnik bio na ispitu. On nije dolazio od Us- 
krsa u školu, jer, kažu, da je bolestan u Zagrebu 
u bolnici. Baka-djedo puno bi ga pitao, pa bi se 
vidjelo, tko je najbolji đak u Japagama. 

Svoju nagradu nije mogao ni pregledati, već 
je morao na stan. Na dan ispita u večer došao je 
Bartol kolima po školarce. Probudio ih je jutrom 
prije zore, da što prije stignu. Bunovan je Đuko 
htio leći na slamu u kolima, da na njoj spava do 
stana, ali na nju je smjestio otac djevojčice Ivku 
i Stanu, a njega je metnuo kraj sebe. Prije nego 
su krenuli, skinuo je Bartol šešir, prekrižio se i 
preporučio se Nikoli Putniku, kako čini svaki 
pravi seljak, kad kreće ma i na najmanji put. 
Babura im otvorila kapiju, on je pucnuo bičem 
na konje, pa su poletjeli van. Babura, koja će od- 
sada biti jedini njihov domar, zatvorila je kapiju, 
a kola se zatreskala po putu i uzbunila tišinu na 
izmaku noći. Tko se već bio probudio, čuo je prva 
kola i znao, da je vrijeme ustajanju. Selo je tiho 
i mirno, još uglavnom spava, samo dva, tri svije- 
tla i prigušeni rijetki glasovi odaju, da ima još 
nekoliko ranilaca u Japagama. 

Par kuća širokog, a kratkog prnjavora pro- 
šla su brzo Bartolova kola i našla se među širokim 
njivama, presječenima utvajem i rijetkim šumar- 
cima, a njega i djecu zapljusnuo val hladnoće. 
Duki bijaše pomalo zima, pa se stisnuo uz oca, 
da se ugrije. Osjeća ga Bartol i talasi nekih milih 
čuvstava stali su mu strujati srcem, jer kada je 
čovjek uz čovjeka stisnut, javlja im se i jednom i 
drugom ili ljubav ili odbojnost. Drag je bio Đuko 
toga časa svome ocu, pa bi ga htio zagrliti i reći 
mu nešto lijepo, nešto milo i slatko, ali kao da ne 
može. _ . 

Planine svojim raznolikostima zanose čovje- 
ka, a ravnica ga opija svojom blizinom. Osim 


94 


toga iznad slavonskoga je puta, kad je suh, uvijek 
nešto prašine, koja se slaže u grlu, a u njenu je 
zraku uvijek vlage, koja sjeda na prsa, pa jedno 
i drugo kao da priječi čovjeku, da otvori usta. I 
njih dvojicu je opila ljepota ravnice, jer tko kaže, 
da ravan nije lijepa, ili je nije vidio, ili nema osje- 
ćaja za svaku ljepotu. Oca i sina opila je ravnica 
u vlazi ranog svanjivanja i mirisu žita, koje do- 
zrijeva, pa šute. Konji idu nogu na nogu. Bartol 
bi ih potjerao, da požure, ali opijen ljepotama 
i mirisom ne dira bič, nego se pušta, da raznolika 
čuvstva talasaju njime, a oko mu pase po širokim 
njivama, po zelenom utvaju i po šumarcima. 

Nije odmakao bio daleko među žita, kad se 
javilo povirsko zvono, drago zvono njegove župne 
crkve, u kojoj je on postao kršćaninom i prisegao 
vječnu vjernost svojoj ženi. Zvuk je njegov jasan, 
jači i zvonkiji, nego što ga je tolikoput čuo zimus 
preko snijega, jer se sada lakše razliježe po vla- 
žnom zraku. Prvi put ga ono toga dana sjeća na 
Boga, a još će se koji puta javiti, i Bartol uživajući 
u njegovom glasu pomišlja, kako je lijepo u na- 
šem zakonu : zvono jutrom ljude budi, o podne ih 
sjeća, da je polovica dana, a na večer, da je vrije- 
me završiti s poslom, i svaki put ih sjeća, da s 
Bogom treba svako djelo početi, s njime ga raditi 
i s njime svršiti. Ono dolazi iz crkve, koja i inače 
vodi Brigu o čovjeku od prvoga dana njegova 
života do posljednjeg časa, kad ga svetom Popu- 
dbinom spremi na onaj svijet, a poslije toga još 
mu mrtvo tijelo otprati u hladnu zemljicu. Ali i 
u svakoj drugoj zgodi ona ga se sjeća, poziva 
g a k sebi, a kad ga najgori jadi pritisnu, ona ga 
tješi i diže, da ne klone pod njihovim teretima. 

I grijeha ga oslobađa, da mu duša bude čista i 
laka kao u malog djeteta. Pomislivši na sve to 
postane tronut do dna srca svoga, te sretan, smi- 
ren i blažen skine šešir, da izmoli »Anđeo Gospodnji«. 

Očev je primjer slijedio i Đuko, pa moleći 
u jutarnjoj tišini pri zvuku dalekog zvona, moli- 

tva mu je bila posebice draga i slatka, da mu je 
posve nestalo snene bunovnosti i zime. Iza toga 
se još jače priljubio uz oca, a punim je grudima 
udihavao ohladan zrak, koji ga je konačno pot- 
puno razmario, pa je posve budan gledao oko sebe. 
Na nebu je bilo još dosta zvijezda, no naočigled 
ih je sve manje. One na zapadu kao da su od po- 
spanosti klonule pa će za koji čas zaspati, a one 
na istoku mu se činile kao oči, koje gledaju u 
svijetlo, te se ne podnoseći ga same od sebe zakla- 
paju. Na zapadu je još mrak, zapravo mračak, 
kao kad nastupa prva noć, a na istoku je sve svje- 
tlije, iznad obzora se pojavljuje uzak, a onda sve 
širi rumen trak, koji goni i proždire zvijezde. 

Iz toga se rumenila gotovo na sredini pojavila 
najednom žarka crvena crta. Zagledalo se dijete 
u nju, a ona postaje sve deblja, pretvara se na- 
glo u polukružnu plohu, sve se više zaobljuje, 
dok se tik nad obzorom nije pojavilo veliko, okru- 
glo, crveno sunce. Premda ga je neprestano pro- 
matrao od prve one tanke crte, ipak mu se učinilo, 
da je naglo iz nečega iskliznulo kao jabuka, kad je 
stisneš sklizavom rukom. Sa suncem je i toplina 
prodrla u zrak. Odmakne se od oca, jer mu bijaše 
toplije, samo je još na plećima osjećao hladno- 
ću. Podigao je oči, da još jednom pogleda nebo: 
zviježđa je nestalo, pa i Danice, koja se dugo nije 
dala s istoka. Ona je piljila, piljila svojim slabo 
ružičastim sjajem u zemlju prkoseći suncu, kao da 
je nešto na njoj opazila, od čega se ne može otrći, 
ali ju je ipak otjerao poput strogoga redara danji 
zvjezdan. Kad se on zapali, nema više nikom mje- 
sta na cijelom nebu. Ono se bjelasa na istoku, a 
inače je svuda jasno i plavo, kakvo je bilo cijele 
zore od prvog svanutka. U zoru je nebo plavo, 
baš kao što pjesma pjeva, pa se Đuko čudi, zašto 
u knjigama stoji, da je zora rumena. 

Uto je sunce usporilo svoje dizanje, a od njega 
se pružilo po nedoglednom žitnom polju svijetao 
trak kao od čupave svile raznobojnih vlakanaca. 

To blistaju žitne osi u suncu, a kako kola idu, 
taj ih trak slijedi pravcem od njega. Sada i Đuko 
jasno razabire osje na žitnom klasju, ali u prvom 
praskozorju, dok još nije bilo sunca, nije ga raza- 
birao, nego mu se činilo, kao da su vile po žitu 
razastrle svoja tanka vela. To nije bilo samo osje, 
nego je također hlapila rosa prije sunca i njen bijeli 
hlap lelujao se po svijetložutom klasju, a gdje je 
uz polje bila šumica, dizao se sa žita prema kro- 
šnjama drveća, kao da vile povlače svoja vela na 
granje. 

Kako se sunce penjalo, tako je i žito bivalo 
sve svjetlije, a šumarci su sve jasnije izranjali 
iz sjene i tame. Đuko je tada iz kola jasno prepozna- 
vao sitnolisne jasenove, tamno hrašće i topole 
bijeloga i zelenoga lišća. Po svemu je tome sipalo 
sunce množinu boja, a Đukino ih je oko lovilo 
i uživalo u ljepoti. 

Promatrao je sve pred sobom, oko sebe i 
osvrtao se, da svu ljepotu uoči, da mu ništa 
ne izmakne i da mu ostane u duši. Srce mu 
je bivalo sve radosnije, a duša mu uživala u svemu : 
u ranom jutru, u svježini, koja ga okrepljuje, u 
suncu, u žitu, u zelenilu, u množini boja i u mi- 
risu rose, pomiješanom s mirisom žita i suhe zem- 
lje, te još drugim neodređenim mirisima, valjda od 
cvijeća i bilja. Neizreciva mu sreća ispunila cijelo 
biće, te vjeruje, da nigdje na svijetu nema ta- 
kve ljepote, kakva sada njega okružuje. A sunce 
sve više blijedi kližući se polako iznad njiva s ro- 
snim žitom, iznad rijetkih skupina drveća i nepre- 
glednog zelenila na utvaju. 

Đuko bi htio svoju sreću s nekim dijeliti ili 
je bar nekom saopćiti, ali sestre spavaju na sla- 
mi odzada u kolima, a otac šuti. Zato je šutio i 
Đuko zanoseći se dalje svojim osjećajima, kao što 
se Bartol zanosio svojim mislima. On gleda u 
konje, a s njih mu pogled klizne sad amo, sad tamo. 
Od vremena do vremena potrzava uzdama, da ko- 
nje požuri, ali ih ne tjera i misli o svemu, na što 

naiđe, sporo, polako, kako konji polako idu. Žita 
su lijepa kao rijetko koje godine* Klasovi su svijeni 
i teški, a vlat ravna, jaka i visoka, bit će i zrna i 
slame*** Na hrašću u šumarcima nije list polegao 
jedan na drugi, nego je rastrepan, — ispod njega 
su sitne kapice, bit će šiške i žira možda više nego 
lani*** Po stanovima, kraj kojih prolazi, nazire 
voće i ono je rodno* Šljive su sada tek kao lješ- 
njaci, a već se grane priklanjaju zemlji : bit će 
rakije, raduje se Bartol*** Prosuđuje tako Bartol 
godinu, pa sve misli, kako ie lijep seljački život* 
Kad voziš žito u mlin, znaš, od čega ćeš jesti kruha* 
Zaželiš li voćku, uzbereš je s drveta i sve drugo, 
što dođe u tvoje tijelo, znaš od čega je, — od tvo- 
jega je, sam si sve spremio, skupio i uredio*** 
A što sve ne pojedu gospoda u gradu ! Stid je Bar- 
tola i pomisliti, što je svašta on prodao, da mu 
ne ode u štetu, a ipak su to ljudi pojeli* 

Pomislivši na to, a osjećajući dijete kraj sebe, 
sažalio se Đuko Bartolu, što je obećao, da će ga dati 
za gospodina* Što će svašta on pojesti onda ! 
Ono, što seljaci ne će* Nikada nije bio oduševljen, 
da ga daje od sebe, a sada se sam sebi čini, da je 
nepravedan djetetu, što je pomislio, da ga odbije 
od sebe i iz svoga doma* Ako je Đuko i slab, iako 
ne će možda biti za poslove, ipak je njegov kao i 
Roko* Primakne mu se bliže, da ga još jače osjeti, 
pa bi ga pomilovao i nešto mu rekao, no oko mu 
palo po zelenoj travici, po kojoj blista rosa kao 
prosuto biserje* Kola su već davno skrenula s glav- 
noga puta na prteni kroz utvaj, a njegovo oko s 
trave zalutalo tamo daleko, gdje se iza stanova 
i tuđih sela te šuma i šumica koči biskupska cr- 
kva plava u jutarnjem suncu kao komisne hlače* 
Sjetio se ljepote, što ju je vidio u njoj, i štaglja, 
što ga je zamislio da gradi, kad sve brige sme- 
tne s vrata* Zadnje se misli pobojao, jer takav šta- 
galj mnogo stoji, ali ga ujedno ta misao i utje- 
šila, jer ako ga hoće graditi, ne će moći dati Duku 
u škole* Iako bi Đuko dobio stipendiju, kako je obe- 

ćao djed Mika Suvarin, ipak školovanje i preko 
nje stoji mnogo, zato je najbolje, da Duku nikuda 
ne kreće* Roko će biti poslenik, a Đuko svinjar, 
imat će oni i dom i stan, pa ne će biti stalno za- 
jedno i moći će živjeti* Samo ga peče, što je načel- 
niku dao ruku na Rokovo, no, misli, dvije su još 
godine, dok Đuko svrši malu školu, a dotle Bog 
sveti znade, što još može biti* 

Kad je tako staložio svoje misli, osjetio je Bar- 
tol mir i zadovoljstvo u svojoj duši, što je onaj, 
koji jest : otac, sada sred svoje djece, muž žene, 
kakve nitko nema, i sam svoj gospodar, koji ni- 
koga osim Boga ne poznaje nad sobom* Ovo po- 
sljednje napunilo mu srce ponosom, što je seljak* 
On nesamo što živi, kako hoće, nitko mu ne zapo- 
vijeda, nitko mu ne gospodari s njime, osim Onoga 
na nebu, nego od njega također svatko živi, nesamo 
ljudi, nego i onaj crv u zemlji i ptica u zraku, pa i 
divlja zvijer u šumi, koja se zalijeće u njegovo, 
da nađe hrane* 

Opijen tim mislima i čuvstvima Bartol nije 
ni primijetio, kako vrijeme odmiče* Kad je ipak 
opazio, da je sunce odskočilo za dvije visine drve- 
ća, pucnuo je konje, da se požure* Trgoše se kao 
iz drijemeža, potrčaše, da opet uspore korak, a 
utvaj je ostao iza njih* Kola su došla u sjenu sta- 
narske šume, a pred njima se pojaviše bara i hatar 
Vir* 

Gotovo do polovice je bara u sjeni svoga viso- 
kog »bajera« (obale), na početku je tamna od šaša 
i site, dalje je sivkasta od rogoza i trske, a na 
čistinama joj se voda ljeska u suncu* Vodene su 
joj plohe tu i tamo pokrivene vriježama vodenog 
oraška i lopočima, kojima se lišće također lje- 
ska* Bartolovo je oko paslo po bari, jer je na njoj 
sve bilo lijepo, i tražio je uz to zgodno mjesto, s ko- 
jega bi se moglo lako doći do rogoza, da od nje pravi 
uzice za ječam, koji danas kani kositi* 

Đuko je naprotiv svijesno uživao u množini 
prigušenih boja, koje su se po Viru skladno izmje- 

njivale diveći se ljepoti, koje nikad dosada nije 
osjetio. S bare mu se pogled obmuo hataru, koji 
se sterao u nedogled. Po njemu je žito. Ono stoji 
nakostrušeno i gotovo zrelo očekuje leteoce. Ogrom- 
na je njegova ploha ravna, samo se od časa na čas 
uzbiba od slučajnog lahora i zašušti slabo, jedva 
čujno. Gleda Đuko talasanje lita i prati okom 
strujanje vjetrića, koji se kreću iznajprije svaki 
svojim smjerom, onda se sukobe, ukrste, da se 
nakon toga stope u jednu jedinu jaču struju, koje 
nestane, čim dospije do na kraj polja. I u djeti- 
njoj mašti zamišlja to ogromno polje zasijano la- 
nom, po kojemu, kad je u cvijetu, lutaju lahori. 
Poljem bi onda križali plavi talasi, koji bi se kod 
jačega vjetra više uzbibali te činili veće valove, 
kakve prave vjetrovi na uzburkanoj plavoj vodi 
neizmjernoga mora. 

Bartol isto promatra lito, ali mu se čini, da 
ono čeka, tko će prvi zaći u njega, i stvara odluku, 
da to bude on i — Đuko. Povest će ga sa sobom u 
polje i načiniti od njega pravoga seljaka. Kad su 
konji stali pred stanarsku kapiju od prošća, prenuo 
se i rekao : 

— Eto, tu smo ! 

Bara je potrčala, da im otvori. Spazivši je 
Đuko poveseli joj se te odgovori ocu : 

— Mama poranila ! 

To bijaše jedino, što su otac i sin cijeloga puta 
jedan drugom rekli. 


XXIII. 

Svinje su već bile ispuštene iz svinjca i lunjale 
po stanu nestrpljivo čekajući, da ih gone na pašu. 
Bara je spremila za Duku torbu s jelom u čistom 
novom otarčiću, ali je Bartol rekao, da će on ići 
s njime na ječmište. Ta je vijest obradovala 
Duku, te je veselo tapkao za ocem, koji je po- 

§ao s kosom preko ramena. Utvajac su uz stan 
prešli, a da nijesu gotovo ni nogu orosili, a onda su 
zašli u šumu. Mlado hrašće debljine Đukina tijela 
ravno se dizalo i ukrštavalo krošnje kao momci 
ruke, kad igraju kolo. I dok je utvajac sjao na 
suncu, ovdje je bilo tamno, a živo, kao da šuma 
diše. Neki glasovi prolijeću, a ne znaš odakle, 
tek tu i tamo razabireš zuj kukca ili cvrkut ptice, 
ali i taj je nekako bojažljiv, a ne veseo i liv kao 
vani na suncu. Negdje se čulo kljuvanje, onda neki 
jači glas, ali od čega, Đuko ne zna. Otajstveno 
je u šumi među tolikim stabaljem, a koraci se po 
vlažnom, gotovo istrulom šušnju ne čuju, samo se 
čuje šuma, kako tajanstveno šapće. I živo je u 
njoj, bar tako se Duki čini, te kao da neka bića 
protrkuju od stabla do stabla, od grma do grma, 
koji su se tu i tamo šćućurili uz veliko hrašće, da 
se sakriju. Đuko se obazire, da koje od tih bića 
opazi, i čini mu se, da je sad jedno nazreo, pa onda 
drugo, ali nijedno nije opazio, tako se brzo i vje- 
što skrivaju. Pomalo ga je strah, ali uz oca je, pa 
se ne treba bojati. I mirisi su tu neobični. Osjeća 
se vlaga i miris hrastove kore ili sivih mravi, koji 
su po sredini smeđi, a moguće i gljiva, koje raz- 
bacane rastu između ono nešto bilja, koje se ota- 
njilo valjda ludeći za svijetlom. . . Nema tu vu- 
kova, srna, jelena, kako je čitao u knjigama, ničega 
nema, jedva* da po koja ptičica preleti s grane na 
granu, a ipak je šuma liva. U njoj se sve miče, 
premda se to ne vidi, ali se osjeća. I čuje. se uz o- 
stalo i šum lišća, premda ono miruje, kad Đuko 
pogleda gore. On pomišlja na vile i male ljude. 
Za koje je čuo u topoliku od Šandora, pa premda 
ih se boji, ipak bi ih htio vidjeti. 

Napokon su došli do jednoga panja, a uz njega 
je bio drugi. Sivi su i obrasli bijelom gubom. Davno 
je tome, što su posječena dva hrasta, od kojih su 
ti panjevi još jedini ostaci. Tu su stali, a otac je 
zabio u jedan panj babicu, sio na drugi i mlatićem 
stao otkivati kosu. Đuko se zagledao po šumi, da 

ipak nešto opazi, ali ni sada osim drvlja, grmova 
i panjeva nije ništa mogao vidjeti* 

— Zašto ne igraš ? — pitao ga otac* 

Đuko ga upitno pogleda* 

— Kad je moj otac otkivao kosu, ja sam igrao, 

— rekne mu Bartol* Tek je sad Đuko primijetio, 
da Bartol otkivajući kosu udara jedno kolo* Pod- 
bočio se Đuko i počeo igrati, ali nikako da složi 
s ocem* Kad je otac bio gotov, upita ga dijete : 

— Ima li što u šumi?*** Malih ljudi? — 
doda, da ga bolje razumije* 

— Ne znam, ja ni jesam ništa vidio, — od- 
govori Bartol, — ali sam čuo, da koješta ima*** 
I kažu, da je tvoj djed nešto malo dovezao s po- 
sječenim hrastom kući i to je režilo i lupalo, nikom 
nije dalo mira sve do zime* I zato je on poginuo 
u Bosni, jer to donosi nesreću* 

To mu je pričao putem do jagnjedika, koji 
se skupio sred njiva, a uz njeg je bila mala, okru- 
gla bara obraštena vodenim biljem* Jagnjedi su 
snažni i široki, a lišće im bijelo kao u topole, ali 
kora im je hrapava, a ne bijela* Nije ih bilo puno, 
ali koliko ih je bilo, htjeli su svoje velike grane 
raširiti cijelim poljem* Pod njima je bilo mnogo iz- 
bo jaka i svakakvog grmlja kao u topoliku* S jedne 
su strane okruživali i nadkrivali baru* U njoj već 
nije bilo vode, ali je zato u njoj bujao oštri šaš 
s krajeva i rogoza u sredini* Bartol je pošao do ro- 
goze, a Đuko za njim* Otac ga ustavi : 

— Nemoj, ne znaš, gdje trebaš stati, a dolje 
je treset* Tko u njega zapadne, nikako se više ne 
može iskopati, jer ga vuku vatreni ljudi* 

Đuko opet upitno pogleda oca* 

— Da, tako kažu stari* Danju su oni u tre- 
setu, a noću izlaze i trče po polju* 

I Bartol kao da se predomislio* Izađe van, 
malo popostane i počne kositi oštri šaš* 

— On je bolji za ječam, — rastumači sinu, 

— jer je čvršći od rogoze, a ona se može i za što 
drugo upotrijebiti* 

Nije dugo kosio* Otkos, dva, a onda je stao 
plesti uzice* Đuko mu je htio pomoći, ali mu otac 
nije dao* 

— Ne znaš ti to, a i ruke bi mogao porezati* 
Bartol nije pleo uzice, kako drugi pletu, s uz- 
lom, nego je vršike šaša upleo jedne u druge kao 
uže* Đuko je morao brojiti uzice i slagati ih sedam- 
naest po sedamnaest na kupove, koliko ih treba 
za jedan krst* Kad su s tim bili gotovi, dao je otac 
sinu kosu, a on je naprtio uzice i pošli su na ječmi- 
šte* Ječam je zrio, da lupiš po klasu, sasuo bi se 
do posljednjeg zrna* Bartol se prekriži i zamahne 
kosom, ali tada se uspravi i pogleda u daljinu* 
Tamo daleko u suncu se zacrvenila biskupska 
crkva, a Bartol se i opet sjeti svoga budućega šta- 
glja na lukove, šarenog bijelo i crveno kao ta pre- 
krasna crkva* Nitko ne će imati takvog štaglja i 
Bartol se unaprijed ponosi s njime* Uzdahne od 
bojazni, da ga možda ne će izgraditi, zamahne 
opet kosom i stane kositi brzo, kao da hoće otje- 
rati od sebe tmurne misli* 

Kad je prvi otkos bio gotov do kraja njive, 
došla je Bara s jelom* Čudila se Bartolovim uzi- 
cama, jer ih nitko ne pravi od oštroga šaša, ali muž 
joj veli, da će ih kasnije i drugi praviti* Na rubu 
su jagnjedika pojeli Božji blagoslov, što ga je ona 
donijela, a onda su ne časeći časa odmah prionuli 
za posao* Mati je htjela, da se dijete igra, ali Bar- 
tol ga je odredio, da materi podmiće uzice, dok 
ona bude rukovetala, te da broji krstove* 

Prvi je otkos bio Duki pravo veselje* Drugi 
mu je išao teže, a kod trećega se znojio i počeo 
osjećati omaglicu* Četvrti nije svršio* Pao je na 
polovici njive, pjena mu udarila na usta, a rukama 
je trzao kao gatalinka, kad je štapom udariš* 

— Prehitio se (dobio napadaj), — kriknula 
je Bara, a Bartol odbacio kosu i pritrčao djetetu* 
Odnio ga u hlad pod jagnjed, ali Đuko nije dolazio k 
sebi* Ustrašeni Bartol uzeo je dijete i ponio ga na 
stan, a Bara je za njim govorila s blagim pre korom: 

Nije to za njega. I teško mu je, i sunce je. 

Raspremili su Duku i metnuli ga na krevet, 
no on jednako, pa jednako. Koji put otvori oči 
na veselje svojih roditelja, ali ne vidi ništa i ne do- 
lazi k sebi. Kosidba je prestala za taj dan, a tek 
se pred večer povratio Đuko. Kad su ga pitali, 
kako mu je bilo, rekao je, da je u nosu osjećao 
sumpor, a pred očima mu se kolutali smeđi koluti. 
Drugo ništa. Sjutradan je bio opet veseo, kao da 
mu nije bilo ništa, ali Bartol je uvidio, da će teško 
od njega načiniti pravoga ratara. Kad je mati htjela, 
da pođe s njima na njivu, pa da se tamo s mlađim 
bratom igra, udari mali Roko u plač, jer bi htio 
s Margom za govedima kao i prijašnjih dana. I 
već je Bartol pošao s Dukom prema polju, ali se 
vratio, jer se predomislio. Petero je djece u njega, 
treba ih priučavati svakom poslu, zašto da djevoj- 
čice ne idu na njivu ?. . . S klina je uzeo svinjaricu, 
onu staru, kojoj je on spleo bičalicu od kože u osme- 
ro, a držalo joj je od šljivovine crveno, obaljano 
kositrom i izrezbareno. Na dvorištu je puknuo 
nekolikoput njome i predao je Duki. 

— Kad nijesi za težaka, a ti budi svinjar, 
— rekao mu i kazao, neka pokuša pući kandžijom. 
Mahao Đuko njome, ali ona nikako da dade glasa 
od sebe. Otac je uzme od njega i stane ga učiti, 
kako se puca bičem. Pokušavao je i trudio se Đuko, 
ali nikako nije uspio. Konačno se svinjarica oplela 
oko njega, a konopljeni ga šikar na njezinu kraju 
nemilo šicnuo po oku. Plakao bi od strašnoga bola, 
ali i strah ga je i stid ga je od oca, koji u njemu gleda 
pravoga pastira. Vidi to Bartol i drago mu, što 
se u Duki javila njegova prkošljiva krv. Sam mu je 
prikratio kajiš na svojoj torbi, metnuo u nju jelo 
i pomogao mu istjerati svinje. Poučio ga, da pazi 
na klopu, staru krmaču, koja voli da izmakne iz 
čopora i nekuda odlunja. Stana je pošla s ocem 
i majkom, da radi posao, koji je jučer počeo Đuko, 

— Bolestan je, — govorila je Bara skrbno 
se brinući, kako će Đuko svinjariti, ali je znala, 

da ništa ne pomaže, kad Bartol nešto stalno odluči. 
Dijete je došlo na utvaj sa svinjama, a one su se 
odmah raširile. Svraćao ih je odmah u rpu, kako 
ga je poučio otac, ali sve bi išlo, da nije bilo klope. 
Ona naćuli klopave uši, nadigne glavu njušeći nešto 
u zraku i potrči sad na ovu sad na onu stranu. . ♦ 
Đuko je izgubio glas vičući cio dan a konačno i kroz 
plač i suze : »Klopa ! . . . Klopa !« Ali je svejedno 
na večer nije dotjerao s ostalim čoporom. Izmakla 
mu je nevidom, kada i kako, nije vidio Đuko, samo 
je nestala, kao da ju je zemlja progutala. 

Na večer ju je išao tražiti Bartol po svim žiti- 
štima, po šumi i kojekud drugdje, ali je nije na- 
šao. Ljut je bio i na nju i na Duku, ali mu nije ni- 
šta rekao, jer je bio svijestan, da je sam kriv. Nije 
ga smio samoga poslati za svinjama. U jutro su 
klopu našli pred svinjcem, gdje jedva diše, toliko 
se naždera’a negdje u šteti. 

Margi su bile povjerene svinje, a Đuko je po- 
stao govedar. 


XXIV. 

Bartol i Bara bili su još u ječmištima, a žita 
se zašarenila od odnica bijelih, izvezenih crveno 
i plavo, kao kad žita pobijele i išaraju se crvenim 
makom i plavim različkom. Žetelice žanju, a dje- 
vojke i snaše, dok srpom barataju, pomalo pjevaju. 
Momci i mladi ljudi im pomažu i u pjesmi i u 
radu, te se žure, da prije njih istjeraju svoje redove, 
pa da mogu vezati snoplje. Kad u podne odahnu 
od posla, zaori slobodnom pjesmom cijeli hatar. 
Žeteoci s jedne njive dopijevaju onima na drugoj 
njivi, a ovi im odpijevaju isto kao u kolu. Težak 
je posao žetva, ali i veseo, pa ga svatko jedva čeka. 
I Bara joj se radovala, te sve čeka, kad će Bar- 
tol odnijeti srpove Sulji, da ih naoštri, ali on se ni 
svoj ne čini, kao da ni ne misli te godine u žetvu. 

Konačno su njih dvoje dovršili ječam, pa bi sjutra- 
dan trebali prenuti u žito (pšenicu), a srpovi jos 
nijesu nazubljeni. 

Sto misliš sjutra ? — uslobodila se Bara 

da upita muža, kad su snosili snopove na zadnjem 
ječmištu. 

— Čekaj, vidjet ćeš, — odgovorio joj je, a 
još joj je nešto htio reći, ali kao da se nije usudio. 

U jutro je otkovao kosu, učvrstio jače dvije 
kljuke na njoj i pozvao Baru i Margu, da uzmu sr- 
pove. Baru kao da je nešto probolo, jer vidi, da Bar- 
tol hoće kositi žito kao zob ili jecam. Tako nitko 
ne radi, a njoj je bilo krivo, jer je bila žetelica na 
glasu. Žeti se mora znati : srpom zahvatiš rukovet, 
ali moraš imati dobro oko, da pogodiš ni malo ni 
previše. Dok srp vučeš k sebi, moraš zahvatiti 
drugom rukom vlaće, a korov ispustiti, da ispadne, 
dok u luku bacaš rukovet iza sebe na uzicu. Vje* 
ština je to, i tko je dobro zna, taj je brz u poslu 
i žetva mu je čista. I veselje je žetva, jer odrezano 
Žito samo ti od sebe pada u naručaj, a zreli ti kla- 
sovi dodiruju srce kao malo dijete, kad se mazi. 
Tada ih doduše odbaciš od sebe, ali ih nježno pola- 
žeš i slažeš rukovet na rukovet, da se zrno ne oruni. 
Od žita živimo, od njega se pravi i Kruh nebeski, 
zato se s njime postupa kao s malim djetetom, 
zato ga volimo i s ljubavlju postupamo s njime. 
Radi toga je žetva istinsko veselje, makar da je 
teška kao svaki drugi poljski posao, možda još 
i teža. 

Plakala bi Bara, što joj Bartol oduzima to 
veselje, a i rugat će im se selo, ali on je glavar kuće, 
pa i nje, te kako odredi, drugi moraju da slušaju. . . 
Prije nego su zašli u njivu, sve troje se pomolilo, 
onda su počeli čupati stm za uzice, a zatim su je 
pleli, ali ne s uzlom, kako drugi rade, nego onako, 
kako je Bartol pleo uzice od oštroga šaša. Iza toga 
posla pošla je Marga na stan, da pripravi jelo, 
Bartol je zašao s kosom u zrelo žito, a Bara je 

iza njega sa snopom uzica na leđima podmitala 
uzice i rukovetala. 

Tko prođe, stane kao na čudo i gleda : čovjek 
kosi žito. — »Zar ga nije strah grjehote ?« pitaju 
se ljudi. — »Kakav će taj kruh jesti ?« kažu drugi, 
jer dok se žanje, žito se očisti od korova, a kosa 
posiječe sve. S pojedinih su im njiva i pjesme pje- 
vali. Baru sve to boli. Margu je bilo stid, a Bartol 
ih tješi : 

— Vidjet ćemo, tko će prvi žito u kamaru. 

Zurilo je njih troje, pa bi svejedno svaki dan 
jako okasnili, samo da što više obave posla. Djeca 
bi dotle zatvorila svinje u obor, a goveda u okol i 
došla im pomoći snositi snoplje. Bartolovi su sno- 
povi teški, jer pravi veće uzice nego drugi, pa se 
djeca muče i natežu, dok dovuku koji snop do kr- 
sta, koji Bartol slaže. Muče se djeca, i Bara im je 
rekla, da ne rade, ali Bartol pušta neka se muče,, 
da im tako poljski posao u srce uđe, jer kad na- 
pokon svi zajedno pođu s njive, onda su sretni, što 
su svršili posao, a djeca misle, da su Bog zna ko- 
liko svojim roditeljima pomogla. 

Kad bi se okrenuli polazeći s njive, ona čista 
kao pometena, dok su tuđe njive kao očupane, 
jer nije svuda jednak strnjak, a sve su pune korova. 
Bara se brine, da im žito ove godine ne će biti či- 
sto, a kakvo će tek biti na godinu, kad se s njime 
zasije i sav korov! Bartol je tješi, da žito tako i tako 
daje rastaviti, a korov se osjemeni na strnjaku, 
pa zato drži, da će njihovo žito na godinu biti či- 
stije od drugih žita. Bara se donekle sprijateljila 
sa svime, ali Bartolov posao nije nikako po ćudi 
pastirima, jer na njivi nema ništa ni za svinje, a 
kamo li za goveda, kad se hatar ispusti. 

Duki bijaše svejedno, da li će se što naći na 
očevoj njivi ili ne će, jer govedario ovdje ili ondje, 
govedarenje bijaše pusto plandovanje. Kad se go- 
veda istjeraju na utvaj, smiješaju se sva stada u 
jedno veliko stado, koje polagano kreće poljem 
pasući. Nema tu klope, na kojoj mora neprestano 

biti oko, niti prasaca, koja se najedamput sjete 
i nekuda krenu. Jedino se mora paliti, da ne zađu 
u kanal ili na njive. Na utvaju su dva zdenca, da- 
leko jedan od drugog : Budrov i Đurin. Prvi je bio 
za stanarsku marvu, a drugi za seosku. Oko njih 
su krošnjate vrbe, nikad se ne kljaštre, pa im se 
grane raširile i sred najveće ljetne žege daju debeo 
hlad. Pastiri u hladu ne znaju, što bi od nerada. 
To su djedovi i bake, koji nijesu više za teške po- 
slove, i mladež, koja treba za njih tek da ojača. 
Jedini im je pravi posao, da dva ili tri puta na dan 
naliju vode u valove i marvu napoje. To je težak 
posao za djecu, zato ona odbijaju sva goveda od 
kanala ili druge štete, a stariji opet grabe za njih 
vodu. 

Ali kako je Slavoncu sramota, da je bez posla, 
svaki donese makar kakav posao ili ga sebi nađe. 
Stariji krpaju opanke ili stare bunđure crvenom i 
plavom kožicom, a ako ni toga nemaju, donesu 
vune ili perja, da čihaju. Starice su najčešće za- 
bavljene svojim preljama, a djevojke i djevojčice 
ili vezu ili čipkaju. Jedino dječaci nemaju pravoga 
posla, ali oni zato već nešto nađu. Jedni pletu kan- 
džije od kože, drugi šešire i kandele od slame, a koji 
su umješni ji, ogledavaju svoju vještinu u rezba- 
renju. Nekoji će načiniti kepčiju, da ima čime 
grabiti vodu, kad bude ispust, drugi »sklopicu« 
za šibice, duhan ili za britve svome ocu, stricu 
ili djedu. Nekoji će rezbariti paradni štap, držali- 
cu za bič ili nadžak, a već pravi momci napravit 
će sebi tamburicu. Koji ima tikava ili tikvica, ša- 
rat će ih, — svaki će nastojati, da za plandovanja 
nešto načini sebi ili kome drugom, koga voli. S tim 
se poslovima ne žure, ima vremena, nego se radi 
polako, malo pomalo, glavno je, da bude dobro 
i da poslu nema prigovora. Jer kad djevojka do- 
bije kandelu, da je izvjesi u svoj kućar, mora joj 
se svatko diviti, a mati će se, kad joj sin daruje 
modlice za paprenjake ili muškacone, svakome 
s njome hvaliti. 

Uz taj posao ima dovoljno vremena i za duge 
razgovore, pa i za priče. Nekada pričaju stariji, 
što su od svojih starih čuli, nekada mlađi, što su 
čitali, već što komu padne na pamet, i nijedna priča 
nije nikomu nikada dosadna, makar je i stoti put 
čuo. Što više svaki voli čuti jednu te istu priču 
mnogo puta, da je što bolje zapamti. Ako u priči 
netko nešto pogrešno rekne, ne zamjerava mu toga 
nitko, nego ga samo ispravi, a kod neobičnih imena 
ili riječi ni to. Svejedno im je, da li pripovijedač 
kod priče »Ali-baba i četrdeset hajduka« rekao : 
»Sezame,« ili »Švarcmajeru (prezime dimnjičara), 
otvori se«, jer tko da pamti sva ta imena, koja u 
pričama dolaze, a u ravnoj Posavini tako i tako 
nema špilja sa sakrivenim blagom, da bi nekom 
trebala prava čarobna riječ, da se otvore. 

U podne su jeli, što je tko sebi ponio, a koji 
su se osobito slagali ili volili, dijelili bi jelo. Spo- 
mene li se još svakodnevno zadirkivanje i česte 
tučnjave Japažana s Povircima, a dakako i kupa- 
nje nekolikoput na dan, rečeno je sve o životu, 
u koji je Đuko te regracije zapao. Isprva su mu se 
njegovi vršnjaci rugali, što je slab, pa se ni krća 
nije mogao igrati, jer ga (krć — kugla u veličini 
šake izrezana od korijena) nije mogao zatepsti šta- 
pom. Zato se odbijao od njih i često dolazio kanalu, 
jer je na povirskoj strani bio njegov bratić Fabo. 
Razgovarali bi se preko kanala, a Fabo bi ga koji 
put preplivao i donio svome »baji« voća ili što 
drugo. Bio je godinu dana stariji od Duke, ali 
mnogo viši i jači od njega, bujne kose, lijepoga 
lica i bio bi bijel, da ga sunce nije opalilo. Kasnije 
su veći pastiri privukli Duku u svoje društvo. On 
im je znao pripovijedati i više i ljepše nego najsta- 
riji među pastirima, pa su ga zavolili i tjerali, da 
im priča. Ali osim toga on je imao i sestre, od kojih 
je Marga uskoro djevojka, a budući momci zani- 
maju se za djevojku. Svaki ima svoju i o njima 
najradije razgovaraju među sobom. Dakako da ih 

je zanimala i Marga, pa nije u redu, da ne budu do- 
bri i s njezinim bratom* 

Taj i takav pastirski život nije mogao dugo 
trajati, jer po Viru sve više prestaju pjesme žete- 
laca, a kad sve prestanu i kad se u svaku kuću do- 
nese žitni vijenac i u svakoj povečera zadnjeg že- 
tvenog dana žetvena pogača, počet će se voziti 
žito* Tada će marva krenuti s utvaja na ispust 
po hataru* Međutim su pritisle predilinjske vru- 
ćine, spalile su travu po utvaju, da bi goveda teš- 
kom mukom nastrugala nešto hrane ribajući gu- 
bicu po zagoreloj zemlji* Osim toga za vrijeme 
najvećih zapara vidjelo se titranje u zraku, a to je 
značilo ili još jaču vrućinu ili nagle oluje, kako 
je već tko tumačio tu pojavu* Činilo bi se tada 
kod Budrova zdenca, da su se vrbe kod Đurina 
bunara protanjile i otegle se do neba, gdje im se 
raširila skraćena krošnja* Goveda su se vidjela, 
kao da su na štakama, a isto tako svinje i guske, 
koje su se činile kao duge rode visoke do dvostruke 
visine goveda* Te štake i donji dio vrba između tla 
i krošanja, odnosno gornjeg dijela životinjskih 
tjelesa, titrali bi kao slika šibe u nemirnoj vodi* 
Uz to se javljale pred večer svjetlice, nebo na ob- 
zorju za tren zasja, a onda se često začuje mukli 
slabi glas kao grmljavina u dalekoj daljini* 

— Doznao je za svoj imendan Gromovnik 
Ilija, — govorili su starci, — -još će svašta biti ove 
godine* 

Vjeruje se naime, da mati sv* Ilije krije od 
njega, kad je njegov imendan, jer kad bi se na taj 
dan razveselio i stao ga slaviti, pucale bi strijele 
i gromovi, a onda zlo i naopako po ljude i sve živo* 

Prije ispusta moralo se krenuti s utvaja, da 
imaju goveda što jesti* Pošlo se kraj »bajera« uz 
Vir* Stoka je to jedva dočekala, te se pružila po 
šašu i vodenom korovu duž cijeloga bajera i brstila 
lišće po kukinjama i drugom divljem grmlju* Pa- 
stiri su se raširili u vratinama odbijajući goveda, 
kad bi se popela na bajer, a stariji su se i iskusniji 


no 


bojali, da koje goveče ne će zapasti u blatu i poje- 
sti »roščiku« (debelu zelenu gusjenicu), od koje 
svako mora da krepa* Nije bilo više pripovijesti 
niti kakvih poslova, jer je trebalo biti neprestano 
na nogama, ali ovo govedarenje imalo je za Duku 
poseban čar* 


XXV* 

S bajera je mogao pregledati baru i vidjeti 
sav bujan život po njoj* Dok je mirna, ljeska se po 
vodi oraškovo lišće, a blistavi tanjuri lopočevih 
listova ljubomorno čuvaju češerast cvijet velik 
i bijel poput ljiljana* To se lišće nekad te nekad 
uznemiri, između njega proviri pliska, gogolj ili 
ronac sa svojim mladima* Ptičja družina zapliva 
čistinom, a onda valjda od nečega uplašena zaroni 
i iščezne, a kuda roneći odlazi, vidi se po struji 
na vodi* U čistinama, koje okružuje trska, bile 
su vodene ptice slobodnije, plivale su, ronile su i 
uvijek nešto tražile po vodi* Pliske bi vodile svoje 
male, žute piliće kao patke pačiće jedna drugoj 
u pohode pomno pazeći, da koja kojoj ne preotme 
mlade* Kad bi se koje ipak izgubilo, glasilo se, da ga 
dovabe, a s njihovim dozivanjem miješalo se i krije- 
š tanje trstenjaka* Život je taj bio zanimiv i lijep, 
da bi ga čovjek sakriven mogao sate i sate gledati* 
Dolazile su Duki želje, da ima pušku, pa da ubije 
koju pticu, ali se onda pitao, što bi mali bez majke, 
pa bi sam na sebe žalio radi takvih pomisli* Na 
drugoj strani šetale su uz rub vode rode i lovile 
žabe, a za njima ni jesu zaostajale čaplje s dugim 
tankim percima na šiji* Od takvog su perja imali 
hrvatski junaci čelenke, a i po koja ga mlada meće 
za šamiju, kad ide u kolo* Htio bi Đuko uloviti 
takvu pticu, ne da je ubije, nego samo da joj odu- 
zme perje* 

Ali to su bile samo želje i ništa više, jer ptica 
je daleko, pa kako da do nje dođe ? No bilo je pi- 

tanje, kako da još do nečega dođe, — do^ vode. 
Kad pripekne sunce, umori ga žeđa, a ta je još gora, 
što je blizu vode, a ne može da je pije. Voda je u 
bari bljutava i mlaka, a i gadi se čovjeku, što 
svašta u njoj živi. Kad ga žeđ izmuči, spusti se 
pod bajer, iskopa štapom jamicu u mekom crnom 
blatu, te malo počeka. Kad se u njoj nacijedi ne- 
što vode, vuče je na trsku, ali žeđi ne ugasi, jer 
voda miriši po rđi. 

Do podne je kojekako bilo, dok je imao voća : 
zerdelija i krušaka lubeničarki, od kojih su mu 
slađe bile one vodene od onih s crvenim mesom, 
ali po podne je često htio ostaviti marvu i poći 
na stan, da se napije. I učinio bi to, da se nije bojao 
oca. Najgore mu je bilo na samo Ilinje. Zapara 
pritisla već od jutra, pa je dijete brzo pojelo sve 
voće, te ga već rano počela mučiti žeđ. Zrak je bio 
miran, a nebeski zvjezdan pripalio, pa usijao i 
zrak i zemlju : da ovako potraje, kršće bi se samo 
od sebe zapalilo. Nigdje daška, nigdje ni najmanje 
omaje, a Duki se suši grlo, pali ga zrak, koji diše, 
dok mu je u ustima nestalo vlage i jezik mu se lije- 
pi za nepce. Od muke se uvlači u grmlje, ali tamo 
je još gore, jer je zapara još veća. U toj omari 
nije mu ni do čega, tek da osjeti koji ćuh vjetrića, 
odlanulo bi mu i svježina bi mu prostrujila iscrplje- 
niiji tijelom. v 

Zato ga je razveselilo iza podne šuštanje u 
trski i neki huk, koji kao da je dolazio od šume. 
Počeo se ogledavati i tražiti, s koje će strane doći 
lahor, ali kod njega je i dalje sve mirno, a tamo 
se daleko na početku hatara počelo valjati snop- 
lje i rušiti kršće, kao da je u njeg udarilo stado 
goveda. Začudio se toj pojavi i htio je nekoga na nju 
upozoriti, ali pastira nema, pczavlačili se koje- 
kuda od vrućine, a goveda mirno pod bajerom 
preživaju. Kad su do njega došli prvi zaleti vjetra, 
već su se ustrčali žeteoci po cijelom hataru kao bla- 
go, kad na njega navali obad. Đuko ne shvaća, 
što se sprema, ali kad je snoplje stalo i bliže Vira 

da se valja i prebacuje, a blizo se nepožeto žito 
počelo sagibati, kao da će u zemlju utonuti, upla- 
šilo se dijete. Buka i huka došla i do njega, a goveda 
se uzlopačila, pa se počela zavlačiti u grmlje i bje- 
žati na bajer, da ga nitko više nije mogao vratiti. 
Ustrčali se pastiri: kome padne šešir s glave, kome 
bunđur s preko ramena i sve viču jedan drugome 
nešto, a ne može se čuti. Val jakog vjetra prešao 
je jedamput od šume do bare, a onda kao da se 
vratio natrag, da se zatim uskovitla te stane ru- 
šiti nesamo snoplje, nego i kršće. Lete snopovi 
nekoji po zemlji, a nekoji i po zraku, najprije jed- 
nim smjerom, onda drugim, pa se poslije toga uz- 
vrše, kao da su zapali u jak vir. Žeteoci su bespo- 
moćno popostali, na njima se napelo odijelo kao na- 
puhnuti mjehuri, a vjetar nosi marame ženskima 
s glave. Muškarci su brže prišli konjima, da ih za- 
prežu, a iz šume dolazi strašan huk, kao da se pri- 
bližuje smak svijeta, dok se hrašće svija cijelom 
krošnjom, lama se i puca. Goveda se ustrčala po 
hataru, zatim krenula ispod bajera, a pastiri trče 
kao bez glave. Jedan starac protrči kraj njega i 
viče: »Ilija slavi svoj imendan... Bježi!« Kuda? 
Uto udare prve kapi kiše, krupne i hladne, kud 
udare, boli... Đuko potrčao svojim govedima, 
ali gdje su mu ? Uzmiješala se s ostalima. Stao, 
pa plače, a salauka nad njim vije i urla, nosi sno- 
plje, ruši kršće i svija drveće... Spazi svoga oca, 
koji trči prema njemu i maše mu rukom... Dotrči 
k njemu. On mu rekne, da bježi na stan, a sam po- 
leti, da potraži drugu djecu. 

Zabrinuta Bara naložila je štednjak, da se 
djeca ugriju, a kad je Bartol došao s Rokom na ru- 
kama i djevojčicama pod kabanicom, samo je osta- 
vio djecu i istrčao, da pođe po marvu. U toj žurbi 
nije zaboravio brže iznijeti sjekiru na dvorište 
i postaviti je oštricom prema nebu, da se na njoj 
rasiječe led, koji je stao padati. Bara je zapalila 
neki ostatak voštane svijeće, valjda još iz dobe, 
dok su na stanu božićevali, klekla nasred sobe 

na gola koljena i s djecom izmolila nebrojeno 
očenaša svetom Donatu, »biskupu i mučeniku«, 
da Bog utiša oluju. 

Tuča je nesmiljeno udarala, kao da će probiti 
zidove kolibe, u sobi se smračilo i voda se cijedila 
po duvarima ispod prozora... U neke je došao 
i Bartol sav mokar i kao izudaran, ali bez marve. 
Priključio se molitvi svojih, a kad je prestala tuca, 
stalo je sijevati i gromovi pucati* Kad bljesne, 
prekriže se svi, zazovu Boga u pomoć, a gromovi 
udaraju sve negdje u blizini. Pod noć se nešto sti- 
šalo, pa je Bartol htio poći po blago, ali našao ga je 
pred stanarskom kapijom. Došlo je samo. Za nuždu 
ga je utjerao, gdje koje spada, i zatvorio, a u jutro 
će ga prebrojiti, da vidi, da li koje marvince fali. 

Oluja je trajala cijele noći, a kad su se u ju- 
tro čula sva povirska zvona, rekao je Bartol, 
da je umro neki težak grešnik. Zeleno je voće le- 
žalo po zemlji u voćnjaku, kao da je otrešeno, a 
po voćkama su bile polomljene grane. Takve žalo- 
sti Bartol još nije vidio. Međutim je u hataru bilo 
još gore. Nepožeto žito bilo je u zemlju utjerano, 
kao da ga ni bilo nije, a snopovi razbacani, povaljam 
i otepeni sve do bajera, gdje ih se ustavila čitavom 
dužinom prava duga kamara. Od krstova ni traga, 
samo je stajalo Bartolovo kršće. Dva tri su bila po- 
valjena, na kojima se objesio zaglavak, i to je bila 
sva njegova šteta na njivama. Kad su ljudi došli, 
da vide svoju žalost i nevolju, čudili se i pitali, 
kako da Bartolovo žito nije raznio vjetar. On im je 
pokazao, kako je slažući snoplje u krstove propa : 
nuo svakome snopu ispod uzice po rukovet strni 
iz snopa nad njih i tako ih povezao. 

— Pametan si, brate, — govorili su ljudi 
uviđajući, da je on unaprijed mislio i na ono, na 
što nije nitko pomišljao* v 

Razišli se ljudi hatarom kao bez glave, čupaju 
sebi kosu i traže svoje snoplje, ali tko će ga naći i pre- 
poznati, kad je sve izmiješano* Napokon se dogo- 
vore, da svaki sebi složi onoliko krstova, koliko 

ih je imao, jer svejedno je, da li je krst veći ili ma- 
nji, tako i tako je slaba korist od njega, kad je 
sve obito* Slažu ljudi krstače, nekoji psuju, s neba 
skidaju, nekoji zazivaju Boga, nekoji očajavaju 
od brige, kako će prokuburiti godinu, a svi se pi- 
taju, tko je kriv nevremenu i zaključuju : neki 
veliki grešnik, koji je na Ilinje umro* U podne su 
opet zvonila sva zvona, a na hatar je došla vijest, 
da je umro Sveti Otac Papa* Čuju ljudi i snebivaju 
se : zar bi on bio taj veliki grešnik, a on je namje- 
snik samoga Gospodina Isusa Krista na zemlji*** ? 
Tako se pitaju i ne vjeruju, da bi on mogao biti kriv 
tom poharanju Božjem* I sjećaju se pri tom, 
da je Moco Perin iz Đurinaca svršio kod njega sve 
škole i sada je veliki gospodin u biskupiji, pa s bi- 
skupom sjedi svaki dan za stolom* Dobar je Moco 
i čovjek na svome mjestu, jer ne zgrće blago i bo- 
gatstvo, nego je svome ocu sagradio zgrade po 
dvorištu, a sada kupuje mlin svojemu bratu* Taj 
red i štovanje svojih naučio je sigurno tamo, gdje 
se školovao kroz dugih sedam godinica, a da ni- 
kada nije vidio očinskoga doma* Kad je on takav, 
mora da su još bolji oni, koji su ga učili* 

Uostalom, kad bi Papa bio kriv ovome zlu, onda 
bi oluja uništila sve po čitavoj zemlji, a oni su već 
izvidjeli, da je salauka prešla preko Po vir ja i Ja- 
paga prema Savi, gdje se zaustavila* Drugi je netko 
kriv, netko iz župe, a čulo se, da su u podne dvaput 
zvona zvonila na muškarca* Nije kriv Papa, nego 
onaj drugi* Tko bi bio taj, čulo se do na večer : 
umro djed-baka u Zagrebu u bolnici* Svaka duša, 
koja to čuje, prepane se, i ne vjeruju ni ljudi ni žene, 
da bi on bio veliki grešnik, jer ga svi znaju kao čo- 
vjeka zbožna i pobožna, a pod kraj upravo sveta 
života* Ne vjeruju ljudi svojim primišljajima, ali 
su ipak strašno zažalili na pokojnog župnika, 
što im je ovo pokaranje došlo na dan njegove smrti, 
te se križaju i govore : »Smiluj mu se, Bože ! * * * 
Smiluj mu se, Bože !« 

Pokunjeni ljudi požurili voziti žito, a nakon 
dva dana donijeli su na stan vijest, da imaju no- 
voga župnika : »Mlad kao rosa, a već župnik !« 
— udivljeno govore o njemu. — »Riječ ima, kao da 
mu iz usta med teče. . . U sve se razumije. S ljudima 
govori o konjima i marvi, sa ženama o kokošima 
i živadi... Šteta da nosi svetu halju, divan bi bio 
gospodar od njega 1« — Ne mogu ga se dovoljno 
nahvaliti, pa ga od milja »baca Anta« zovu. »Uzra- 
stan je i ponosna oka, pravi Graničar,« — hvale 
ga dalje. Novi župnik kao da je utolažio oba sela 
poslije one nesreće. I — što im je glavno, — on 
je »sveto tilo«. Kad tko k njemu dođe, ili moli ili 
knjige čita, a u dvoru nema ženske glave. Jelo mu 
se kuha u prakaturuvoj kući i nosi mu se kao te- 
žaku. 


XXVI. 

Dok su ljudi hvaleći novoga župnika pomalo 
zaboravljali staroga, pastiri se nijesu za njih bri- 
gali, jer je bio ispust, a s njime je došlo i pravo nji- 
hovo plandovanje, jer na stoku gotovo ni ne treba 
paziti. Ona se raziđe po čitavom hataru, hrane 
ima dosta, treba samo paziti, kad se napaja na 
kanalu, da je ne ulovi kanalnik. Pastiri su ili pod 
šumom ili u bajeru. Po njemu su goveda progazila 
prohode, po kojim se možeš igrati igara, kakvih 
hoćeš. Najviše se igraju lova i sakrivača, pače i 
stariji, a nesamo djeca. Đuko je rijetko sudjelo- 
vao u igrama. On je najradije volio lunjati tim pro- 
hodima, a da sam nije znao zašto. Nešto ga je vu- 
klo u njih. Miris bare, iđirota i drugoga bilja dra- 
žio ga je kao miris vina pijanca. Sakrivao se po vr- 
bicima i drugom grmlju, ne da se od nekoga sa- 
krije, nego jer je u tom uživao. Hod mu se nije 
čuo po pahuljastoj travi, nekad sočnoj i svježoj, 
a sada sitnoj i gustoj od suše. Kao da je nešto tra- 

žio. Što ? Možda vile, patuljke ili vodene djevoj- 
ke ? Da je prije nešto od toga kadgod vidio, sigur- 
no bi se uplašio, ali sada bi se samo obradovao 
svakom takvom stvoru, kojih nema, nego ih je 
stvorila mašta ljudi, koji vide, a ne razumiju 
tajni prirode. I on je sada u neposrednom dodiru 
s prirodom zavolio ta izmišljena bića i vjerovao 
u njih kao njegov drug Ciganin Šandor, koji je uz 
to tvrdio, da ih je i vidio. 

Ako je uz put naišao na zrele pepeljuge (plave 
jagode), veselio im se kao iznenadnom daru. Po 
grmlju je bilo već zrelih lešnjaka. Brao bi ih s od- 
lukom, da će ih spremiti za Božić, ali do večeri 
bi zaboravio na svoju odluku. Njih su tražili i brali 
također i drugi pastiri, no svima' ipak bijahu naj- 
veće veselje vodeni orašci. Stariji, smjeliji, koji 
se nijesu bojali, da će zapasti u barnom blatu, 
svukli bi se i s torbom na ramenu išli, da ih beru, 
a onda bi ih bratski podijelili s ostalima. Kojiputa 
bi donijeli sa sobom kotao, pa bi ih kuhali, a tada 
bi uživanje sviju doseglo vrhunac. 

Od druge polovice kolovoza odijelili su se svi- 
njari od govedara, jer su svinje počele ići u žir, 
a njima su se priključile i guske. Da li su i one 
jele žir ili samo sočnu šumsku travu, nijesu pravo 
ni znali, no pred večer su jedva vukle svoje nabijene 
vratove. U to je vrijeme na Bartolovu stanu 
uz zdenac bilo uvijek obilno hladne vode. Svi valovi 
i korito te postavljeni škafovi i kopanje bijahu 
uvijek puni, da se stoka napije, kad iz šume dođe. 
Bartol bi ostavio najpreči posao i pošao iza podne 
na stan, da nalije vode u sve posude, jer mu je na- 
pose bilo stalo, da mu svinje ne žeđaju bojeći se 
bolesti. Sredina je ljeta, hvala Bogu, sretno pro- 
šla, pa se Bartol nada, da će Bog dati, da mu stoka 
zdrava dočeka i jesen, kada će s njom, na sajam. 
Žito mu se lijepo iskazalo, bolje nego što se nadao. 
I njega će nešto odlučiti, da nadopuni ono, što ne 
će do teći od svinja. Sretan je jedva dočekao, da 
dođu prvi vašari, nakon kojih će vidjeti, da li su 

mu računi dobri* Zato i nije ni primijetio, da mu je 
jedne večeri došla klopa jako oklopljenih ušiju* 
Malo ga je uplašilo, kad se u jutro nije dala iz svinj- 
ca* Zarezao joj je uši i poslao Margu u Povirje 
po sumporni cvijet* S njim je napojio sve svinje 
i bilo mu drago, kad se klopa nakon toga digla* 
Pošla je i u šumu, stara krmača nije se dala, ali je 
cio dan proležala na rubu* Drugi dan je još troje 
prokunjalo s njome oko stana, a slijedeći im se 
dan još par pridružilo* Bartol im je svima zarezao 
uši i rep, napajao ih ko ječim, što je čuo, da je do- 
bro, nastojao oko njih i nadao se, jer kad klopa, 
koja se prva razbolila, nije još uginula, valjda ne 
će ni druge* Ali kad je prvo prestalo da diše, sta- 
mnilo mu se pred očima, jer je znao, da je početak 
najgorega* Još je iste noći pošao doma, da pita 
Jaku za savjet, jer je on majstor od svega pomalo, 
pa će možda znati, što bi trebalo učiniti* Kad je 
sjutra Jako došao s njime na stan, našli su klopu 
sred dvorišta gotovu* Leži veliko svinjče kao do- 
bro jalovče, a njih dvojica ga nogom guraju, kao 
da ne vjeruju, da je već ukočeno, i na prazno gu- 
taju, da suzbiju žalost i suze, — šteta je to, šteta 
velika* 

Da spasu bar kožu, uzeli su nože i počeli je 
guliti* Koža velika kao od krave, a kad ju je Jako 
podigao, rekao je : 

— Stari su prinosili Bogu žrtve, a kad mu ih 
mi ne prinosimo, uzima ih On sam od nas* 

Tako tješi druga, a suza mu se kliže niz obraz* 
I da njegova utjeha bude veća, uvjerava ga, da 
uginu one svinje, koje se prve razbole, pa će još 
koja otići, a druge će preboljeti* To je jedino, što 
je znao Jako, jer je sve ostalo već pokušao Bartol* 
Ipak ga je i to tješilo, jer zna, tko ima marve, 
mora imati i štete, a ovo, što ostane, već će se po- 
krijepiti dobrom hranom, kad ozdravi* 

Ali račun nije bio prav* Kao što je prije po 
dvoje, troje ostajalo na stanu, tako mu je sada 
isto toliko svaki dan pogibalo* Očajava Bartol, 

Bara plače i ruke lama, ali se protiv Božje volje 
ne može* Kroz deset im je dana uginulo što veli- 
kih, što manjih trideset komada svinja — cio imu- 
tak* Bartola obuzeo očaj, a Bara šutke svoju muku 
muči* Ona mu pomaže zakapati svinje u šljiviku, 
a kako je vruće vrijeme bilo, gušio ih zapah truleži 
onih u . zemlji* Kad se Bartol okrene, da dobije 
svježega zraka, u oko ga ubode tamo iz daljine 
šiljat toranj plav kao komisne hlače, a on se ska- 
meni, jer misli, da Baburina kuća ne će biti njegova, 
a sigurno zna, da nikada ne će imati štaglja kao 
biskupska crkva, koju je sebi tako živo želio* 

Kad je konačno i to Božje pokaranje prestalo, 
Bartol su i Bara snove snovali, što bi i kako bi* 
Baburinu kuću ne smiju ispustiti* Već su se udo- 
mili u njoj, pa bi im i sramota bila, da se isele iz 
nje, ali odakle će smoći i kako će smoći, da namire 
rođaka Baburina muža ? Od brige i sičije ne jedu, 
ne spavaju, a i svaki im je posao kao preko ruke* 
U večer, kad bi trebalo leći, sjede i šute, a misli 
im se roje, jedna gora i crnja od druge* Sjedeći 
jednom tako Bara je smogla riječ, pa će svome 
mužu : 

— Grijesi naši, čovječe*** — Htjela ga je 
sjetiti, kako su pregriješili u malome Duki, kad su 
ga se htjeli riješiti prije, nego sto je došao na ovaj 
svijet, ali preteško joj je bilo riječima obnoviti 
misli, koje ju vječno more, kad je kakvo zlo napad- 
ne, bojeći se, da time Bartolov jad još težim ne 
učini* 

On uzdahom potvrdi ženi, ali nije mislio na 
taj grijeh nego na druge, na grijehe svojih mladih 
dana, kad je bio u vojništu* Sažali mu se Bara, 
ta dobra i vjerna duša, koja nikog drugog osim 
njega nije nikad pravo ni pogledala, a kamo po- 
Želila, a on u onim ludim danima!*** Zagrli je i 
stane joj tepati ; »Siroto ! * * * Sirotice moja ! * * * « 
I kad je pri tom pomislio, koliko je ona prepatila 
tu sama na tom stanu sa sitnom dječicom, koliki 
je jad jadovala, a on dotle nije samo njen bio, 

zgrustio se sam na sebe, te mu potekoše vrele suze 
gorkoga kajanja. Htio je ženi sve otvoreno reći, 
iskreno, skrušeno kao na ispovijedi, ali ipak pre- 
vlada u njemu ljubav i razbor, te joj ne rekne ni- 
šta, jer je ona uvjerena, da joj je uvijek bio vjeran 
kao i ona njemu, pa bi joj ovo očitovanje samo njea 
čemer još gorim učinio. 

Ne shvaćajući dobra duša, kakav je jad u nje- 
govu srcu, tješila ga je, kako je znala i mogla, L 
napokon savjetovala : 

— Trebalo bi poći do mojih. 


XXVII. 

Ostavili su sav posao i s jutra zorom pošli u 
Povirje. Prolazeći pokraj crkve opaze, da je otvo- 
rena, pa uđu, da se Bogu pomole. Bartol odmah 
klekne na jedno koljeno i stane moliti, a Bari pane: 
pogled na kip Majke Božje i opazi, da nema na 
vratu njena solferina. Skamenila se jadna žena i 
uplašila, da se nije mogla ni prekrižiti, kao da ga 
je sama skinula Gospi s vrata. »Kud je nestao ; taj 
dukat ?« pitala se, a neki užas obuzeo joj dušu. 
Bartol je svršio svoju molitvu i izašao, a Bara za. 
njim ne progovorivši ni slovca do očeve kuće. 

Tamo zatekoše čiču Marijana i djeda Miku 
Suvarina, gdje šuteći sjede za stolom, a pred nji- 
ma netaknut polić rakije. Nešto nije u redu, shva- 
tilo je oboje, kad im se ni na pozdrav nijesu osvr- 
nuli. 

— I takav čovjek umro bez svijeće i svetili 
sakramenata ! — uzdahnuo u neke djed Mika,. 
a Bartol i Bara stoje, ne znaju, o kome se govori. 

— Sjedite, djeco, — ponudi ih čiča Marijan. 

Njih dvoje se spusti na kraj klupe kao dvoje tu- 
đih, a njih dvojica nastave razgovor više za pri- 
došle nego za se. Umro stari župnik, ali prije nego 
što je došao novi. Čim se pokojni razbolio i otišao 

u bolnicu, nestalo je njegove rođakinje, a s njom 
i novca iz crkvene kase i dukata s Gospina vrata. 
Šaputalo se odmah u početku koješto, ali prava 
se istina tek sada doznala. 

— Sramota ! . . . Sramota za župu ! — uzdiše 
čiča Marijan. 

— Ako gazda nije na svom mjestu, ode kuća 
u propast, — sudio je i odviše strogo načelnik o 
velikom biskupu. — Za starih se biskupa ovo nije 
moglo dogoditi. 

— A što sada ? — pita čiča Marijan. 

— Tko koliko može, treba skupiti i namiriti, 

— odgovara djed Mika. 

— Ima drva u dvorištu do trideset hvati... 
Ima neubranog lukna, — kuša svjetovati Bartolov 
starac. 

— To je njegovo, pokojnoga, nije pošteno, 
da se u to dita... To pripada njegovoj rodbini, 

— tumači načelnik. 

— Onda, zete, pedesetku na sunce, — obrati 
se čiča Marijan Bartolu. — Pokrala nam crkvu, 
ne smijemo dopustiti, da nam na župnika padne 
sramota. . . svima je dobar bio. 

Bartol se ne snalazi, pa ne zna, što da odgovori. 
Došao je sam, da traži, a od njega se ište novac. 

- Što je novo od Rokova ? — upita djed 
Mika Bartola, kad ga je prvi jad minuo. I ove je 
godine bio na godu kod njega. 

Bartol im ispriča svoju nevolju i brigu, kako 
da smogne tri stotine do sv. Kate. 

— Ništa ! . . . Franji Judi ! — savjetuje ga 

tast. 

— A zašto imamo zadrugu ? ! — presiječe 
ga načelnik. — U nedjelju lijepo ti dođi k meni, 
pa čemo bilježniku, on je blagajnik udruge, i ni- 
šta se ne brini. 

U dvije, tri riječi svršilo njih dvoje sav raz- 
govor u Povirju. Zadržali bi se i duže, ali vide, 
da su ljudi u zabuni, a i poslovi su, pa su se požu- 
rili na svoj stan. 

Tamo ih je doc^xao s kolima Suljo sa svojom 
ženom i unukom, te čim ih je opazio, odmah sa- 
suo na Bartola: 

Tebi tolike svinje uginule, a ti zaboravio 

na mene. . , Šteta, da pusto meso trune u zemlji. . . 
Tolika mesetina, pokorenih bi se ja i moja baba. . . 
Znaš, da rijetko dođemo do dobra zalogaja... 

Zaintačio stari, a Keva saletila Baru, da joj dade 
kučina, pa će joj fitil jati fitilje za uginule svinje, 
jer ruka ruku mije, a obraz obadvije. 

— Kopaj, pa vozi, nek ti je na zdravlje ! — 
— otrese se Bartol Sulje, jer mu nije bilo ni do čega, 
a kamo li do Cigana* 

— Bog ti dao zdravlja i dug Život! — zahva- 
ljivali stari i do večera triput došli i otišli natova- 
renih kola* V1 

Tih par dana do nedjelje muka je mučila Bar- 
tola i Baru* Novac će dobiti ili od udruge ili od tr- 
govca, ali ona pedesetka nije im davala spavati* 
Ne moraju dati, to znaju, ali kad svi daju, .trebaju 
dati i oni* Ne bi moralo biti baš toliko, ali cica Ma- 
rijan je rekao pred načelnikom, ne smiju da po- 
vlače njegovu riječ* Došla i nedjelja* Spremili se 
njih dvoje, a Bara ponijela u košarici jaja i bijela 
smoka za bilježnikovu gospođu, jer načelnik veli, 
da o njemu ovisi, hoće li se zajam dobiti iz zadru- 
ge* Osim toga spremila je u ćošak rupca svekrvin 
solferin, a da Bartol toga nije znao* Orosila ga su- 
zom i poljubila, tako joj se teško rastati s njime, 
premda sirota zna, da ga tako i tako ne bi nikada 
nosila pod vratom, kad ga dosada nije nosila* 
Teško joj je, što joj sudba nije dosudila taj koma- 
dić zlata, ali pregorit će ga, ako bude potrebno* 
Bara otišla odmah do svojih, a Bartol rdvno 
Suvarinima* 

— Dobro došao, sinovče ! — pozdravio ga na 
vratima djed Mika* — Bilježnik čeka, ako je Bara 
tu, da potpišete obveznicu, dobit ćeš još danas 
novac* 

— Hvala lijepo ! — tek toliko je smogao Bar- 
tol od veselja i popostane, kao da ne misli ući* 

— Hajde unutra!*** Na dvorištu si mi bio, 
ali ne znam, da li sam te ikada vidio pod svojim 
krovom, — pozvao ga je s prekorom* 

U sobi ga ponudio, da sjedne, a on se gazdin- 
ski raširio u pročelju te vikne na snahe : 

— Gdje ste?*** Dvorite gosta, da nam ne 
zamjeri* 

Dotrčale njih dvije, hitre kao vjeverice, i za 
čas bio prostrt stol i na njega došlo jelo i piće* Iza 
njih se pojavila baba Anka, Mikina žena* Visoka, 
a otkad ju je nekad vidio Bartol, utanjila se i posta- 
rala* Lice joj se jako oduljilo i smršavilo, a na nje- 
mu vidiš samo vršak dugog jedinog zuba, koji se 
kao kljova zario u usnice* Stupa ona kao iz velika, 
kao da je na perima, i po njoj odmah vidiš, tko je 
i što je : načelnikova žena i gazdarica imućne kuće* 
Sjela u začelje, pa pozdravivši se s Bartolom počne 
mu slatko, ali kao da žalcem bocka, ne jako da boli, 
no ipak toliko, da se dobro osjeti : 

— Čini mi se, prijatelju, da se sjetiš našeg 
kućnog broja, kad nešto navali* 

— Pravo i kažeš, prijo, ali što ćeš, kad je tako! 

— reče joj Bartol znajući, da ćeš se najbolje obra- 
niti, ako se uopće ne braniš* 

— A taj moj stari bez stida, pa već dva puta 
bio kod tebe, upravo me sram radi njega* 

— I ostarit ćeš, a šale se ne ćeš ostaviti, — 
hoće načelnik da ublaži njezine riječi* 

— Rod smo, pa nema nitko ništa da se srami, 

— kušao joj je i Bartol da doskoči* 

— A rod rodu ide u pohode ! — upade ona, 
a Bartol se osjeti krivim, jer zaista nije u redu, 
da ih nije koji put pohodio, gdje mu je načelnik 
uvijek dobar bio* 

— Što nije bilo, može da bude, — otupljivala 
je zatim baba Anka oštrice svojih riječi* — Znam 
ja, kako je, kad se čovjek počne na noge osovlja- 

vati, nema onda vremena za hodanje... Nego ti 
iedi i pij, što hoćeš i kako hoćeš, kao da si u svome. 

Rekla mu je, ustala i izašla onako visoka, 
a tanka lagano i ponosno, kako je i ušla ostavivši 
ljude same, da im ne smeta u razgovoru. 

A ti sada reci, što je i kako je, počeo 

djed Mika, a onda ga ispitivao lagano, natenam, 
kako Suvarini govore, sve potanko, kao da ništa 
dosada nije čuo. Odgovara mu Bartol, a sve je kao 
na iglama, išao bi, da se stvar konačno dokonča, 
jer se sjeća, što su stari govorili: »Ne uzdaj se, 

dok nije gotovo.« v . 

Kad su sve prešli, dosta jeli i pili, završi na- 

Čelnik ♦ » 

— Ako si raspisan, danas će se sve urediti, 

tako kaže bilježnik. 

Na te riječi Bartol klone, jer se jos nije ra- 
spisao od brata. Načelnik je valjda primijetio Bar- 
tolovu nepriliku, pa doda: 

— Nemaj brige, već će se sve urediti... A 

sada hajdemo ! 

Putem ga je do Gilfovih ispitivao o svome 
»gospodinu«, naime o Duki, jer je uvijek vo 10 
računa o njemu. I kad je Bartol tu i tamo nešto 
natuknuo o svojim brigama, sokolio ga: 

Oficir je bio iz Budrove kuće, iz nje ce biti 

i prvi gospodin iz Japaga. , , 

Čekao ih je čiča Marijan, pa cim su ušli, odmah 
su se spremali da pođu. Oni da će na vrata, a na 
njima se pojavi župnik. Vedar i nasmijan, kao da 
je sunce sa sobom poveo. Svi ustali, svi oko njega, 
svima drago, da je došao, i nema nikakve neprilic- 
nosti, što je gospodin. Ponude ga, da sjedne, a muški 
posjedaju nakon njega. Nema ni govora, da se sada 
nekud ide. On odmah raspreo razgovore i s muš- 
kima i sa ženskima, a Marijanove se snahe dive, 
što sve zna, i uživaju u njegovoj lijepoj mladosti. 
Raspričali se svi s njime, kao da se odavno poznaju. 
Tako u razgovoru on se najednom uozbilji, pa upita 
prekorljivo : 

— A vi, snahe, kao da nijeste bile na večer- 
njici ? 

S njih mu pade pogled na muškarce. Svi se 
pogledaše, nikom poniknuše, a Bartol se i Bara 
u duši Zastidješe, jer nijesu ni na misi bili. 

— Sve je to lijepo, i briga za gospodarstvo, 

— blago ih pouči, — ali najprije treba dati Bogu 
Božje, da bude blagoslova. 

— Danas nije moglo biti drugačije, — izvla- 
čio se iz neprilike čiča Marijan. — Imademo go- 
ste. 

— E, to je što drugo ! — zadovoljno će sve- 
ćenik, jer je tako posvema nestalo neprilično- 
sti. 

— To mi je zet, a ovo kći, — upozna ih sa 
župnikom čiča Marijan. 

— Baš mi je drago, da i iz Japaga nekog od 
svojih vidim, — reče mladi svećenik i razgovor 
iznova počne. Bartol mu je morao ispripovijedati 
sve svoje prilike i neprilike. I o djeci mu je morao 
govoriti. Kad je rekao, da ih ima petero, pohvalio 
ga i zaželio, da mu Bog još toga blagoslova dade. 
Čuo je i za Duku, za kojega je rekao načelnik, da 
će biti gospodin. Preporučio je, da ga dadu za sve- 
ćenika Božjeg. Napokon je došao na red i Barto- 
lov dug. Tri stotine nije mnogo, mislio je župnik, 
to će mu zadruga već dati. 

— Samo je jedna neprilika, nijesam raspisan, 

— završio je Bartol. 

— Za seljaka mora biti ! — rekne svećenik 
pogledavši na načelnika. 

— Radi toga smo se i sastali, — odgovori 
ovaj. 

— Tko je u udruzi glavni ? — pitao je žup- 
nik. 

— Što odlučimo nas trojica : bilježnik, uči- 
telj i ja, ostali od odbora prihvate, — rekne djed 
Mika. 

— Onda će biti lako, — zaključi svećenik, 

— a sada hajdemo na posao. 

Kad su pošli, dođe u sobu Fabo i poljubi sve- 
ćeniku ruku* „ « 

_ Te li to unuk ? — upita župnik* Kad mu 
potvrdiše, zapita, koliko ih još ima, a kad rekoše, 
da je samo on, okrene se Marijanu s prekorom : 

— Marijane, Marijane, četiri sina, a jedan 
unuk, malo je to * * * Ako kuća nema oslonaca, 
srušit će se i ugasit će ognjište* 


XXVIII* 

Baru su poslali naprijed, da bilježnik može 
zovnuti učitelja, a četiri muškarca pošla su polako 
do bilježnikova stana, u kojemu je bilo^ sijelo udru- 
ge* Svijet ih susreće i pozdravlja, a žene i djeca 
pristupaju župniku, da mu ruku ljube*** Dotle 
je Bara isporučila bilježniku, što traže od njega, 
a on je poslao svoga sina gimnazijalca Branka do 
učitelja* Njegova se žena dugo nećkala, da primi 
Barine darove, a kad ih je primila, pozvala ju je 
k sebi u kuhinju na kavu* Željna je Bara kave, 
jer ju je rijetko pila u životu, ali joj sada nije bas 
išla u tek, jer se sjetila, što se pričalo o biljezmko- 
vici* Bila je to žena srednjeg stasa i srednjih go- 
dina, ni seljakinja ni gospođa, crna, kao da je is- 
pod čerge pobjegla, šiljatih ruku i neuredne kose* 
Pozvala ona jednom k sebi seoske gospođe na kavu 
i dok su je pile, grdila je svoga »Brankelju«, da je 
jako nečestit, pa joj danas bacio »čorapu u mliko«* 
Otada su je svi zvali »gospoja čorapa u . ml iku«* 
Razvela je s Barom razgovor i nije ju pustila, dok 

ljudi svoje ne svrše* .. , v TJV . 

Međutim njihov posao nije išao lako* Uči- 
telj doduše nije došao, ali je poslao ceduljicu, da ce 
sve potpisati, što potpiše načelnik, pa to ne bi bila 
zapreka, ali bilježnik je tvrdio, da se zajam ne 
može dati, dok se Bartol ne raspiše od brata* Taj 
čovjek seljačkoga lica, zafitiljenih brkova, ugojen. 

a ipak ne debeo, postavši, što je, bez ikakvih škola, 
čuvao je svoj krušac pazeći najpomnije, da se ni o 
što ne ogriješi* I pisao je pače starim pravopisom 
»liepo, izza, otca« itd*, kako ga je naučio njegov 
meštar bojeći se, da ne pravi pogreške po novom 
pravopisu* Načelnik i Marijan bijahu u sto ne- 
prilika: doveli čovjeka i tako rekući mu obećali, 
a otići će praznih ruku* Župnik se malo žestio, ali 
nije ništa pomagalo* 

Kad su muški razgovori malo duže potrajali, 
»gospoja čorapa u mliku« kaže Bari, da i njih dvije 
idu vidjeti, što tako dugo rade* Kad je ona vidjela, 
da njen muž ima svu trojicu protiv sebe, ona tri- 
sta na njega : 

— Tko je to vidio, pošten čovjek došao, pa 
ne dati mu*** Imate li vi novac u kasi, da ga ču- 
vate ili da s njim pomognete ljude ? 

— Gospođo, imate pravo, — župnik će joj 
u jednu ruku iz obzira prema ženskom stvoru, 
a u drugu, jer je nije poznavao* Ohrabrena tim 
riječima sasvim se raspalila : 

— Ako ćete tako, a vi zatvorite kasu, a ne 
smaćite ljude*** Zašto da ih varate i da se ljudi 
nadaju, a ne mogu biti pomoženi! 

— Ali propisi, ženo*** — pokušao se braniti 
bilježnik* 

— Kakvi propisi!*** Da on ima propise, 
išao bi u banku, a ne u udrugu* 

— Tako je ! — župnik joj upade u riječ* — 
Banka se drži paragrafa i kojekakvih propisa, a 
zadruzi je glavno, da je čovjek pošten* 

Sada su se uskomešali i načelnik i Marijan, 
a bilježnik vidi, da imade protiv sebe i načelnika 
i Marijana i svoju ženu* Vidio se čovjek u zlu, 
pa se malo zamislio* 

— Ako već hoćete, može mu se dati na bon, 
a zajam će se provesti, kad se od brata raspiše, — 
našao je konačno izlaz* 

— Tako ste mogli odmah reći, — župnik 
će strogo na njega* — Za vas je svejedno, da li 

izdali novac prije ili poslije, a on će već urediti, 

što još treba. . , . , , .. , . 

Uz župnika su pristala i druga dvojica, a bi- 
lježnik ne zna, što bi : prav je, a u njihovim je očima 
kriv. Izvadio je već gotovu obveznicu i na njoj 
napisao olovkom »bon«. 

— Koliko trebaš, Bartole ? — upitao ga sve- 
ćenik, jer se već nije sjećao, koliko mu je rekao 
u Gilfovoj kući. 

— Tri stotine i pedeset, — odgovori Bartol, 
jer je htio, da dobije i ono, što mu je njegov stric 
odredio kao prilog za namirenje u crkvenoj bla- 
gajni. ... . 

— A obveznica je ispunjena na tri stotine, 
— upozori bilježnik pobojavši se odmah, da i opet 
ne bude u njihovim očima kriv. 

— Dobro, dosta je i tri stotine, — umiješa 
se Bara. 

— Molim, potpišite, — uzmaknuvši posvema 
pruži bilježnik obveznicu. Prvi potpiše načelnik 
i oprostivši se pođe sa župnikom po selu. Kad su 
i ostali potpisali, isplati bilježnik novac čiči Mari- 
janu. 

Na rastanku je Bara prihvatila izrađenu ruku 
bilježnikove žene, da je poljubi, no ova to nije do- 
pustila, a na njenu zahvalu rekne : 

— Ništa, ništa. Baro, moramo se pomagati, 
jer ako se mi ne ćemo, tko će nas pomoći ? 

Kad je Marijan predavao Bartolu novac, 
htio je zadržati onih pedeset, ali je Bara odvezala 
solferin iz rupca i predala ga ocu : 

— Nije mi blagoslovljeno, da ga nosim, a na 
tri ga dijela ne mogu razdijeliti, da ga dadem kće- 
rima... On neka bude od naše strane. 

Otac joj dade pet banknota i njih dvoje se 
sretno vrati na stan sa tri stotine. 

Nije Bartol čekao svete Kate, nego je na Ivana 
Glavosjeka otišao do čovjeka, isplatio mu njegovo 
i lagan se vratio u Baburinu kuću, koju je odsada 
zaista smio nazivati svojom. 

XXIX. 


Podigao glavu Bartol i kad selom ide, ne gleda 
ni lijevo ni desno, kao da misli : »Tko je meni ra- 
van ?« Ponosi se Bartol svojom kućom, a na dug 
ni ne misli, toliko ga veselje obuzelo. A drugi su 
šaputali i čudili mu se, što se usudio tolik dug na 
vrat naprtiti. Selo šapuće i šapće, pa doušio to i 
Suljo i jednoga dana evo njega Bartolu. Udebljao, 
lice mu je masno, sja se, kao da se slaninom nama- 
zao. 

— Kriv si mi, Bartole, kriv si mi, — počeo je 
svoj razgovor. — Ti meni tako dobar, a mene si 
mimoišao. 

»Što i kako ?« pita se Bartol, a Ciganin ne čeka, 
da ga upita, nego mu odmah odgovori : 

— Zar ti nijesam rekao, ako trebaš, da do mene 
dođeš ? A ti išao u kasu. 

Sjetio se Bartol Suljinih riječi na rastanku 
nakon kola, ali gdje bi on išao tražiti od goreg od 
sebe ? Ispričao mu se, što je bolje znao, i obećao mu, 
da će doći k njemu, bude li trebao, ni ne pomišlja- 
jući, da će ikad trebati Suljine pomoći. 

— Sada nije bilo potrebno, — govorio mu, 
— jer su svi bili za mene, pa i novi župnik. 

Kad je spomenuo mladoga svećenika, smrkao 
se stari Ciganin i ispustio bocu s rakijom, koju je 
upravo prinosio k ustima. 

— Svi ga hvalite, — potužio se Bartolu, — 
a moga Šandora istjerao iz škole... Kaže: nije 
vašega zakona, pa kad on u školu, moj mali mora 
van, a zna sve molitve i vaše i naše. 

Ali baća se Anta još jače zamjerio Duki. Kad 
je prvi put došao u školu, odmah je pitao za njega 
i stao ga ispitivati. Na svoje čudo vidio je, da dijete 
sve zna, — i ono, što se od njega nije moglo ni 
očekivati. 

— E vrijediš, da budeš gospodin, — pohvalio 
ga župnik, kad je svršio ispitivanje. Gorega udar- 
ca Duki nije mogao dati. Ta nakon plandovanja 

na paši nije više ni časa pomišljao, da bude gospo- 
din, jer i ono malo volje, što je neko vrijeme za to 
imao, posve mu je iščezlo, i sada mu bijaše, kao 
da ga župnik na smrt osuđuje. Jer nesamo da su 
gospoda na ruglo seljacima, nego i Bog je protiv 
njih, umovalo je dijete. Za baku-djedu svi su go- 
vorili, da je dobar, pa je ipak bila onako strašna 
salauka na dan njegove smrti. Kako tek onda mora 
strašno biti, kad umre koji drugi od gospode, kad 
se Bog onako ljutio prigodom smrti dobroga žup- 
nika ! v 

Stužio se Đuko i došao do zaključka, da je 
njemu krivo samo to, što dobro uči. Odlučio je, 
da više ne će učiti, pa će biti danas -s jutra seljak 
kao svaki drugi. Ali ta mu odluka nije ništa poma- 
gala, jer što čuje, odmah zna, a i težnja za znanjem 
u njega je i odviše velika bila, da bi je neiskusno 
dijete moglo zatomiti u sebi. 

No još je jače kasnije rastužio novi župnik 
cio Budrov rod, a osim toga uzbunio savjest cijele 
svoje župe. Nekako kad su stalj padati prvi mra- 
zovi, neočekivano umre Rega. Žena zdrava legla. 
Zašto je umrla, znalo se dobro u Japagama, a čulo 
se i u Povirje. Prepatila je strašne muke i duša joj 
se jedva rastavila od nje. Svijesna groznoga grije- 
ha, što ga je počinila, nije dala, da joj dođe sveće- 
nik. Krio je Ivša uzrok smrti svoje žene, krile su 
ga Japage, a ni Povirje ga nije htjelo znati. Ali 
znali su ga svi, pa je za nj doznao i župnik. Pla- 
nuo je svetim gnjevom, kako samo pravednik može 
planuti na zlo, zagrmio onima, koji su mu to re- 
kli, da Regi ne će dati ni zvona ni crkvenog pokopa. 
Ivša mu se nije usudio ni na oči, ali kad je mtrvo 
tijelo odležalo jedan dan bez zvona, ipak je sku- 
pio svu snagu i pošao u župni dvor. Svećenik se 
već bio malo stišao, pa je Ivša mogao s njime go- 
voriti. 

— Velečasni, ipak je kršten stvor, — skru- 
šeno je govorio čovjek župniku ne opravdavajući 
ipak grijeha svoje žene. 


130 


— Ivo, — baća Anta će mu slatko, kako on 
već govori, — mi obični svećenici ne možemo od- 
riješiti čovjeka, koji drugoga ubije, a ona je ubila 
nekršteno dijete, još k tome svoje, i koje se ni ro- 
dilo nije. 

— Znam, znam. . . Sve ja to znam i Bog neka 
joj sudi, ali već mi je previše sramote. 

Zamislio se župnik i kao čovjeku dobra srca 
sažalio mu se Ivša, ali rekao je, pa kako da 
porekne?... I selu treba da bude primjer. . . Du- 
go je mislio i napokon odlučio: 

— Dobro, neka bude, ali radi sprovoda mi 
ne dolazi. 

Popustio je župnik, da zvoni zvono za Regu, 
ali samo malo, tek toliko, da se kaže, da se zvonilo, 
i to u stranu kao na požar, nek se ljudi opomenu 
i nek se sjećaju. 

Sjutradan je jutrom ipak došao Ivša do žup- 
nika. Bacio se pred njega na koljena, obumio mu 
noge i plakao kao gladna godina : 

— Smilujte se, velečasni, — zaklinjao ga, — 
nije marše, nego stvor, u kome je duša bila. . . 
Kriv sam, ali godine sam s njome proživio. 

Teško župniku da povuče i drugu riječ, ali 
u dobroti srca ipak se boji, da je možda i odviše 
strog bio. 

— Dobro, — konačno reče, — dođi s kolima 
oko pet sati. 

— Kasno je, mrak se sada već rano hvata. 

— Kako sam kazao. Ivo, drugačije ne mogu, 
jer sam znaš, što sam u naglosti rekao, pa ni ovo 
ne bih smio učiniti. 

Župnik je došao u Japage bez reverende, 
samo u svećeničkoj ogrlici, da se može poznati, 
tko je. Lijes je dočekao pred kućom na ulici i išao 
je sa sprovodom kao svaki drugi ukopnik, niti je 
mrtvaca opjevao, niti se nad njim molio. Na ulazu 
u prnjavorsko groblje okrenuo se i pješice se vra- 
tio u Povirje ne čekajući Ivšinih kola. Ukopnici 

se u pun mrak vratiše i nitko se nije svratio u Iv- 
šinu kuću. 

Sve je to strašno djelovalo na obadva sela, 
ali nitko ni najmanje nije zamjerio župniku. Svi 
su se osjetili krivima, jer svi osim Bare i još koje 
žene zaslužuju, što i Rega. Težak oblak pritisnuo 
je duše sviju župljana i sva su srca bila potresena. . . 
Nitko se više nije usudio župniku na oči, a ni on 
nije više zalazio ni u čiju kuću. Osjećali su, da on 
ima pravo, pa kako da ga onda osude? .. . Da ih je 
bar na propovijedi izgrdio, ukorio, prekorio, bilo 
bi im svima lakše, ali ni to nije... Pokunjeno je 
čekala povirska župa, što će dalje biti, ali svršilo 
se, kako se nije nadala. 

Za tjedan dana nakon toga otišao je baca 
Anta u biskupiju, pa će sjediti s biskupom za istim 
stolom, šaptalo se u po glasa, a došao novi župnik 
ravno iz biskupije. Odahnula oba sela, a čim su no- 
voga vidjela i za ime čula, prozvaše ga »čiča Lo- 
vra«. Čovjek je to bio u najboljoj snazi, prije po- 
stariji nego mlađi, stroga oka, po kojemu se vidi, 
da mu je otac bio oružnik. S njim je došla i njegova 
majka, starija ženčica, kojoj je samo do Boga i 
crkve, a tko je ma i jedamput vidi, vidi u njoj skrb- 
nu gazdaricu. Kako ona traži red u kući, tako i 
njen sin u župi. Kad Japažani ni jesu poslali kola 
po njega, nije došao na vjeronauk. 

— Tih par koraka mogao bih ja lako presko- 
čiti, — rekao je prve nedjelje s propovjedaoni- 
ce svojim župljanima, — ali je li red, da vaš župnik 
pješice ide, gdje se konjima svi dičite ? ! 

»Tako je !. . . Tako je !« — samo što mu ni jesu 
povikali dolje iz crkve i Povirci i Japažani, jer 
nijedan im župnik nije znao tako reći kao on. Čiča 
Lovra govori kao pravi »prostak« (jednostavan 
čovjek), kao svaki od njih i za sve znade naći pravu 
riječ. Stali ljudi više dolaziti u crkvu, da čuju nje- 
govo »govorenje« (propovijed), a i stoga, što je to 
najodlučnije zahtijevao od svojih župljana. U 

toj stvari bio je strog, pa su ga se svi pomalo i bo- 
jali, pogotovu što je došao k njima iz biskupije. 

Lijepe propovijedi čiče Lovre podigle su opet 
glavu svim ljudima, pa im se stalo pomalo brisati 
iz duše ono, što im je baća Anta izazvao Reginim 
sprovodom. Jedini Ivša nije dizao glave. On se uvu- 
kao u se, jer dvije strašne sramote u godinu dana 
bijahu mu previše. Stao je izbjegavati i vlastitu 
djecu. Prepustio im je sobu i kućare, a on se nasta- 
nio u sobici i sa sobom uzeo malu Agu, da siročetu 
bude i otac i majka, a savjest mu nije nikad miro- 
vala, jer je Reginu grijehu i on bio kriv. Već je 
prije bio iskusio na sebi šibu Božju, pa se sada bo- 
jao još gorih udaraca. 


XXX. 

Ni Bartol nije bio miran. Nije ga savjest pekla, 
ali od studenog dojadile mu bilježnikove cedulje. 
Prođe tjedan, a najviše dva, evo redara s kuver- 
tom. Ne treba je Bartol ni otvoriti, zna, što je u 
njoj. Bilježnik piše: »Brini se, Bartole...« »Na- 
miri, Bartole...« »Ni jesam ti smio dati...« »Do 
glavne skupštine mora biti namireno...« Koji 
put mu opet piše, da se raspiše s bratom. Sve to 
zna Bartol : i da dug treba namiriti i da se treba 
raspisati, ali čim i odakle ? Prije se uzdao u svinje, 
a sada ih se gotovo izvriježio, mora početi iz po- 
četka — gore nego poslije diobe. 

Objesio opet Bartol glavu, ali jače nego ikada 
dosada, a kad je bio na stanu, koji put je znao 
i po dvaput doći doma. Nije mu do hodanja, ali 
nigdje ne može naći svoga pravoga mjesta. Ide 
Božić, treba zaodjeti obitelj. Trebalo bi kupiti 
pamuka : djevojčice prirašćuju, mora im se početi 
sa spremanjem ruha ; zima je duga, žene bi tkale. . . 
»Odakle sve to ?« pita se Bartol, odgovora ne nalazi, 
a bilježnik ga neumorno opominje i što dalje sve 

češće. Raspreda s Barom, što bi i kako bi. Sve je 
kojekako, samo da nije toga duga. Sad je istom 
osjetio teret, sve ono prije nije bilo ništa, i čini 
mu se, da se nikad odteretiti ne će. 

— Išći od stare, — savjetovala ga Bara. — 
Ako je tebi neugodno, ja ću joj govoriti. 

Zna Bartol, da je u Babure te puste novčine 
(kako on misli) u ormaru po trubicama, ali s kojim 
bi obrazom od nje iskao, kad mu je već toliko dobra 
učinila ? ! . . . Ona znade njihovu muku, pa kad 
sama ne da, zna valjda, i zašto. 

— Ništa ne ćemo kupovati, pa ma kao Ci- 
gani poderani hodali, — jedino je takav izlaz na- 
šao Bartol, — a kad dogusti, izvriježit ću se i go- 
veda. 

Protrnula Bara na te riječi svoga muža, no zna, 
da drugačije ne može biti, pa šuti... Neka Bartol 
pohrani goveda, savjetuje ga, pa na proljeće s nji- 
ma na vašar, kad budu imala najbolju cijenu. 
Dotle će valjda i bilježnik počekati. Ali on ne čeka, 
nego kako je prošao Božić, i po dva puta mu piše 
na tjedan. Strašno je Bartolu radi tih cedulja, pa 
radi njih ni doma ne bi dolazio, ali kad je sam na 
stanu, roje mu se misli i mora doći doma, da ga 
makar na malo ostave... Gotovo svaki put sre- 
tne Sulju. Stari Ciganin kao da ga uvijek gleda : 
čim se Bartol približi selu, evo njega pred njega, 
pa uvijek jedno te isto : 

— Teško ti je, Bartole... Teško ti je, ja to 
vidim. . . — I još bi mu nešto htio reći, ali kao da 
mu nije zgodno mjesto za razgovor, kakav želi 
s njime... Uvijek bi ga pratio do prvih kuća i 
sve navlačio na Bartolovu brigu htijući očito, da 
se s njime o tom porazgovori. Ali gdje će ovaj istom 
komu da svoj jad otkriva ?.. . Kad tako pođu, 
sve se boji Bartol, da ga ljudi s njime ne vide. Do- 
jadio mu Suljo gotovo gore, nego bilježnikove ce- 
dulje, pa sve snuje, kojim putem da ide sa stana, 
da se s njime više ne sukobi. 

— Govorit ćemo, kad bude kolo, — završavao 
bi obično stari na rastanku. 

Nije Bartolu do kola, niti ga hoće u tom svome 
jadu i nevolji, ali se Babura odapela, da mora biti. 

— Nevolju tvoju ne smije nitko vidjeti, — 
govorila mu ona, — kao lani, nikako slabije, a nama 
bilo, kako bilo. 

Pobrinuo se Bartol za vino, zaklao prase, da 
staroj udovolji, ali je odlučio, da ovo bude poslje- 
dnji put, dok se Marga ne nakiti... Kolo isto kao 
lani, ali Bartolu umalo da nije pofalilo pića. Znali 
ljudi, kako je bilo lani, pa se nijesu žurili doma, 
nego ostali, da se napiju, a poslije toga ga ogova- 
rali, što je dao kolo, a Rega se nije u grobu ni ohla- 
dila. 

Kad se volovodnića razišla, a Bartol jedan čas 
slučajno ostao sa Suljom sam, tutnuo mu ovaj 
tri stotine u ruku. Gledao Bartol novac, gori mu 
na ruci, a u dvoumici je, što da napravi : da li da 
ga zadrži ili da ga vrati. 

— Uzmi, sine, dobar si mi čovjek bio 1 Kad 
budeš mogao, vratit ćeš mi, — stari će mu Ciga- 
nin videći njegovu nepriliku. — Zašto da mi plje- 
snive pod čergom, a ti opet da kamate plaćaš ? ! 

— U redu je, da i ti nešto dobiješ, — reče 
mu Bartol u sto neprilika i spremi banknote u nje- 
dra, da ih njegovi ne vide. 

— Kadgod kakvu malenkost, a znaš, da nama 
puno ne treba, — nije ga odbio Suljo. 

Prva takva malenkost bio je dobar »šoblek« 
(komad slanine), koji je Suljo uz ostale darove 
sa sobom ponio od Bartola. 

Bartol nije časa časio, nego je odmah u ju- 
tro otišao u Povirje, da predade bilježniku novac. 

— Hvala ti, Bartole, iz najveće si me neprilike 
izbavio, — stao mu bilježnik zahvaljivati, mje- 
sto da se on njemu zahvali. — U nedjelju je glavna 
skupština, u pravi si čas došao, jer inače ne znam, 
što bih učinio. 

Sluša ga ovaj i ništa ne razumije. Zna, da je 
preko reda dobio zajam, ali je ipak bio uvjeren, 
da ga može vratiti, kad mu bude najzgodnije. 
Međutim mu bilježnik bio dosadio, kao da on nije 
pošten čovjek, a sada mu zahvaljuje. 

— Hvala vama za vašu dobrotu, — rekne 
mu Bartol samo iz pristojnosti, a ne od srca. 

— Činovnik sam, — nastavi bilježnik tuma- 
čiti, — o svakom ovisim, pa sam ti dao, da se na- 
čelniku ne zamjerim, a onda sam podmjestio iz 
svoga. . . I ostalo bi tako do skupštine, ali sam mo- 
rao izvaditi, jer sin mi je u gimnaziji, a što to znači, 
sam ćeš vidjeti, kada i tvoj bude. 

Sluša ga Bartol i ne može gotovo da vjeruje. . . 
čovjek mu je takvu uslugu učinio, a on mu za- 
mjerio, što je svoje tražio. Zastidio se sam sebe, 
ali mu ipak toga nije mogao pokazati, nego mu se 
ispriča sa svom svojom seljačkom samosviješću. 

— Oprostite, gospodine, ali da sam to znao, 
davno bi bilo već sve namireno. 

Još je istog dana morala Bara odnijeti u Po- 
virje najljepšu šunku. Predala ju je bilježnikovoj 
gospođi ispričavši se, što još nije potpuno suha. 
Ovaj put nije »gospoja čorapa u mliku« previše 
odbijala Barin dar, nego ju je lijepo podvorila i 
s njom se raspričala, a sve se kretalo oko Duke, 
kojega se čiča Lovra ne može dovoljno nahvaliti. 

— Sretna si, Baro, i ne drži ga kod kuće, — 
završila je bilježnikova žena svoj razgovor s njome. 


XXXI. 

Veselo se Bara požurila kući, da govori s Du- 
kom, radi čega se tako svidio župniku, ali joj on 
nije ništa znao reći. Čiča Lovra u školi sa svima jed- 
nako. Niti koga hvali, niti koga baš previše kudi, 
a i Šandor je smio pod njegovim satovima ostati 
u školi. Katekizam ga nije ispitivao, ali bibliju 

i neke molitve morao je znati kao svako drugo 
dijete. U školi je tražio »red« od djece. Morala su 
sjediti mirno i slušati, što se govori. Nitko se nije 
smio maknuti i u tom je bio stroži i od staroga me- 
štra. Nije doduše tražio kao on, da drže ruke na 
klupi, ali su ih morali skrstiti na prsima i okom pra- 
titi njega, ako je hodao ispred klupa. 

Djeca ga se nijesu bojala, jer nije upotrebljavao 
šibe, ali njegovo strogo oko bilo je jače od nje. 
Ako koje dijete nešto šapne ili se okrene, već je 
župnikovo oko bilo na njemu i umirilo ga. Inače 
bi pod njegovim satovima bilo jako lijepo. Djecu 
ne bi baš previše ispitivao i kao da ih nije ni puno 
učio. Što je tražio, da se zna, to se moralo dobro 
znati, a inače bi s djecom razgovarao, kao da su 
njemu jednaka, i tako razgovarajući s njima učio 
bi ih. 

Kad je n. pr. jednom došao u Japage u školu, 
a bio pao prvi snijeg, ushodao se pred klupama i 
onako crven i svjež tr’o ruke i djeci govorio, kako 
je snijeg lijep. Bit će saonika. . . Potrajat će snijeg. . . 
Lijep je i mekan, al će lijepo biti valjati se po nje- 
mu. . . Kad očvrsne, alaj će se lijepo sklizati saoni- 
ce. . . I moći će se od njega praviti čovjek od snije- 
ga. Pričanje mu bilo živahno i baš u svemu za 
djecu. Sjedeći mirno skrštenih ruku djeca oživila. 
Ne miču se, ali im cijelo biće titra i unaprijed uživa 
u ljepotama snijega. 

— A otkale nama taj lijepi snijeg ? — izne- 
nada prekine svoje pričanje i obrati se pitanjem 
djeci. 

Preko polovicu ruku digne se u zrak. Ustavi 
oko na jednoj djevojčici. Ona ustane i rekne : 

— Od Boga ! — a isti odgovor zamnije iz još 
mnogo usta onih, koji su sjedili, jer se živa dječja 
narav sputana strogošću svećenika nije mogla za- 
tomiti našavši tako način, da se ispolji. 

— Tako je, djeco!... Bog nam je poslao sni- 
jeg, da pokrije zemlju i da bude. . . — ne dovršivši 

misli opet ustavi oko na jednom djetetu, a ono 
rekne: .. 

Zar je* danas hladnije nego jučer, kad se 

sve smrzlo bilo i zima nam ujedala ruke i usi . 

_ upita župnik te nastavi : — Snijeg je topao, 
nije vruć kao peć, ali pokriva žito i gnje ga- Da mje 
njega, ono bi promrzlo... On je zato, da čuva 
žito od smrzavice i da mu se mi veselimo. .... 

A vi nekoji, koji volite slatko, kad vidite snijeg, 
zaželite, da bude šećer. (Mnoga se dječja usta ra 
ST od želje.). . . Drugi opet žele da je snijeg perje, 
pa bi bilo mekano po njemu hodati i toplo, kad bi 
se valjali. . . Nekoji opet žele, da smjegbudemekan 
i grudast, da se mogu po njem sanjkati i njime 
erudati. . .'Mi svi znamo, da je Bog nas dobri otac, 
fa ćemo ga moliti: netko, da se snijeg pretvori “ 
šećer, netko da se pretvori u perje, a nctk ° da 
duže ostane i da bude dugo mekan... Koga 

Bog budu molili, da snijeg dugo 

ostane, - odgovori sigurno i slobodnodijete. 

— Tako je l — potvrdi župnik. — A. zašto . 

_ upita i odmah nastavi :- Stvorivši snijeg Bog 

mu je odmah odredio, čemu ima da slu21 - Pa 
ga ne znam koliko molimo, da nešto drugo od njega 
Spravi, ne će nas uslišati. I vaša mati vas voh, 
oa P kad ispeče u nedjelju kolača, dat ce vam ih, 
kad je molite, pa ma sama nijednoga ne okusila. 
Ali kad ona ispeče kolača, da ^ odnese u cije sva- 
tove, onda vam ih ne će dati. . . Tako ni Bog 
snijeg u šećer pretvoriti, a niti u perje, jer oi se 
pod njim sve živo ugušilo. . . Ako hoćes iz papna 
slike izrezivati, dat će ti majka P W J a 
i škare, a ako nema papira, ne će ti datideseticu, 
da iz nje izrežeš onog lijepog dečka, jer bi to bila 

velika šteta. . v - • 2. 

Takvim i sličnim razgovorima naučio je zup 
nik djecu, što smiju od Boga moliti i da On uslisa 
ljude samo u onome, što je njima od koristi... i 

druge vjerske istine učio ih je na jednak način, 
a djeca su živo sudjelovala u tim njegovim raz- 
govorima, i tako gotovo ne osjećajući poprimala 
od njega nauk... Ali bilo je jedno područje, na 
kojemu župnik nije imao puno uspjeha s djecom. 
Iskusni je svećenik to vidio i osjećao, pa se tomu 
predmetu vrlo često vraćao. Radilo se o prazno- 
vjerju i sujevjerju. Dok su mu djeca inače redovno 
ispravno odgovarala, u ovom je predmetu rijetko 
kada dobio odgovor, koji je bio očekivao, a koji 
put su mu znala djeca i protusloviti. 

Kad je jednom govorio o vilama, pa tvrdio, 
da ih nema, ustao je buntovno Šandor i rekao, 
da ih je sam vidio. 

— Gdje to, Sandore ? 

— Na utvaju zimi, kad zapušu vjetrovi i za- 
viju snijegom. Onda one plešu cijelim poljem, — 
odgovori dijete. Župnik malo pošuti, a onda stane 
pričati : 

— Kad sam ja bio tako malen kao vi, imao je 
moj djed svinjara, staroga Miju, koji nije pravo 
ni vidio ni čuo. Jednom dođe on i kaže nama, da 
je našao u šumi divljega pčelca. Rekao je, da je 
najprije čuo pčele, gdje zuje, a onda ih je vidio, 
gdje izlijeću iz staroga hrasta iz duplja među gra- 
njem. Čudili se mi svi, što djed kaže, da ih je čuo, 
a još više, da ih je vidio. On tvrdi svoje i kaže, 
da je obilježio hrast križem, da tko drugi ne utuši 
pčelca... Sjutradan pođemo mi svi, što nas je bilo 
u kući, da vidimo Mijinoga pčelca, a kad tamo, iz 
hrasta ne izlijeću pčele, nego — stršenovi. 

Cijela škola prasne u smijeh. 

— Tako to mi, djeco, mnogo toga pravo ne vi- 
dimo, niti pravo čujemo, a mislimo, da smo vi- 
djeli i čuli, pa koješto vjerujemo... Nema to ni 
vila ni vještica ni vukodlaka, nego su u njih vjero- 
vali naši stari, dok su bili pogani, pa još i danas 
ima svijeta, koji u njih vjeruje... A to je grijeh, 
jer vjerovati smijemo, što nas uči naša sveta mati 
Crkva, kako molimo u Vjerovanju. 

Djeca su se kradom pogledavala, koliko su 
mogla od oštroga župnikova oka, a malo mu je 
koje vjerovalo. U Đukinoj se duši pojavila velika 
sumnja. Njegova mati ne vjeruje u to, a on ipak 
pomišlja, da bi nešto moglo biti. Onda, kad je išao 
s ocem kroz šumu, sve mu se činilo, da je nešto vi- 
dio, kako bježi i skriva se. Isto tako lunjajući kroz 
bajer, sve mu se činilo, da pred njim bježe mnoga 
nevidljiva bića kao skakavci, kad ideš po str- 
njaku. Nije doduše ništa jasno vidio, ali je mnogo 
toga čuo, što nije mogao odrediti, što je. Možda su 
to mali ljudi ili vile, koje su se dozivale šaptom, 
da se pred njim sakriju. Jednom mu se cak uči- 
nilo, da je s bajera vidio u Viru vodenjaka: pro- 
molio zelenu glavu kroz lopoče, kudrava mutno- 
zelena kosa kao drezga spustila se u vodu, -a dva 
žuta oka gledaju i miču se amo tamo. Požurio je 
do obale i zašao po prevaljenom golom panju kroz 
situ sve do lopoča. Vodenjaka nije bilo. Lopocevo 
se lišće ljeskalo iznad drezge, a dva žuta se cvijeta 
ljuljala na vodi. »Uronio je,« mislio je onda Đuko. 

»A što je ono valjalo snoplje na Ilinje ?« pitao 
se dalje. Kažu, da kojekakvi stvorići trče žitom 
i po strnjaku, a onoga dana nigdje se ništa nije vi- 
djelo ni čulo, nijednog osluška nije zamijetio, 
tako je bilo mirno. Ako ima čega, sve je to pobje- 
glo od straha pred onim, što će doći. A tko je onaj 
silan led navukao? Toliko puta je kiša po njemu 
padala, a nikad ga nije tukla kao onajputa. . . 
Svega se toga Đuko sjetio, na sve je to mislio i 
nikako nije mogao pod sigurno vjerovati župniku. . . 
Babura je tako pobožna, tolike molitve zna, pa 
ipak u sve vjeruje... Zar je ona poganka, zar je 
njegov otac poganin ? ! Pogani ni jesu znali za 
Isusa i proganjali su njegovu vjeru, a njegov je 
otac ipak dobar kršćanin. 

Župnikova hvala nije previše razveselila Duku, 
kada mu je mati onda rekla, da ga hvali. Dijete je 
u toj hvali naslućivalo nešto loše po sebe, a da pra- 
vo nije moglo odrediti, što bi to bilo. Činilo mu se 
nekako, kao da je i on protiv njega, da ga hoće 
oteti, iščupati od njegovih. Ne bi tog dijete tako osje- 
ćalo, da toga proljeća nije opet otac počeo bivati 
s njime drugačiji, nego što je bio ljetos. Zapravo 
je Bartol prema njemu bio jednak, ali kako Roko 
prirašćuje, Bartol se sve više bavi s njime. On je 
naglo od djeteta odskočio do dječačića te Duki 
dorastao do ušiju. Otac uživa u razvijenom dječa- 
ku te ga uvijek uzima sa sobom na kola, daje 
mu bič, a dijete šicka po konjima, da ih Bartol 
jedva može suzdržati. Dijete se veseli, da se konji 
propinju, da trče, a Bartol se sjeća, da je i on takav 
bio, pa mu se javlja ponos, što će Roko biti isti 
kao i on. Kad Bartol cijepa drva, evo Roke kod 
njega. Uzme malu sjekiricu te njome kljuca po 
granju, da ocu pomogne. Ispituje ga koješto sve 

0 muškim poslovima, a otac ne zna, kamo bi od 
dragosti, pa govori Bari i svojima: »To je pravi 
moj sin !« 

Čuje to Đuko, pa zavidi bratu i čini mu se, 
da ga otac zapostavlja. A otac kojiputa štogod 
učini, po čemu se i drugima čini, da Đuko ima pra- 
vo. Kad se Roko na Božić okretao, ali bez pogreš- 
ke, Bartol ga je izljubio. Đuko zna, da njega nije 
nikad poslije okretanja poljubio. Još u zimu me- 
tnula je Babura u dimnjak jedno jaje, da otvrdne, 

1 od tog će Duki našarati svilopis za Uskrs. I na 
Veliki petak posebno je to jaje našarala i dala ga 
Duki. Ljuska je tog jajeta čvršća nego drugih, 
pa bi Đuko kod tucanja jaja sa svojim drugovima 
mogao dobiti najviše šarenih jaja, no Bartol je to 
jaje uzeo od Duke i dao ga mlađemu sinu. Mislio 
je, dijete je, pa se ne zna tuckati, a ako ima jaje 

s tvrdom ljuskom, dobro će proći. Duki se činilo, 
da mu je otac učinio nepravdu. Roko je već velik, 
pa bi mogao znati, da se mrvice od svetenja na Us- 
krs ne smiju rasipati po zemlji, nego se mora pomno 
paziti, da i nesetna ostane na stoki jaku. One se 
poslije jela skupe i spreme, pa se njima okadi, kad 
tko oboli, jer vjeruju, da pomažu kod mnogih 
bolesti. Međutim je Roko bacao ljuske od blagoslov- 
ljenih jaja na pod, a otac ga nije ni ukorio, nego je 
te ljuske sam pokupio. Đuko je jako volio jaja, 
ali nijedno nije smio za vrijeme Uskrsa pojesti, 
jer ga je Bartol još prije Božića odredio za svinjara 
te godine, a ako svinjar jede jaja na Uskrs, dobiju 
svinje gušu, — tako vjeruju u selu. Đuko se svejedno 
osjećao prikraćenim i bilo mu je jako žao na oca 
u jednu ruku, što nije dobio jaja, a u drugu, što će 
morati biti svinjar. 

Kao ono nekad u nježnijoj dobi, tako se i sada 
počeo opet osjećati nevoljko u roditeljskoj kući. 
Onda je imao Kranjce, kojima je znao koji put 
izmaći, i strinu Klaru »Vinaših«, a sada nije imao 
nikuda da ide. Osim toga je znao, da godine prola- 
ze, pa će i on odrasti, a što će onda biti s njime ? 
Govore njegovi, da od njega ne će biti poslenik. 
Što će dakle biti od njega ? Otac ga je odredio za 
svinjara, a s majkom je često govorio, da će mu 
jedan sin biti ratar, a drugi pastir, kao što već ima 
tih slučajeva po selima, no Đuko zna, da čobanin 
nije pravi seljak. Čobani su oni ljudi, koji ni za što 
nijesu. Buđrov se ponos uzbudio u njemu, jer on 
ne će da bude najgori ili makar samo gori od dru- 
gih* . .... .... 

U djetetovoj se duši rojile razne misli i ono je 
osjećalo, da mu ne će biti pravoga opstanka u oče- 
voj kući. Ali kuda će ? Tada se iz pozadine njegovih 
pomišljaja javljala misao, da ipak bude gospodin. 
»To nikako ne !« odlučuje dijete. Zar da on bude 
na ruglo drugima ? Zar da bude zao, kao što su 
gospoda, kako je toliko puta čuo ? Ipak drugoga 
izlaza nema... Ta je pomisao strašna djetetu. 

n o ipak mu je klijao jedan trak utjehe: svaki bi 
seljak ipak volio biti gospodin. Zašto ? I djed Mika 
Suvann uvijek govori s nekim ponosom, da će Đuko, 
njegov rođak, biti gospodin. Uostalom i Budrovi 
se ponose, što je iz njihove kuće bio oficir, a i to je 
gospodin. 

Ne shvaćajući razloga tome uslobodio se i 
jednom upitao majku, zašto bi ljudi volili, da budu 
gospoda. 

. " . Ona imaju svaki dan »friškevine« (govedske 

juhe) i mesa, — odgovorila je djetetu. Đuko je 
shvatio, zašto i oni od diobe imaju bijeli kruh. 
U selu bolje cijene onoga, tko bolje jede. 

— I gospoda sve znaju, — dodala je Bara. 

S tim se Đuko ipak nije mogao složiti. Go- 
spoda znaju ono, što je u knjigama, ali ima toliko 
Znanja, koje ona ne znaju. Tako ne vjeruju, da imade 
vila. Ni mati njegova u to ne vjeruje, pa se u dje- 
čjoj duši obnovila prijašnja sumnja o tim stvarima, 

bana 1 ^ ^ jednim do S ađa i em bila pokole- 

Kad su nastali lijepi proljetni dani, da se mo- 
glo raditi u vrtu, vodila ga Babura sa sobom u 
vrt iza kućišta, odnosno tamo ju je uvijek našao, 
•J ad .?^ v ao & škole, ako je nije bilo doma. Jednoga 
dana bijaše vrlo mirno vrijeme, a sunce pripeklo, 
kako znade biti češće u odmaklo proljeće. Baburi 
bilo vruće, pa raskopčala kožušak, odvezala ma- 
ramu i složila je na glavi. Najednom joj mara- 
ma odleti s glave, kao da ju je netko skinuo i od- 
nio. Uspravila se stara žena i gledala, kuda to ne- 
sta njene marame, ali nije vidjela, niti kuda je od- 
letjela, niti ^kamo je pala. Uprepastila se, prekri- 
žila se i prošaptala : »Dobrice« (vile), i toga je dana 
bio kraj njenu poslu u vrtu. 

— Zalutao vjetar odnekale, — tumačila je 
Bara Baburi, što se desilo s njezinom maramom. 

Nije, sinko, bilo je mirno, — uvjeravala je 
Babura Đukinu majku. — Smela sam ih na njihovu 
mjestu, pa su mi se makle i odnijele rubac. 

Đuko nije mogao dati pravo svojoj majci, 
jer mu se činilo, da Babura bezuvjetno ima pravo. 
On je bio tamo, pa da je bilo vjetra, sigurno bi 
ga osjetio. To su dobrice i ništa drugo, uvjeravalo 
ie dijete sebe. I koliko bi mu možda i moglo biti 
žao Babure, što se uplašila i nestalo joj rupca, to 
mu je bilo drago, da je i on nešto sigurno doživio, 
o čemu mu je govorio šandor, a kasnije i otac. 
Radi toga mu je bilo očitije neznanje kako novog 
župnika tako i njegova učitelja. 


XXXIII. 

Nekoliko dana iza toga, bila je nedjelja, do- 
šao je Ivša u njihovu kuću prvi put, otkako je 
udovac, i donio Baburinu maramu. 

Čuo sam, strino, da ti je nestalo marame, 

— rekao je staroj ženi, — je li ovo? 

— Bože, ti meni prosti, a gdje je bila i — za- 
strašeno ga upita Babura prepoznavši svoju stvar. 

— U mom djeteljištu raširena, kao da ju je 
netko položio, da se suši. 

Babura se još više ustrašila, jer je sada po- 
gotovu bila uvjerena, da su joj dobrice odnijele 
maramu, pa je razastrle po djeteljini, jer vjetar bi 
je onako složenu bacio. Nije se usudila, da je uzme, 
nego mu je rekla, da je stavi na krevet. 

Bara je ponudila djevera, da sjedne, i htjela 
ga čime malo počastiti, ali on se ispričao presmm 
poslom i izašao. Bartol ga je ispratio do ulice, a 
na rastanku, kad su bili sami oko u oko, prekorno 

će Ivša bratu : . v . 

— U mene žal< . t, a ti veselje praviš!... 

Pokojna se nije ni u grobu opružila, a ti si se po- 
žurio i kolo dao, brate. , , 

Ovaj je prijekor zasjekao Bartola do dna du- 
še, jer Ivša je imao pravo. Pokušao mu se ipak 
opravdati i 

— Morao sam, jer znaš, da još nijesam pot- 
puno u svome. 

— Morao, ne morao, ja ti toga ipak nikad ne 
bih načinio ! — rekne Ivša i ode bez zbogom. 

Žene su primijetile, da je sigurno bilo nešto 
između Bartola i brata, pa su ga pitale. Rekao im 
je, a one se obje zastidile, što je te godine u njiho- 
voj kući bilo kolo, jer nije prošlo ni šest mjeseci, 
što se desila žalost, i to još ovakva, domaćinovu 
bratu, a kod njih bilo veselje. »Nije red !« zaklju- 
čile su oboje. Babura je sada shvatila, zašto joj se 
dobrice osvećuju, i pobojala se još gore njihove 
osvete. Odlučila je, da će vlastitom rukom otkati 
trubicu tkanja, od koje će Bara izvesti i sašiti koju 
rubinicu Agi, Ivšinu siročetu. Osim toga je Ba- 
bura do neke dobi noći molila dugo krunicu za is- 
pokoj Regine duše. 

Žene su na taj način mislile popraviti svoju 
pogrešku, a kako će Bartol ? U bratovu se kuću 
nije usudio ići, da mu on možda u svojoj žalosti 
ne rekne što žalno, pa bi moglo biti grijeha i gore 
zamjere. Međutim mu se sama od sebe nadala pri- 
lika, a da brat o onome, što je učinio, nije nikad 
doznao... Primijetila Bara i Babura jednog dana, 
da Ivša iznosi iz kuće muško rublje i vješa ga po 
dvorištu, a lijo i njegova žena bili su na poslu. 
Nitko im nije trebao reći, kakva se sramota de- 
šavala u njegovoj kući. Snaha nije htjela da pere 
svekrovo rublje, pa ga je on sam polužio i oprao. 
Kod toga se posla zatvorio u kuću, da selo ne vidi 
njegove sramote i sramote njegove djece. Kad je 
za to čuo Bartol, usplamtio je, kao što nije skoro, 
te je potražio dobar prut, da ide izbiti sinovca i 
njegovu ženu, jer napokon Ivšina sramota i na njega 
pada. Jedva su ga žene zadržale. 

Sjutradan se navlaš sukobio u polju s Ujom : 

— Što je to bilo, sinko, jučer kod vas ? — 
pitao ga. Stric mu nije trebao ništa više reći, jer 
se lijo zacrvenio sigurno do nožnoga palca. 

Sto mogu početi, kad žena ne će . po- 
čeo se jadno izmotavati pred Bartolom. 

A zar nema nigdje poštenoga stapa kod vas 

u kući ili u blizini ? — pitao ga upravo bijesan 
stric. - Da je moja, modrice bi do groba nosi a. 

— Žena mi je, pa ne mogu, — branio se lijo, 
— nijesmo Cigani, da se tučemo. . . A kad lijepa 
riječ ne može ništa, ne mogu m batine. 

— Još jedamput nek to bude, otvorit cu na 
svu šir kapiju i zovnuti selo, neka vidi, kakvog 
je gada doveo jedan Budrov sebi za vjenčanog 
druga, — zaprijetio se Bartol. . . ,. 

Tako je on napravio reda u bratovoj kući, 
ali sam se svoga zla, koje mu je sjedilo na vratu, 
nije znao riješiti. Otkada je dužan Sulji, evo njega 
svaki drugi treći dan, pa daj, Bartole-, ovo, daj ono. 
Jednom odnese kruha, drugi put slanine, onda 
masti, pa brašna. Nikada doduše ne bude toga puno, 
ali malo pomalo, pa se nakupi mnogo. To bi se 
dalo još kojekako i podnijeti. Dade mu se u kući, 
pa nitko ne vidi, da li je što odmo ih nije, jer napo- 
kon Ciganin ide po selu, to nije ništa upadno, ako 
i u njihovu kuću dođe. Ali Suljo, kad je vozio 
svinje s Bartolova stana, spleo se s Ciganima iz 
Perinaca, jer nije imao svojih kpla, pa mu otada 
oni često dolaze. Premda je ciganski konj s malim 
zadovoljan, ipak i on treba hrane. Kad Suljo dobije 
goste, evo ga Bartolu po sijeno. Ako njega nema 
doma, Ciganin sam ode u sjenik, pa naprti, koli . o 
može ponijeti. Odbijala ga Babura, k ° hko if JJJJf 
i mogla, ali gdje ćeš osu odbiti od meda, a Ciganina 
od onoga, na što misli, da ima P^ av0 *. . 

Kad se njive i livade zazelemle, bio je pre- 
stao dolaziti po sijeno, ali kad mu gosti dodu, 
pusti konje po Bartolovoj livadi. Jedamput ili dva 
puta otjerao ih je poljar u seosku stražu, ali ta 
je Suljo došao po Bartola, pa je morao ići molja- 
kati poljara kao za svoje, da pusti ciganske konje, 
i što više platiti mu, kao da je njegova marva ne- 
kom tuđem štetu načinila. A kad mu je djete- 

ljina dorasla do kose, on još nije u nju ni zašao, 
a Suljo bi oborio po koji otkos za svoje goste na 
Bartolovu djeteljištu. Nije njemu bilo toliko ni 
do štete, što ju je time imao, ali selo vidi, Ciganin 
zalazi u njegovo kao u svoje, pa mu je sramota. 
Pitat će se ljudi, zašto to Bartol dopušta, čut će se 
pravi razlog, pa mu onda još gora sramota. 

Sjetio se Bartol riječi naših starih : »Teško 
onom, koga slijepci biju«, a sada je sam iskusio, 
da je još teže onome, tko je dužan Ciganinu. Da 
je naš čovjek, već bi se s njime naravnao ili makar 
i posvadio, ali s Ciganinom ne može rat tjerati, 
jer ako zaišće svoje, mora mu dati, — ne bi mogao 
dopustiti, da ga Suljo pred sud izvede. 

Mučio muku Bartol, ali još goru Babura. Ot- 
kako Suljo ne dolazi po sijeno, Keva je stalno dola- 
zila sad po mrsno, sad po nemrsno. Babura joj dala 
onaj rubac, što su joj dobrice odnijele, dala joj 
i još koješto drugo i svaki put joj rekla, da je to 
posljednji put, ali Ciganka, kao da joj nije ni- 
šta rekla. . . U tom jadu Budrove kuće bio je Đuko 
sretan, što se nitko nije sjetio, da im je zapravo 
on tu sreću pribavio. 

Metnuo se Bartol u brigu, kako da se Ciganina 
riješi. Najbolje bi bilo, da ga isplati, ali odakle ?... 
Nema druge, morat će se raspisati s bratom, ali i 
Za to treba novaca, jer nema pristojbe na vjeresiju. . . 
Svinja nema za prodaju, pa smišlja, koju kravu 
da proda. Žao mu je svake, a u voliće ne će da dira, 
jer oni će mu za godinu dvije biti najbolji za ja- 
ram. Ali morat će nešto istjerati na vašar, pa pro- 
dati bud zašto, da do novca dođe, a kad se ras- 
piše, dobit će u udruzi. Tako je odlučio, no ipak 
sve odgađa, da dočeka bar početak jeseni, kad se 
stoka tjera na sajmove. 

Čekao bi on i do zime sve se nadajući, da će 
doći neka promjena, a što kasnije, to će biti i cije- 
na bolja, samo ipak ne smije čekati s govedima 
kasne jeseni, jer tada su obično najjeftinija. Čekao 
bi on, ali Babura ne može da čeka. Sto je ljeto bli- 
že, to je Keva nasrtljivi ja. I kod seljaka se tada 
prorjeđuje hrana, a kako ne kod Cigana. Kad je 
njoj konačno sve dojadilo, jednom će ona u nedje- 
lju strogo na Bartola : 

— Kad će prestati ta pokora i sramota i 

On se pokunjio, pa joj ništa ne odgovara. 

— Ne bude li tome skoro kraja, tada Bartole, 
ne zamjeri, ali svatko k sebi. 

Oštra i odlučna Baburina riječ kao da ga je po 
srcu udarila. Stisnuo se,, smanjio se, i sam je sebi 
bio manji od ikoga... Pogleda na lenu, a na Ba- 
buru se ne usudi podići oka, nego joj pokorno i 
ponizno gotovo prošapće: . v . . 

— Ne znaš, strino, što znaci, kad je čovjek 

dužan ! 

— Sve ima svoje granice, pa mora i to, 
siječe ona kao sjekirom po panju. . 

— Znam, ali kako i otkuda ?. . . Meni je naj : 
gore, jer svatko zna, da Suljo ne dolazi k nama radi 

Babura se uvrijedila, jer Bartol kao da cilja 
na njenu žensku čast, i to da je s kime, nego s Ciga- 
ninom... Izgubila dar govora, a usne joj drsću. . . 
Jedva je nekako snage smogla, pa mu nemoćno 
rekne ♦ 

— Ne dolazi on, nego Keva... Htjela mu 
je time vratiti milo za drago. 

— Sto ću?... Dužan sam! 

— Komu ? ! — opet joj se vratila snaga, pa 

je odsjekla. 

Od kog sam mogao dobiti i to bez kama- 
ta ! — jednako joj odlučno rekne Bartol. 

— Ašto sam ja ? — ona će. 

— Dobra si nam bila u svakom pogledu... 
Dobra si nam i previše. 

— Zar ja nemam ? 

— Što imaš, što nemaš, na me ne spada, a 
što imaš, tvoje je ! — govori joj dalje Bartol po- 
sve mirno i trijezno. 

— U mene novca po trubicama, koliko ga ho- 
ćeš, a ti istom od koga uzimaš i teret sebi preteški 
na vrat mećeš. 

— Ti znaš svoje, a ja opet svoje. 

— Da te ne znam, uvrijedila bih se na tebe, 

— sada će mu ona posve mirno. 

— Uvrede nema, strino, ni s jedne 'ni s druge 
strane . . . Znala si našu brigu, pa da si mogla, po- 
mogla bi nas, kako si nas i u svemu pomagala. 

— Hoće li tebi lito samo u okno doći ? . . . 
Trebao si iskati... Među nama bi ostalo i nitko 
pod Bogom ne bi znao, a ne obijati pragove po Po- 
virju i moljakati u kasi, da te prignjave u najgori 
čas, pa ti na koncu Ciganin milost udijelio... 
Bartole, Bartole, mislila sam, da si pametan, a 
ti si budala nad budalama. . . Novac kod tebe, 
samo da rukom posegneš, imaš ga, a ti kao onaj, 
što je od žeđi umro, a vozio se preko Save. 

— Nijesmo mogli od tebe tražiti, razumjet 
ćeš sama, — počela je Bara braniti svog muža. 

— Kad čovjek pruži prst, ne možeš mu i ruku iš- 
čupati, a ti si nama i više nego ruku dala. 

Babura se posve udobrovoljila, jer vidi, da 
se u Bartolu i Bari nije prevarila. Drugi bi je na- 
stojao nesamo izrabiti, nego i ogoliti, a njih se dvoje 
brinu i podnose čak i sramotu, na njezino ni ne ra- 
čunaju. Voljela bi, da ih izljubi, kad ne bi bilo ne- 
prilično, toliko su joj dragi, a ne zna, koje joj je dra- 
že i milije. 

— Evo, Bartole čovječino prava, mentuj se 
brige i pokore, — reče blago, koliko je samo bla- 
gosti smogla, te izvadi iz njedara tri stotine i po- 
loži ih na stol. 

Gleda novac Bartol i jedva može vjerovati, 
da ga vidi. Priđe staroj i uzme je za ruku, da je 
prinese ustima* 

Ni jesam ja misnik, — ona će mu opet stro- 
go — Dok sam živa, dužan si mi, i nikakvih kamata 
nema, jer svejedno mi je, da li je novac u ormaru 
ili kod poštena čovjeka*** Ali kad umrem, moraš 
namiriti dug i platiti za me vječne mise, jer je taj 
novac za to određen. ♦ ♦ Ako još trebaš, ima u mene, 
a kadgod te nužda prinuždi, da se nijesi kojekuda 
potepao i svakoga moljakao, nego išći od mene* * * 
Sama ti ne dam, da ti upravo kuća gon, ali isci, 
dobit ćeš uvijek, dok novčića imam* 

Kušao je Bartol da joj se zahvali* Nešto je pro- 
mumljao, ali toliko je bio i radostan i smeten, da 
joj nije mogao ništa jasno i pametno reći* 

— Do na večer da je novac u Suljmim ru- 
kama i da mi nikad više ne dođe na vrata niti on 
niti njegova žena ! — strogo mu naloži Babura. 

Ustao bi odmah i pošao, ali ljudi će ga vidjeti, 
da je išao pod čergu, i to jos u nedjelju, pa će se pi- 
tati, zašto je išao. Slučajno je vrijeme takvo, 
da ne treba niti motika otkovati, niti srpova na- 
zubiti, pa je Bartol u velikoj neprilici* *og a 

ga je izbavila sama Keva. Po svom običaju do- 
šla je pred podne, jer zna, da će u nedjelju, ako dođe 
prije objeda, dobiti uz ostalo također i kolaca, jer 
ih Budrovi uvijek imaju svecem radi djece* Ba- 
bura se okomila na nju, da ide odmah po svoga 
muža, jer inače ne će ništa dobiti* Keva 
pala, da joj nešto udijeli, jer je nedjelja, blagi dan, 
a oni nemaju ništa za jelo, a grjehota je postiti 
u nedjelju* Tada se umiješao u njihov razgovor 
i Bartol, pa joj je rekao, da Suljo ima odmah 
doći* 

Poradovala se baba, da će ih jnozda zadržati 
na objedu, pa je dovela nesamo muza, nego i unuka* 
Čim oni na vrata, a Bartol uzme novac, pa ga 
pruži starome* 

— Evo, pa hvala na pomoći* 

— Sto ti to, Bartole, meni?... Ne treba... 
Nije sile*** Još ima vremena, — uzvrpoljio se 
buljo, pa ne će da uzme novac* 

. Uzmi, kad ti dajem, jer kako će poslije 
biti, ne znam* 

— Jf. m °g u čekati... Rekao sam ti. 

- T Ali ja ne mogu, — odvrati mu Bartol. — 

Novac sad imam, pa ti ga dajem* 

Keva i Suljo nešto začagoljili po cigansku, 
a tada se umiješala i Babura među njih : 

. v Uzmite svoje, pa se kupite, da vas nikad 
vise ne vidim pred svojom kućom! 

— A što ti, kao da nema tu muških ! — počeo 
se vrijeđati Suljo* 

Što ja, da ja, samo mi se s očiju gubite, 
jer eno redara iz Povirja* 

Suljo pogleda prema prozoru, ali nije imao 
vremena, da se osvjedoči, ide li zaista redar, toliki 
ga strah obuzeo. Uzme novac od Bartola i krene 
sa svojima* S vrata se još jednom okrene Bartolu : 
«. .. .A daj nešto, da za objed imamo*** Ne- 
djelja je danak Božji* ♦* 

D?bi° si dosta, — otresla se na njega Babura* 
_ T .. Hvala lijepo, od dobre je ruke bilo*** 
Nije puno, ali meni dosta**** Daj nam nešto, da 
pojedemo* ** Malo kruha, malo mesa, ne tražimo 
Bog zna što* Nije se Ciganin dao lagano otre- 
sti* Bartol je već pomišljao, da mu odreže ma- 
kar komad kruha, ali će Babura opet odlučno na 
Sulju : 

— Treba jednom da sve prestane* Koliko put 
si sam bio u našem* 

— Bartol i ja prijatelji smo*** On pomaže 
mene, ja njega, i kad bude opet trebalo, ja sam opet 
tu* * * Malo sijena, otkos djeteline nije sav svijet; 

— A što biva s onim, tko u tuđe sam dolazi ? 
ljuta će Babura, što se ne može otresti Ciganina* 

“T Nijesam bio u tuđem nikad, Bog zna i sveta 
nedjeljica, a kad uzmeš od prijatelja, ne će ti za- 
mjeriti, kao sto ni ti njemu ne zamjeriš* 

— Njive i livade su moje. . . Poslat ću i a ° r “‘ 
žnike, nek te vežu, nek te biju, da u tuđe ne do 

2iS * Opet Suljo zastane, posuti, okrene se i odjuri 
iz kuće. Ispod prozora se čulo, gdje cagolji sa svo- 
fom babom, a »žandari... žandari« jedino ,e bilo, 
što su razumjeli. 


XXXV. 

Kad je toga dana po podne proletio Bartol 
kolima kroz selo, okretali se ljudi gledajući, je li 
čovjek poludio, ili mu se kakva nesreća desila. 
Proletio P je, kao da ga sveti Ilija vozi, a njemu 
nije dosta, udara konje ni ne misleći, da ce sjut 
oni morati na posao. Nije mislio na konje, nije 
I na posao. On je sada sretan i presretan, pa 
ne mari za cio svijet. Sad je zbilja kuca njegova, 
duga nema, a kad Babura nekad umre, naći ce se 
novaca za vječne mise. 

Tek u polju na pr tenom putu ustavili se za- 
soptani konji i pošli korakom, a i Bartolova je obijest 
jenjala. Veselje mu se staložilo u mirnu sreću, pa 
ne šicka po konjima, nego samo od vremena do 
vremena poteže za uzde i misli misli i snove snuje, 
a te misli ne dolaze jedna za drugom povezano 
nego mu prolijeću glavom bez reda kao slobodne 
ptfčice po granju. Kuća je njegova, to zna i siguran 
je u to kao nikad prije. Babura će pozivjeti barem 
još dvadeset godina, i neka joj Bog samo zdravlja 
£de, treba ii, od koristi mu je... Na godtnu ce 
ili drugu imati jaram volova, msta nije morao pro 
dati... I dva sina ima: jedan pametan, a drugi 
će biti jak i snažan... Batva kukuruza davno se 
odigla od zemlje, pa sada lelijaju u zraku : kao ča- 
pljino perje mladoj iza ušiju. . . Treba ga okapa 
druge nedjelje. . . Uživa Bartol u zelenilu kukuruza, 
u toplu suncu, u čistu zraku, a kad mu je oko 

zamijetilo u daljini tornjeve biskupske crkve, sada 
ljubičaste u proljetnom suncu, nije se mogao uz- 
držati, nego je ustavio konje i u nju se zagledao. . i 
Dade li Bog, na godinu će srezati građu za nov 
štagalj, a bit će isti kao biskupska crkva, samo ma- 
nji : lukovi, cigla i bijelo šaran... I poslije će po- 
taracati cijelo dvorište, nek se snahe mame za ku- 
ćom i štagljem, kad nekada bude sinove ženio... 
Ni zetovima ne će biti krivo iz takvog stanja i 
imanja voditi pred oltar... 

Skaču Bartolove misli sad amo, sad tamo, 
a neprestano se povraćaju sinovima... Odredio 
je, da jedan bude pastir, a drugi pravi ratar, to bi 
jako zgodno bilo, jer bez marve nema novca u kući, 
a i njive bez nje ne valjaju, ali srce mu kaže, da to 
ne bi bilo pravo. Teženje tla — to je pravi posao za 
seljaka, a marva se povjerava slugama, ako nema 
dosta domaćih, koji bi se mogli blagom baviti. 
Taj se posao shvaća nižim, pa ako je nesrećom 
u obitelji tko nepotpun (sakat ili nedouman), tješe 
se, da će kuća imati svojega svinjara. Misli Bar- 
tol na to, a srce mu kaže u njegovoj sreći, da je 
nepravedan prema starijemu sinu, kad ga odre- 
đuje za pastira. I on mora biti ratar, odlučuje otac, 
makar slab, makar tijačak, ali pravi ratar mora 
da bude. Odsada ne će samo Roku voditi sa so- 
bom na njivu, vodit će i Duku svakog četvrtka, 
kada nema škole, neka omiriši zemlju, a njen je mi- 
ris takav, kad ga netko jednom punim grudima 
udahne, nikada ga se više odreći ne može. Tako 
odlučuje Bartol, ali ipak mu je nešto provrvljelo 
na dnu srca, da bi lijepo bilo, kad bi prvi gospodin 
iz Japaga bio njegove krvi. No tu je misao ili bolje 
sanju odmah odbio kao pokajnik zamamljivu mi- 
sao na grijeh. 

Slijedeći četvrtak poveo je Bartol u kukuruz 
oba svoja sina. Roko je uz njega u kolima držao uzde, 
a Đuko je dobio bič. I on bi htio »kočijašiti«, ali otac 
daje uzde Roki. Duki je bilo krivo, jer je mislio, 
da otac više voli mlađemu sinu. Donekle je i imao 

pravo, ali Bartol toga nije bio svijestan. Među mo- 
tikama bila je jedna i za Duku. Kad je Bartol pro- 
šao plugom kopačem između dva reda, Bara i Đuko 
zalatili su svako svoj red. Bara mu pomaže, ali 
se Đuko ne da, jer hoće da drži uporedo s maj- 
kom. Marga je vodila konje, a uz njih je trčkao 
Roko, kao da to nešto hasni, i to tako, dok nije 
sve bilo gotovo. Bojeći se, da se dijete i opet ne 
»prehiti«, kad je sunce ojačalo, nije dao Bartol, 
da Đuko dalje kopa, a Roko je svejedno išao uz 
konje. U svemu tome vidio je Đuko, da ga otac 
zapostavlja, i bilo mu je silno krivo misleći, da 
ga roditelji hoće odmetnuti od kuće, jer imaju 
samo jednoga sina, a taj je Roko, koga otac uvijek 
vodi sa sobom i svagdje se hvali i ponosi s njime. 
Kopanje se svršilo tako, da su oba dječaka morala 
paziti na konje, dok ostali nijesu svršili posao. 

U vrtu isto. Kad Đuko počne koji posao, ne 
daju mu, da ga radi, čim se sunce malo jače digne, 
a Roko može da trči po suncu, koliko ga volja... 
Đuko je opet postao nesretan, kao ono nekad, kad 
je bio manji. I kad ga tko pohvali, da je pametan, 
njemu je teško i boli ga hvala kao uvreda. Pametno 
dijete misli, da zna, zašto to tako govore : odsuđen 
je da bude gospodin, a on ne bi htio biti to, on bi 
htio, da je isto, što i ostali dječaci, koji su tako sre- 
tni i veselo živu. 

Odlučio je, da im svima pokaže, da on nije 
ništa drugo, nego što svi ostali, i jedva čeka priliku, 
da to dokaže. Kako ? Sam ne zna. Samo misli, da 
ga otac ne voli, a imade krivo. Bartol zna, da je 
dijete slabo, pa ga čuva, jer seljak pazi na svoj 
podmladak. Radi toga idu momčići za blagom, 
pa ma da ih je više u kući, dok ne očvrsnu, da se ne 
bi rano utrgli poslom. Đuko ne razumije toga, pa 
mu biva sve teže i teže, pogotovu što ga je i žup- 
nik počeo hvaliti čak i u školi. 

Ali što je odlučio, to će i učiniti. Pokazat će 
svima svoje neznanje, pa će ga valjda onda pusti- 
ti. Ali ni to mu ne uspijeva. Ako nešto hotice krivo 

odgovori, ispravi ga ili učitelj ili župnik, kao da 
nije ništa bilo. Koji put se začude, kako je pame- 
tni Đuko mogao reći takvu glupost. Nije mu pre- 
ostalo ništa drugo, nego odgovarati kao i prije... 
Sve je čekao, da dođe ispit. Onda će im pokazati. 
Sto ? Ne usudi se plašljivo dijete ni pomisliti, ali 
nakon ispita će se sve promijeniti. Ne će više go- 
voriti o njemu kao o kakvom čudu neviđenom, 
nego. . . dalje nije smjela dječja pamet da radi, 
jer kad ne bi na ispitu znao on Đuko Budrov, za 
koga se nadaleko čulo (kako dijete misli), bila 
bi to sramota nečuvena. Ipak je odlučio, da na is- 
pitu ne odgovara. 

Te je godine došao na ispit osim kneza i uči- 
telja još župnik, načelnik i bilježnik, koji je sa 
sobom poveo svoga sina gimnazijalca Branka. 
To je bio već cio momak, a Duki se učinio neobično 
lijep i isprva se nije mogao domisliti, tko bi bio taj 
mladi čovjek. Dolazak gospode iz Povirja privu- 
kao je i nekoje roditelje, pa nikada još dotada 
nije na ispitu u Japagama bilo toliko svijeta. Vide- 
ći taj narod Đuko se smeo i srce mu nemirno ku- 
calo. Njegovu pažnju nijesu toliko privukla gospo- 
da ni domaći, koliko mladi gospodin. Na njemu je 
fino gospodsko odijelo, tvrd ovratnik i svilena 
kravata, a ruke mu nježne, meke, neizrađene i 
lice mu bijelo, b jeli je nego u ikoje djevojke. Gleda 
Đuko mladog čovjeka, kako neprestano nešto šap- 
će bilježniku, te se domišlja, da mu je sin, i ne može 
vjerovati, da bi to bio »nečestiti Brankelja«, sin 
»gospoje čorapa u mliku«, o kojoj je već i on čuo. 
Gleda Đuko mladog čovjeka i u sebi želi, da i on 
bude tako lijep i tako fin, ali misli, da on nikada 
ne bi mogao takav biti. On je samo seljak, a Bran- 
kelja je ipak gospodsko dijete. 

Počelo ispitivanje. Župnik pita prvi sve raz- 
rede, pa kud tud svaki čas se obrati na Duku, a 
pita ga sve i ono, što pita četvrti i peti razred, kao 
da. Đuko nije tek u trećem razredu. Župnik pita, 
a Đuko hoće, da ne odgovori ili barem da krivo 

rekne. Već mu bude u glavi, što da rekne, ali ne može, 
nego odgovara ispravno. Bori se Đuko sam sa so- 
bom, ali pametno dijete i uz to ponosno ne može 
krivo odgovarati, a očiju ne skida s Branka. Uči- 
telj i župnik vide, da je nešto s djetetom, pa se domi- 
šljaju svaki za se, da je možda bolesno. Ipak uza 
sve to odgovara dobro, ali ne onako, kako odgo- 
vara Šandor. 

Konačno je Đuko sasvim zaboravio na svoju 
odluku prije ispita, ali svejedno nije bilo u nje- 
govim odgovorima one sigurnosti, koju je u školi 
uvijek pokazivao. Njegova želja, da bude kao 
Branko, sve je više rasla, a s njome i uvjerenje, 
da on nikada ne bi mogao biti kao taj gospodski 
sin, i to mu je odvraćalo pažnju od ispita, pa nije 
pravo ni primijetio, kad je počeo učitelj ispitivati. 
Želja je njegova postala napokon tako silna, da 
ga je svega obuzela, a ono, što je želio, činilo mu 
se isto tako nemogućim i nedokučivim... Ni uz 
najbolju se volju nije mogao više pravo sabrati. 

Radi toga su mu odgovori bili smeteni i što 
dalje sve više, a koji put se nije mogao ni snaći 
u onome, što ga je učitelj pitao... Vidio je, kako 
je učitelju udarilo crvenilo u lice od iznenađenja, 
pa je bio još smeteniji. Župnik ga je htio ohrabriti, 
te mu rekne : 

— Nemoj se ti bojati našega gospodina bi- 
lježnika, nije on tako strašan, kako se čini, — mi- 
slio je naime, da se dijete smelo radi njega, jer ga 
nije poznavalo. Na licima načelnika i učitelja za- 
titra izraz blagohotnoga razumijevanja, bilježnik 
zafrkne svoje zafitiljene brkove silno počašćen 
župnikovim riječima, a ostalima, osim Branku, 
razvukla se usta na posprdan smiješak, koji se 
jednako ticao i bilježnika i Duke. 

Dijete je vidjelo taj smiješak i načulo neke 
šapte svojih drugova, pa mu u duši postalo stra- 
šno. On, najbolji učenik u školi, osramotio se i pred 
župnikom i pred načelnikom i ostalim narodom, 
a zluradi pogledi ostale djece posve ga utukoše. 

Nije prvi, ne će dobiti odliku, misli Đuko, pa ga 
stid i sram dovedoše gotovo do očaja. Nije njemu 
do one knjige, koju bi dobio, niti toliko do lijepih 
riječi, koje bi čuo, ali prirođena ponosna narav 
ne podnosi nikog pred sobom. ♦. Učitelj ga napo- 
kon prestao ispitivati, a on je jedva čekao, da prođe 
ispit, pa da se nekud netragom izgubi. 

Konačno je ispit završen. Župnik otvorio zlatnu 
knjigu, a dok je govorio nekoliko riječi djeci, prije 
nego je počeo čitati, Đuko je želio, da ga nestane, 
jer njegovo ime sigurno ne će biti ovajputa u zla- 
tnoj knjizi. Radi toga nije sam sebi mogao vjero- 
vati, kad je ipak čuo prvo pročitano svoje ime, 
pa nije ni ustao... Župnik je čitao druga imena, 
a kako koje dijete čuje svoje ime, ustane, samo 
je Đuko i dalje sjedio... Pristupi mu načelnik, 
pa mu šapne u uho : 

— Ustani i ti, rođače. 

Đuko se još jače postidi, što će načelnik mi- 
sliti, da je nepristojan, ustane i smeten je stajao 
do konca. Kad su sva imena odlikaša bila proči- 
tana, stao im je učitelj dijeliti nagradne knjige, 
a počeo je, kao svake godine, odzada, no Đuko 
bijaše radi toga uvjeren, da će se ovajputa pra- 
znih ruku vratiti doma s ispita, a što će mu onda 
reći Babura ? Od srama i bola suze su mu zalijevale 
oči... Na koncu ostadoše tri knjige na stolu. Uči- 
telj zašuti, potpuna tišina nastane u školi, a žup- 
nik uzme sve tri knjige i progovori : 

— Svaki je svoje dobio, a ovo je za najboljega. 

Učitelj zovne Duku. Dijete klecajući dođe pred 
ploču ne shvaćajući, što se s njime zbiva... Žup- 
nik je tada predavao učitelju knjigu po knjigu, 
a ovaj opet Duki govoreći : 

— Ova je od škole... ova od velečasnog... 
a ova od mene. 

Kako koju knjigu primi, tako se Duki odvali 
po velik komad tereta s duše, a kad ih je sve tri 
imao u naručju, oblije ga talas zahvalnosti i prema 
učitelju i prema župniku. Od ganuća se nije više 

mogao zadržati, nego priđe župniku i poljubi 
mu ruku, a onda učitelju. Starome Martinu se nije 
još nikada desilo, da mu se koje dijete zahvalilo, 
i to još na ovaj način, pa ganut privuče dijete k sebi, 
pogladi ga po glavi i rekne usprkos svima, koji su 
Duku porugljivo gledali : 

— Iz tvoje je kuće bio jedini oficir iz ovoga 
sela, a ti pokaži, da Japage nijesu posljednje na 
svijetu. 

Dijete je^ još koji hip smeteno postajalo, a 
učitelj ga brižno upita, da li je bolestan, ili ga mo- 
žda glava boli. 


XXXVI. 

Veseo je Đuko pošao kući sa svoje tri knjige 
unaprijed se radujući, kako će ga Babura hvaliti 
i kako će joj suze teći od radosti. Ali kad je već 
malo bio odmakao, vratio ga načelnik. Dijete se 
pobojalo, da će tražiti od njega natrag knjige, jer 
u tom mu je trenu prošao glavom cio ispit. Djed 
mu je Mika samo rekao, da kaže ocu, da će on doći 
k njima... Đuko se vukao kući gotovo ubijen 
kao poslije teška sna. Tri je knjige dobio, ali je 
nestalo iz njegovog srca veselja, jer je sve prošlo, 
kako ne bi smjelo, a u dušu mu se uvukla neka ta- 
mna slutnja o nečemu, što ne će biti dobro. 

v Uplašila se Babura, kad je čula, da dolazi 
načelnik, pa je Duku poslala, da otrči na njivu 
po oca i majku. Ona se ustrčala po kući, da na brzu 
ruku nešto spremi za gosta. Još se više zbunila, 
kad su s načelnikom došla i gospoda : župnik, uči- 
telj, bilježnik i njegov sin. Posadila ih oko stola 
i donijela rakije, a kad je htjela izaći, da donese 
jela, ustavi je načelnik : 

— Nijesmo mi radi toga došli. 

Došavši s njive i Bara se smela još jače od Ba- 
bure, kad je ugledala gospodu u sobi. Stala je na 
vrata, pa ne može da uđe. 

— Čestitamo ti, snaho, — prvi će joj župnik. 

— Ovakvog učenika ja još nijesam imao, — 
dometne učitelj s dubokim uvjerenjem. 

Sluša Bara i ne zna, kuda bi se okrenula, u 
toliku su je nepriliku stavila gospoda. Bartolu, 
koji je ušao iza nje, na te je riječi odlanulo, jer 
kad je vidio bilježnika, pomislio je, da ne će biti 
još sve u redu s onim njegovim zajmom. Primili 
roditelji čestitke od sviju, sa svima se rukovali, 
a bilježnik se nije mogao »maloga«, koji sve zna, 
pa i ono iz viših razreda, nahvaliti. 

— Zar moj Đuko ? — upita Babura i stane 
brisati rubom marame suze, koje bi joj uvijek na- 
valile, kad bi čula, kako drugi hvale Duku. 

— A ti tako dočekuješ goste ? — obrati se 
načelnik Bartolu, koji je još bio usplahiren, što 
je otkinut od posla, a i čudno mu je bilo, da su 
svi oni došli u njegovu kuću. 

— Djeca ti školarci, a tebe nikad na ispitu 
nema, Bartole, — obratio se k njemu učitelj. 

— Poslovi su, — pokušao se on ispričati. 

— Lijepo je to, — kaže mu župnik, — ali 
bi se ipak mogao otkinuti jedno dopodne, da vi- 
diš, što ti dijete zna. 

— Pokaži ocu, što si dobio, — bilježnik će 
Duki, koji se stisnuo kod peći, pa ne skida oči s 
Branka, koji je među svom gospodom tako slobo- 
dan, kao da je među sebi ravnima. Na te ti ječi 
pristupi Đuko bojažljivo k stolu i razastre knjige 
pred ocem. 

Bartol je samo okom preletio preko njih, a 
čelo mu se smračilo kao od neočekivane brige. 
»Zašto su došli ?« pitao se već nekoliko puta u sebi, 
a unaprijed je bio protiv onoga, što bi oni htjeli, 
jer je seljaku gotovo prirođeno, da je protiv svega, 
za što su gospoda. 

— Ej, Đuko, još godinu dana, a onda ćeš 
kud i moj Fabo, — rekne načelnik smetenom dje- 
tetu i doda, da će mu unuk, Genin sin, u gimnaziju. 
Đuko zadršće i uplaš: se, da bi najradije volio po- 

bjeći odavde, ali Brankova ga blizina prikovala, 
jer, eto, misli, takav bi i on morao da postane. 
Branko nije ni jednoga časa osjetio na sebi djete- 
tova pogleda, a kad ga je sada Đuko pogledao, 
palio je cigaretu. Dijete se sablaznilo, što Branko 
puši pred ocem, jer ni postariji seljak ne će zapu- 
šiti pred svojim roditeljima, te je razočarano do 
dna duše svoje osjetilo nepomirljivu odbojnost od 
gospode, a u pamet mu došle sve one poruge, svi 
prigovori i grdnje, što ih je ikad čulo od svojih 
protiv njih. 

— Divan bi misnik bio od njega, — nastavi 
župnik govoriti Bartolu. 

— I ja to kažem, — obradovana će Babura. 
— Koliko on molitava znade... I mene je mnoge 
naučio, za koje nikad ni čula nijesam. 

— Ne bi ti bi)o baš ni teško, — savjetovao je 
dalje svećenik. — Godinu ćeš dana izdurati, a onda 
je moja briga, da bude primljen u dječačko sjeme- 
nište. 

— Ne mora ni to, — upade djed Mika, — ja 
ću mu izraditi stipendiju. 

Obojica su zatim računala, kako bi bilo po 
Bartola bolje, da li da dijete ide u sjemenište ili 
da dobije stipendiju. Đuko sluša njihove račune 
i kako mu sudbu kroje, a sve veća mu težina pada 
na dječju dušu. I Bartol ih sluša, ništa ne govori, 
samo osjeća, kako mu načelnik i župnik ruše os- 
nove. 

Baburino je lice sjalo, a Barino se sve više ve- 
drilo : drago im je, što gospoda govore. U razgo- 
vor njih dvojice umiješao se i bilježnik, te su njih 
tri konačno zaključila, da bi ipak bilo najbolje, 
kad bi Đuko svršio gimnaziju, a onda se kao zre- 
liji odlučio, što će i kamo će. Završiše svoje ra- 
čune i svoje savjete, a šest se očiju ustavi na Bar- 
tolu tražeći od njega pristanak. Još je šutio, kao 
da pribire snagu, a onda se odlučno obrati župniku : 

— Sve je to lijepo, velečasni, ali ja ga ne dam 
sa svojega kruha 1 

Na te se riječi naglo obradovano dijete za- 
hvalno priljubi svom ocu i grčevito ga obujmi oko 
pasa. Bartol ga nesvijesno podigne, a Đuko ga sta- 
ne ljubiti po licu, po čelu, po očima kao nekad, 
kad je bio još sasvim mali, dok još Roke nije bilo, 
kad bi ga uzeo otac, da mu se s brkovima igra. 


KONAC 


O piscu ove knjige čitaj u 
knjizi „ Bartol i Bara“, 
koja je izašla kao prvi 
dio ovog seljačkog romana . 

